
Conform tradiției toltece, există trei discipline fundamentale care ne pot 
conduce către revelarea adevăratei noastre naturi, care este fericire pură, libertate 
interioară şi iubire pură: Arta Conştientizării, Arta Transformării şi Arta de a 
Iubi. 


1 - Arta Conştientizării. Această artă ne învață cum ne putem da seama 
cine suntem cu adevărat. 
2 - Arta Transformării. Ne învață cum putem deveni luptători spirituali, 


controlându-ne acțiunile şi reacțiile astfel încât să ne eliberăm de cunoaşterea care ne 
înlănţuie. 

3 - Arta de a Iubi. Această artă este rezultatul la care conduc primele 
două discipline. Din perspectiva toltecă, întreaga creaţie este alcătuită din /ubire. 
Iubirea este Viața însăşi. Cine atinge măiestria în Iubire, intră într-o rezonanță 
perfectă cu Spiritul Vieţii care curge prin el. El nu se mai identifică cu trupul sau cu 
mintea sa, nici măcar cu sufletul său, ci numai cu Iubirea. Orice acţiune a sa devine 
atunci o expresie a Iubirii, iar Iubirea în acțiune este singura cale care poate conduce 
la fericire. 


Când omul atinge desăvârşirea în Arta Conştientizării, a Transformării şi a 
Iubirii, el îşi revelează propria divinitate şi devine una cu Dumnezeu. Acesta este 
scopul toltecilor. 

Editura Mix există pentru a aduce valoare în viața dumneavoastră. 


Dacă ţi-a plăcut această carte, cumpăr-o! 
Pentru informaţii actualizate şi comenzi, vizitează site-ul 
www.edituramix.ro sau contactează-i la: 

tel.: 0720499494; fax: 0720 112117, e-mail: 
comenzi(dedituramix.ro 

Dedic această lucrare părinţilor, copiilor, rudelor şi celorlalți membri ai 
familiei mele, de care sunt legat nu numai prin legături de iubire, ci şi prin legături de 
sânge şi prin rădăcinile ancestrale comune. 

Dedic, de asemenea, această carte familiei mele spirituale, de care sunt legat 
prin decizia noastră comună de a crea o mare familie care să aibă la bază iubirea 
necondiționată, respectul reciproc şi practica Artei de a iubi. 

În sfârşit, dedic această carte întregii familii a umanităţii, tuturor oamenilor ale 
căror minţi sunt pregătite pentru a primi seminţele iubirii pe care le conține această 
lucrare. Fie ca aceste seminţe să germineze şi să înflorească în viaţa tuturor cititorilor 
mel. 

MULTUMIRI 

Doresc să-mi exprim mulţumirea faţă de Janet Mills, care s-a ocupat de ceastă 
carte la fel ca o mamă de fiul ei, corectând-o şi dându-i formă cu devotament şi 
iubire. 

Aş dori de asemenea să le mulţumesc tuturor celor care şi-au consacrat timpul 
şi energia, contribuind cu iubire la apariția acestei lucrări. 

În sfârşit, aş dori să-mi exprim recunoştinţa faţă de Creatorul nostru pentru 
inspirația şi frumuseţea pe care mi le-a dăruit şi pentru faptul că a dat Viaţă 

acestei cărți. 

TOLTECII 

Cu mii de ani în urmă, toltecii erau cunoscuţi în sudul Mexicului ca un "popor 
al cunoaşterii”. 

Antropologii vorbesc despre tolteci ca despre un popor sau despre o rasă, dar în 
realitate aceştia au fost oameni de ştiinţă şi artişti care au alcătuit împreună o 
societate al cărei scop era acela de a explora şi de a prezerva cunoaşterea spirituală şi 
practicile din vechime. Maeştrii (nagualii) şi adepţii lor s-au adunat la Teotihuacan, 
străvechiul oraş al piramidelor de la marginea capitalei Mexico City, cunoscut şi ca 
locul în care "oamenii deveneau una cu Dumnezeu". 

De-a lungul mileniilor, nagualii au fost forţaţi să ascundă înţelepciunea 
ancestrală şi să-i păstreze existenţa în secret. Cucerirea europeană şi folosirea greşită 
a puterii personale de către unii ucenici i-au determinat pe maeştri să ascundă 
cunoaşterea de cei care nu erau pregătiți să o folosească cu înţelepciune şi care o 
puteau folosi în mod intenţionat în scopuri personale. 

Din fericire, cunoaşterea esoterică toltecă a continuat să se transmită din 
generație în generație prin intermediul diferitelor linii spirituale ale nagualilor. Deşi a 
rămas ținută în secret sute de ani, profețiile din vechime au prevestit venirea unei 
epoci în care cunoaşterea va fi înapoiată popoarelor. Don Miguel Ruiz, un nagual din 
linia Cavalerilor Vulturului, a fost inspirat să împărtăşească astăzi cu noi puternicele 
învățături ale toltecilor. 

Cunoaşterea toltecă s-a născut din aceeaşi sursă esenţială a adevărului ca şi 
celelalte tradiții sacre de pe glob. Deşi nu este o religie, ea cinsteşte memoria tuturor 
maeştrilor spirituali care au predat vreodată pe acest pământ. Deşi se adresează 
spiritului, ea poate fi perfect descrisă ca o manieră de viața, ca un mod de a trăi 
caracterizat prin fericire şi iubire. 

Toltecul este un artist al Iubirii, 

Un artist al Spiritului, 

Care creează în fiecare moment al vieţii sale, 

În fiecare secundă, cea mai frumoasă dintre arte - 

Arta de a Visa. 

Viaţa nu este altceva decât un vis, 

Iar dacă noi devenim artişti 

Care îşi creează viaţa din Iubire, 

Visul nostru poate deveni 

O capodoperă. 

INTRODUCERE 

MAESTRUL 

A fost odată ca niciodată un maestru care le transmitea oamenilor un mesaj atât 
de minunat încât toată lumea era profund emoţionată în faţa cuvintelor sale pline de 
iubire. În mulţime se afla un om care a ascultat fiecare cuvânt al maestrului. Era un 
om foarte smerit, cu o inimă foarte mare. El a fost atât de emoţionat de cuvintele 
maestrului încât s-a simţit obligat să-l invite pe acesta în casa lui. 

De aceea, când maestrul a terminat de vorbit, el a ieşit în faţa mulțimii, l-a 
privit pe maestru direct în ochi şi i-a spus: 

- Ştiu că eşti foarte ocupat şi că toată lumea doreşte să-ți cucerească atenția. 
Ştiu că nu ai timp nici măcar să mă asculți, dar inima mea este atât de deschisă şi simt 
atâta iubire pentru tine încât aş dori să te invit la mine acasă. Doresc să pregătesc cea 
mai bună masă pentru tine. Nu mă aştept să accepţi invitația mea, dar am simţit 
nevoia să ţi-o adresez. 

Maestrul l-a privit în ochi pe omul nostru, şi cu un zâmbet fermecător, i-a 
răspuns: 

- Pregăteşte totul. Voi veni. 

După care a plecat. 

Auzind aceste cuvinte, bucuria din inima omului nostru a fost fără limite. 
Aproape că nu mai avea răbdare să-şi aştepte maestrul şi să-l servească cu inima 
plină de iubire. Aceasta era cea mai importantă zi din viaţa lui: ziua când maestrul 
urma să fie alături de el. A cumpărat aşadar cele mai bune alimente şi cel mai bun 
vin, precum şi cele mai frumoase haine, pentru a le oferi ca o ofrandă maestrului. A 
alergat apoi acasă să pregătească totul în vederea vizitei maestrului său. A făcut o 
curăţenie generală în casă, a pregătit o gustare excelentă şi a aranjat masa cum a ştiut 
mai bine. Inima lui era plină de bucurie, căci maestrul urma să vină în curând. 

În timp ce aştepta cu nerăbdare, cineva a bătut la uşă. S-a repezit să o deschidă, 
dar în locul maestrului a văzut o bătrână. Aceasta l-a privit direct în ochi şi i-a spus: 

- Sunt ruptă de foame. Poţi să-mi dai o bucată de pâine? 

Omul nostru se simţea puţin dezamăgit, dar i-a răspuns femeii: 

- Te rog, intră în casă. 

A aşezat-o apoi pe locul pe care îl pregătise pentru maestrul său şi i-a dat 
mâncarea pe care o preparase pentru acesta. Era însă nerăbdător şi abia aştepta ca ea 
să termine de mâncat. Bătrâna a fost mişcată de atâta generozitate. Ea i-a mulţumit 
omului şi a plecat. 

Atunci, omul nostru a pregătit din nou, în toată viteza, masa pentru maestrul 
său. Nici nu a terminat bine, că cineva a bătut la uşă. De data aceasta, s-a dovedit a fi 
un străin care călătorise prin deşert. 

Străinul l-a privit în ochi şi 1-a spus: 

- Mi-e foarte sete. Poţi să-mi dai ceva de băut? 

Omul s-a simțit din nou dezamăgit că nu era maestrul său, dar l-a invitat pe 
străin în casă, l-a pus la masa pe care o pregătise pentru maestru şi l-a servit cu vinul 
pe care intenționa să-l dăruiască maestrului său. Când străinul a plecat, omul a 
început din nou să pregătească totul pentru venirea maestrului. 

Cineva a bătut din nou la uşă. Când omul nostru a deschis uşa, în prag stătea un 
copilaş. Acesta l-a privit în ochi şi i-a spus: 

- Mi-e frig. Poţi să-mi dai o pătură să îmi acopăr corpul? 

Omul nostru s-a simţit din nou dezamăgit că nu era maestrul său, dar l-a privit 
în ochi pe copil şi a simțit cum inima i se încălzeşte de iubire. El a adunat imediat 
hainele pe care le pregătise pentru maestrul său şi i le-a dăruit copilului. Acesta i-a 
mulțumit şi a plecat. 

Omul nostru a pregătit din nou întreaga casă pentru venirea maestrului său, 
după care l-a aşteptat până foarte târziu. Când şi-a dat seama că acesta nu va mai 
veni, s-a simţit foarte dezamăgit, dar dispus totuşi să-l ierte. El şi-a spus: "Ştiam 
foarte bine că nu trebuia să mă aştept ca maestrul să vină în acest cămin atât de umil. 
Deşi el mi-a spus că va veni, probabil că ceva mult mai important l-a reţinut în altă 
parte. Maestrul nu a venit, dar cel puţin mi-a spus că o va face, şi acest lucru a fost 
suficient pentru a-mi umple inima de fericire". 

A pus mâncarea şi vinul la rece şi s-a dus la culcare. Noaptea, el a visat că 
maestrul său a venit acasă la el. Omul era fericit să-l vadă, deşi nu-şi dădea seama că 
visează. "Doamne, ai venit! Ţi-ai ținut cuvântul!" 

Maestrul i-a răspuns: "Da, am venit, dar am fost de mai multe ori. Când mi-a 
fost foame, tu mi-ai potolit foamea. Când mi-a fost sete, tu mi-ai potolit setea. Când 
mi-a fost frig, tu mi-ai dat haine să mă acopăr. Orice faci pentru altcineva, pentru 
mine faci". 

Omul s-a trezit cu inima plină de fericire, căci a înţeles ce l-a învăţat maestrul 
său. Acesta îl iubea atât de mult încât i-a trimis trei oameni ca să-l înveţe marea 
lecție, potrivit căreia maestrul trăieşte în toate fiinţele vii. Oricând îi dăruiți mâncare 
unui om înfometat, ori de câte ori îi dăruiți apă unui om însetat, ori de câte ori 
îmbrăcați pe cineva căruia îi este frig, voi îi dăruiți iubirea voastră Maestrului 
universal. 


1 MINTEA RĂNITĂ 

Poate că nu v-aţi gândit niciodată la acest lucru, dar pe un nivel sau altul 
suntem cu toții maeştri. 

Suntem maeştri pentru că avem puterea de a crea şi de a ne conduce propriile 
vieţi aşa cum dorim. 

La fel cum civilizațiile şi religiile lumii îşi creează mitologii incredibile, noi ne 
creăm propriile noastre mitologii, populate cu eroi pozitivi şi negativi, cu îngeri şi 
demoni, cu regi şi cerşetori. Noi creăm în mintea noastră o întreagă populaţie, 
inclusiv diferite personalităţi ale noastre, după care ne folosim de o imagine sau alta, 
în funcţie de circumstanţele în care ne aflăm. Devenim astfel adevărați artişti 
dramatici, proiectând în exterior diferite imagini ale noastre şi controlând cine şi ce 
dorim să fim. Atunci când ne întâlnim cu alte persoane, le clasificăm imediat, 
atribuindu-le un rol sau altul în viața noastră. Creăm astfel o imagine a lor, în funcție 
de rolul pe care li-l atribuim. lar acest proces se repetă cu absolut toate persoanele din 
jurul nostru. 

Noi avem puterea de a crea. Această putere este atât de mare, încât tot ceea ce 
credem se transformă pentru noi în realitate. Noi ne creăm pe noi înşine şi devenim 

cei care credem că suntem. Suntem ceea ce suntem pentru că asta credem noi despre 
noi înşine. 

Întreaga noastră realitate este în întregime creată de noi înşine. Aceeaşi putere 
o au însă şi ceilalți oameni. 

Singura diferență dintre noi şi o altă persoană constă în felul în care folosim 
această putere, în destinația pe care o dăm puterii noastre creatoare. Chiar dacă 
semănăm cu unii sau cu alții, nu există totuşi nimeni în întreaga lume care să îşi 
trăiască viaţa exact la fel ca noi. 

În acest fel, noi jucăm de-a lungul întregii vieți un anumit rol, pe care am ajuns 
să-l jucăm atât de bine încât am devenit maestrul propriei noastre realități. Ajungem 
astfel să ne controlăm personalitatea, convingerile, fiecare acţiune, fiecare reacţie a 
noastră. După ce am practicat ani de zile, am ajuns maeştrii propriei noastre lumi 
subiective, a propriei noastre realități. Dacă veți ajunge să înţelegeţi că fiecare om 
este propriul său maestru, veţi înţelege şi tipul de control pe care îl exercitați 
personal. 

De pildă, atunci când suntem copii şi cineva ne creează probleme, noi ne 
supărăm pe el sau pe ea. 

Într-un fel sau altul, mânia noastră face că problema să dispară (cel mai adesea 
în subconştient); în acest fel, noi atingem rezultatul dorit (problema a dispărut). 

Când situaţia se repetă, noi ştim deja cum trebuie să reacționăm — prin mânie — 
pentru că problema să dispară. Şi astfel, noi continuăm să practicăm arta mâniei, până 
când devenim adevăraţi maeştri ai ei. 

În mod similar, noi învăţăm să devenim maeştri ai geloziei, ai tristeţii, ai lipsei 
de încredere în sine. 

Toată drama noastră existențială, toate suferințele noastre, se învață prin 
practică. Noi facem un legământ cu noi înşine şi continuăm să practicăm acest 
legământ până când atingem un control absolut asupra lui. Felul în care gândim, în 
care simțim şi în care acționăm devin atât de rutiniere încât nu mai avem nevoie să 
fim atenţi la ceea ce facem. Comportamentul nostru a devenit un tipar, o reacție de 
acelaşi fel la stimulu exteriori. 

Ca să devenim maeştri ai iubirii, noi trebuie să practicăm arta de a iubi. La fel 
ca şi orice altă manifestare, arta relațiilor interumane se învaţă prin practică, iar cei 
care practică suficient de mult pot atinge un control perfect asupra ei. Aşadar, 
controlul unei relații de cuplu sau de prietenie ţine de acțiune, nu de cunoaştere sau 
de teoretizare. Totul este legat de acțiune. Evident, pentru a intra într-o acţiune este 
necesar să dispunem de o anumită cunoaştere, sau cel puţin de conştientizarea felului 
în care funcționează oamenii. 

Imaginați-vă că trăiţi pe o planetă ai cărei locuitori suferă de o boală de piele. 
Timp de două sau de trei mii de ani, locuitorii acestei planete au suferit cu toții de 
aceeaşi boală: corpurile lor sunt acoperite de răni infectate, care dor dacă sunt atinse. 
Evident, după atâta vreme ei au ajuns să creadă că aceasta este fiziologia normală a 
pielii. Chiar şi cărțile lor medicale descriu această boală ca fiind starea normală a 
pielii. 


8 din 75 


Arta de a iubi 


Când oamenii se nasc, pielea lor este sănătoasă, dar în trei-patru ani încep să 
apară primele răni. Când copilul atinge vârsta adolescenţei, trupul lui este deja 
complet acoperit cu răni. 

Cum credeţi că vor acționa aceşti oameni unii față de ceilalți? Pentru a stabili o 
legătură cu alte persoane, ei vor trebui să-şi protejeze cu cea mai mare atenţie rănile. 
Ei nu vor atinge niciodată pe nimeni, căci atingerea este foarte dureroasă pentru ei. 
Dacă cineva atinge din greşeală pielea altei persoane, aceasta va simţi o asemenea 
durere încât se va înfuria imediat şi se va răzbuna atingând la rândul ei pielea 
primeia. Chiar şi aşa, instinctul de a iubi este atât de puternic încât toată lumea va fi 
dispusă să plătească un preţ ridicat numai pentru a intra în relaţii cu alte persoane. 

Imaginaţi-vă acum că într-o bună zi se petrece un miracol: vă treziți complet 
vindecat. Pe trupul dumneavoastră nu mai există răni, iar atingerea nu mai este 
dureroasă pentru dumneavoastră. Mai mult, dacă cineva vă atinge pielea sănătoasă, 
senzația este minunată, căci pielea a fost special creată pentru atingere. Vă puteţi 
imagina cu o piele sănătoasă într-o lume în care toți ceilalți suferă de o boală 
îngrozitoare a pielii? Dumneavoastră nu-i puteţi atinge pe cei din jur, căci acest lucru 
le provoacă dureri, şi nimeni nu îndrăzneşte să vă atingă, pornind de la premisa că 
acest lucru v-ar provoca aceleaşi dureri. 

Dacă vă puteţi imagina această viziune, veţi înţelege cu siguranţă ce ar simţi 
un vizitator de pe o altă planetă care ar veni să vadă cum trăiesc oamenii. 

Pielea noastră nu este însă acoperită cu răni... Ceea ce ar descoperi vizitatorul 
de pe o altă planetă ar fi o minte acoperită cu răni, iar boala de care suferă ea este 
teama. La fel ca în descrierea de mai sus, referitoare la pielea infectată, corpul nostru 
emoțional este acoperit cu răni, care sunt infectate de otrava emoţiilor negative. 
Printre manifestările acestei boli a fricii se numără: mânia, ura, tristețea, invidia şi 
ipocrizia. Rezultatele acestei boli sunt toate acele emoţii care îi fac pe oameni să 
sufere. 

Toţi oamenii de pe planeta noastră suferă de aceeaşi boală mentală. Nu am 
greşi cu nimic dacă am afirma că această lume este un spital de nebuni. Dar 
tulburările psihice de care suferă oamenii există de atâtea mii de ani încât toate cărțile 
medicale, de psihologie şi de psihiatrie au ajuns să considere boala ca fiind starea de 
normalitate. Ele o consideră ceva normal, dar eu afirm că nu este deloc normal. 

Când teama devine prea mare, mintea raţională începe să clacheze şi nu mai 
suportă toate aceste răni cu otrava care le macină. Cărțile de psihologie numesc acest 
proces boală psihică, schizofrenie, paranoia, psihoză, dar toate aceste boli sunt create 
doar atunci când mintea rațională ajunge să fie atât de înspăimântată şi rănile ei devin 
atât de dureroase încât minţii 1 se pare mai uşor să rupă contactul cu lumea exterioară. 

Oamenii trăiesc cu teama continuă de a nu fi răniţi, iar acest lucru creează o 
dramă uriaşă, pe care o regăsim oriunde ne-am afla. Felul în care comunicăm unii cu 
ceilalți este atât de dureros din punct de vedere emoţional încât fără nici un motiv 
aparent noi ne înfuriem, ne întristăm, devenim geloşi sau invidioşi. Chiar şi a spune 
"Te iubesc” poate fi ceva înspăimântător. Totuşi, chiar dacă ne temem atât de tare de 
interacțiunea emoţională, noi continuăm să încercăm, creăm relații de cuplu, ne 
căsătorim şi facem copil. 

Pentru a-şi proteja rănile emoţionale şi pentru a nu fi răniți, oamenii creează în 
minte un sistem foarte sofisticat al negării. Acest sistem îi transformă în nişte 
mincinoşi perfecţi. Oamenii au ajuns să mintă atât de perfect încât se mint chiar şi pe 
ei înşişi, ba chiar ajung să creadă în propriile lor minciuni. Ei nici nu-şi mai dau 
seama că mint, sau chiar dacă îşi dau seama, găsesc pretexte şi scuze pentru 
minciunile lor, numai pentru a se proteja de durerea pe care le-ar putea-o provoca 
zgândărirea rănilor lor. 

Acest sistem al negării seamănă cu un perete de ceaţă aşezat în faţa ochilor 
noştri, care ne împiedică să vedem adevărul. Noi purtăm o mască socială, căci este 
prea dureros să ne afişăm aşa cum suntem sau să-i lăsăm pe alții să ne vadă aşa cum 
credem noi că suntem. Sistemul negării ne face să pretindem că toată lumea crede 
ceea ce dorim noi ca ei să creadă despre noi înşine. Noi ridicăm aceste bariere pentru 
protecţie, pentru a ne feri de ceilalți oameni, dar aceleaşi bariere ne restricţionează 
propria noastră libertate, ne împiedică să mai ieşim în exterior. Oamenii se acoperă cu 
tot felul de straturi protectoare, iar atunci când cineva spune: "Nu mă mai presa", el 
se referă la atingerea unei răni din mintea sa, la care reacţionează pentru că îl doare. 

Dacă aţi înţeles faptul că toți cei din jurul dumneavoastră au răni emoţionale 
infectate cu otrava emoţiilor negative, veți înţelege cu uşurinţă relațiile interumane 
din ceea ce toltecii numesc visul iadului. În viziunea toltecă, tot ceea ce credem 
despre noi înşine şi tot ceea ce cunoaştem despre lumea în care trăim nu este altceva 
decât un vis. Dacă priviţi descrierile religioase ale iadului, veţi constata că acestea nu 
diferă deloc de societatea umană, de felul în care visăm noi. Jadul este un loc al 
suferinței, al fricii, al luptelor şi violențelor, al judecăților şi al injustiției, un loc al 
pedepsei care nu se sfârşeşte niciodată. Oamenii se luptă cu oamenii într-o junglă a 
prădătorilor; ei sunt plini de prejudecăţi, de vinovăţie, de resentimente, de otrava 
emoțiilor negative: invidie, mânie, ură, tristeţe, suferință. Noi creăm singuri toți aceşti 
demoni în minţile noastre, căci ne-am obişnuit să visăm iadul în propria noastră viață. 

Fiecare om îşi creează propria sa dramă personală în care îşi desfăşoară viaţa, 
dar oamenii care au trăit înaintea noastră au creat împreună un mare vis exterior, visul 
societății umane. Visul exterior, Visul Planetei, este Visul colectiv creat de miliardele 
de visători. 

Marele Vis include toate regulile sociale, toate legile, religiile, culturile, toate 
manierele în care trăiesc astăzi oamenii. Toate aceste informații înmagazinate în 
mințile noastre seamănă cu o mie de voci care ne vorbesc simultan. Toltecii numesc 
acest proces: mitote. 

Realitatea dinlăuntrul nostru este iubire pură; noi suntem Viaţa. Sinele nostru 
real nu are nimic de-a face cu visul, dar procesul de mitote ne împiedică să vedem 
cine suntem cu adevărat. Atunci când privim Visul din această perspectivă, conştienţi 
că suntem cine suntem, ne dăm imediat seama de comportamentul prostesc al 
oamenilor, care devine chiar amuzant. Marea dramă devine astfel o comedie. Ne dăm 
seama că oamenii suferă pentru lucruri practic lipsite de importanţă, unele dintre ele 
chiar ireale. Nu avem însă de ales. Ne-am născut în această societate, am crescut în ea 
şi am învăţat să ne comportăm la fel ca ceilalți, într-un nonsens generalizat. 

Imaginați-vă că puteţi vizita o altă planetă, în care locuitorii au o minte 
emoțională diferită de a noastră. Ei comunică unii cu ceilalți prin iubire, prin fericire, 

prin pace. Imaginaţi-vă că după ce aţi stat o vreme acolo, vă treziţi din nou pe planeta 
noastră, dar nu mai aveţi nici un fel de răni pe corpul dumneavoastră emoţional. Nu 
vă mai este teamă să fiți cel care sunteţi. Orice v-ar spune altcineva, orice ar face, 
nimic nu vă mai poate afecta personal, şi deci nu vă mai poate răni. Practic, nu mai 
aveţi nevoie de protecție. Nu vă mai este teamă să iubiți, să vă împărtăşiți 
sentimentele, să vă deschideţi inima. Dar nimeni din cei din jur nu seamănă cu 
dumneavoastră. 

Cum aţi putea stabili relaţii de comuniune cu oameni care sunt răniți din punct 
de vedere emoţional şi care sunt bolnavi de teamă? 

La naştere, mintea emoţională a omului este perfect sănătoasă. Primele răni pe 
corpul său emoţional apar în jurul vârstei de 3-4 ani, când copilul se infectează pentru 
prima oară cu otrava emoțiilor negative. Observaţi însă copiii cu vârste cuprinse între 
doi şi trei ani: ei nu fac altceva decât să se joace tot timpul, să râdă tot timpul. 

Imaginaţia lor este extrem de puternică şi ei îşi trăiesc visul ca pe o aventură a 
explorării. Când întâlnesc un obstacol, ei reacționează şi se apără, dar apoi uită şi 
trăiesc la fel de intens momentul următor, îşi reîncep jocul, explorarea şi 
amuzamentul. Ei trăiesc în permanenţă în clipa prezentă. Nu se ruşinează de trecutul 
lor, nu sunt îngrijorați de viitor. Copiii mici exprimă exact ceea ce simt şi nu se tem 
să iubească. 

Cele mai fericite momente din viaţa noastră sunt cele în care ne jucăm la fel ca 
şi copiii mici, când cântăm şi când dansăm, când explorăm şi creăm diferite lucruri 
numai pentru a ne amuza. Această stare de fericire maximă care caracterizează 
comportamentul de copil este firească, întrucât ea exprimă mintea umană normală. 
Copiii sunt inocenți şi este firesc ca ei să exprime iubirea. Ce s-a întâmplat însă cu 
noi? Ce s-a întâmplat cu întreaga lume în care trăim? 

Necazul este că adulții din jurul copiilor sunt deja bolnavi din punct de vedere 
mental, iar boala lor este extrem de contagioasă. Fi captează atenția copiilor şi îi 
învaţă pe aceştia să se comporte exact ca ei. Acesta este mecanismul prin care boala 
lor le este transmisă copiilor. Aşa ne-am infectat şi noi pe vremea când eram copii, de 
la părinţii noştri, de la profesori, de la rudele mai mari, de la toți aceşti oameni 
bolnavi. Ei ne-au captat atenţia şi ne-au transmis informațiile lor prin repetiţie. Acesta 
este procesul prin care învață omul: programarea minţii sale. 

Mecanismul nu poate fi schimbat, programul însă da. Prin captarea atenției lor, 
noi îi învăţăm pe copii o anumită limbă, cum trebuie să citească, cum trebuie să se 
comporte, cum trebuie să viseze. În acest fel, oamenii sunt domesticiţi la fel cum am 
domestici un câine sau un alt animal, prin mecanismul pedepsei şi al recompensei. 
Acest lucru este întru totul normal. Ceea ce noi numim educaţie nu este altceva decât 
o domesticire a ființei umane. 

La început copiii se tem să nu fie pedepsiţi, iar mai târziu învaţă să se teamă 
inclusiv de faptul că nu îşi vor primi recompensa, că nu sunt suficient de buni pentru 
mama sau pentru tata, pentru fratele mai mare sau pentru profesor. S-a născut astfel 
nevoia de a fi acceptaţi. Înainte, nu le păsa dacă erau acceptaţi sau nu. Opiniile 
celorlalţi oameni nu contau pentru ei, pentru că ei nu doreau altceva decât să se joace 
şi să trăiască în prezent. 

Teama de a nu primi recompensa aşteptată se transformă treptat în frica de a fi 
respinşi. Teama că nu sunt suficient de buni pentru altcineva îi face să încerce să se 
schimbe, să îşi creeze o imagine pe care o proiectează în exterior, în funcție de ceea 
ce aşteaptă alţii de la ei. Copiii fac acest lucru numai pentru a fi acceptaţi, pentru a-şi 
primi astfel recompensa. Ei învaţă să pretindă că sunt ceea ce nu sunt, şi continuă să 
joace acest rol, numai pentru a fi suficient de buni pentru mama sau pentru tata, 
pentru profesor, pentru a corespunde religiei, pentru o mie de motive. 

Prin practică, ei ajung să se identifice din ce în ce mai bine cu modelul ales, cu 
imaginea pe care şi-au creat-o şi pe care o controlează acum perfect. 

În curând, ei uită cine sunt în realitate şi încep să trăiască în conformitate cu 
imaginea aleasă. Mai mult, ei îşi creează imagini diferite, în funcţie de grupurile 
diferite de oameni cu care se asociază. Astfel, ei îşi creează o anumită imagine pentru 
acasă şi o alta pentru şcoală, iar când mai cresc, îşi creează noi şi noi imagini. 

Acelaşi mecanism se petrece şi în relaţiile dintre bărbaţi şi femei. Femeia are o 
imagine exterioară pe care încearcă să o proiecteze asupra celor din jur, dar o cu totul 
altă imagine atunci când rămâne singură. 

Bărbatul are şi el o imagine exterioară şi una interioară. Când devin adulți, 
imaginile lor devin atât de diferite încât cu greu mai pot fi suprapuse. Aşa se face că 
în relaţia dintre un bărbat şi o femeie există cel puţin patru imagini. Cum ar putea cei 
doi să se cunoască reciproc în aceste condiții? Este imposibil. Tot ce pot face ei este 
să încerce să îşi înțeleagă reciproc imaginile. Mai există însă şi alte imagini. Atunci 
când un bărbat întâlneşte o femeie, el îşi creează o anumită imagine despre ea din 
perspectiva lui, în timp ce femeia îşi creează o anumită imagine despre bărbat din 
perspectiva ei. Apoi, bărbatul încearcă să încadreze femeia în imaginea pe care şi-a 
făcut-o despre ea, iar femeia încearcă să-l încadreze pe bărbat în imaginea pe care şi-a 
făcut-o despre el. 

lată aşadar că avem de-a face nu cu patru, ci cu şase imagini. Nu este de mirare 
că în cupluri există atâtea minciuni, chiar dacă partenerii nu-şi dau întotdeauna seama 
de faptul că se mint reciproc. Relaţia lor este bazată pe teamă; temelia ei este 
minciuna. Ar fi şi greu să aibă la bază adevărul, căci minţile lor sunt învăluite în 
ceaţă. 

În cazul copiilor mici nu există nici un fel de conflict cu imaginile de sine pe 
care le concep aceştia. 

Aceste imagini nu sunt cu adevărat puse la încercare decât atunci când copiii 
încep să interacționeze cu lumea exterioară şi când nu mai beneficiază de protecția 
părinților. Aşa se explică de ce vârsta adolescenţei este atât de dificilă. Chiar dacă 
până atunci se simțeau pregătiți să îşi apere imaginea de sine, atunci când încearcă 
pentru prima oară să o proiecteze asupra lumii exterioare, aceasta ripostează. 

Lumea exterioară începe să le demonstreze, nu în particular, ci public, că ei nu 
sunt ceea ce pretind că sunt. 

Să luăm exemplul unui adolescent care pretinde că este foarte inteligent. El 
participă la şcoală la un seminar, iar un coleg mai deştept sau mai bine pregătit decât 
el câştigă dezbaterea şi îl face să pară ridicol în ochii celorlalți. Evident, adolescentul 
va încerca să îşi justifice imaginea în ochii celor apropiaţi. El le va face mici favoruri, 
încercând să-şi salveze astfel imaginea, deşi Ştie perfect că minte. În schimb, când 

ajunge acasă şi se trezeşte singur în fața oglinzii, el izbucneşte şi sparge oglinda. 
Simte că se urăşte, că este un prost, că este cel mai rău dintre toți. 

Discrepanţa dintre imaginea lui interioară şi cea pe care încearcă să o 
proiecteze în lumea exterioară devine astfel uriaşă. Cu cât această discrepanţă va fi 
mai mare, cu atât mai dificilă va fi adaptarea lui la Lumea Visului şi cu atât mai 
puțină iubire va simți el față de sine. 

Între imaginea de sine pe care o proiectează în exterior şi cea interioară se 
acumulează astfel din ce în ce mai multe minciuni. Culmea este că ambele imagini 
sunt la fel de rupte de realitate; ele sunt false, dar el nu-şi dă seama de acest lucru. 
Poate că cei din jur pot vedea acest lucru, dar el este complet orb. 

Sistemul lui de negare încearcă să îl protejeze de răni, dar aceste răni sunt reale 
şi au apărut tocmai din cauza faptului că a încercat din răsputeri să apere o anumită 
imagine care nu era conformă cu realitatea. 

Copiii învaţă încă de mici că opiniile celor din jur contează şi îşi acordează 
viaţa în funcţie de aceste opinii. O simplă opinie aruncată în treacăt de altcineva ne 
poate transforma viața într-un coşmar, chiar dacă nu are nimic de-a face cu adevărul: 
"Ce urât(ă) eşti! Greşeşti! Eşti un prost (o proastă)!" 

Opiniile exterioare au o mare putere asupra comportamentului prostesc al 
oamenilor care trăiesc în iad. Aceştia simt în permanență nevoia să audă că sunt 
frumoşi, buni, deştepţi, că ceea ce fac ei este bine. "Cum arăt? Ţi-a plăcut cum am 
vorbit? Eşti de acord cu ceea ce fac?" 

Noi simțim nevoia să auzim opiniile celorlalți tocmai pentru că suntem 
domesticiți şi putem fi manipulaţi în funcţie de aceste opinii. De aceea, noi căutăm în 
permanență recunoaşterea din partea altor persoane. Avem nevoie de un sprijin 
emoțional din partea lor. Simţim nevoia să fim acceptaţi de către Visul exterior, prin 
intermediul altor persoane. Aşa se explică de ce adolescenţii beau alcool, iau droguri 
sau încep să fumeze; nu pentru că şi-ar dori cu adevărat să facă aceste lucruri, ci 
numai pentru a fi acceptaţi de către alte persoane (care au asemenea obiceiuri), pentru 
a intra în "gaşca" lor. 

Atât de mulți oameni suferă din cauza acestor imagini false pe care încearcă să 
le proiecteze despre sine... Ei pretind că înseamnă ceva foarte important, dar în sinea 
lor cred că nu înseamnă nimic, şi îşi dau atâta osteneală să însemne ceva în această 
societate a Visului, să fie recunoscuţi şi aprobaţi de ceilalți... Ei încearcă să fie 
importanți, faimoşi, puternici, bogaţi, să fie nişte învingători, să îşi exprime visul 
personal şi să îşi impună acest vis în faţa celor din jurul lor. De ce? Deoarece ei cred 
că Visul este real şi îl iau foarte în serios. 


2 PIERDEREA INOCENŢEI 

Prin însăşi natura lor, oamenii sunt nişte fiinţe foarte sensibile. Ei au o viață 
emoţională excepțional de intensă, deoarece percep totul prin intermediul corpului lor 
emoțional. Acest corp emoțional este precum un aparat de radio care poate fi acordat 
astfel încât să perceapă anumite frecvenţe sau să reacționeze la anumite frecvenţe. 
Înainte de domesticire, oamenii sunt acordaţi în mod natural pe frecvenţa explorării şi 
a savurării vieții; ei sunt acordaţi la iubire. 

Pentru copii iubirea nu este doar un concept abstract. 

Ei trăiesc direct iubirea. Acesta este felul lor de a fi. 

Corpul emoţional are o componentă, la fel ca un sistem de alarmă, care ne 
avertizează atunci când ceva nu merge bine. Corpul fizic are şi el o asemenea 
componentă care ne avertizează atunci când ceva nu funcționează corect în interiorul 
lui. Noi numim aceste semnale durere. Durerea nu înseamnă altceva decât un semnal 
de alarmă că ceva nu merge bine în interiorul corpului, iar noi trebuie să reparăm 
mecanismul. 

Sistemul de alarmă al corpului emoţional este teama. 

Teama indică întotdeauna faptul că ceva nu merge bine, de pildă, că suntem în 
pericol să ne pierdem viaţa. 

Corpul emoţional percepe emoțiile, dar nu prin intermediul ochilor. Copiii simt 
emoţiile, dar nu le interpretează cu ajutorul minţii raționale şi nu îşi pun întrebări 
legate de ele. Aşa se explică de ce copiii îi acceptă pe unii oameni şi îi resping pe 
alții. Când nu au încredere în cineva, ei resping persoana respectivă, căci simt 
emoțiile pe care le proiectează ea. Copiii percep imediat dacă cineva este furios, iar 
sistemul lor de alarmă generează o senzație de teamă care îi avertizează să se ferească 
de persoana în cauză. lar ei îşi urmează instinctul şi se feresc. 

Corpul nostru emoțional se modelează în funcție de energia emoțională care 
predomină în casa noastră şi de reacția noastră personală la energia respectivă. 

Aşa se explică de ce fraţii reacționează diferit în funcție de felul în care au 
învăţat să se apere şi să se adapteze la diferitele circumstanţe. Dacă părinţii se ceartă 
în permanență, dacă există dizarmonie, lipsă de respect şi minciuni, copiii învaţă într- 
o manieră emoţională să se poarte la fel ca părinţii lor. Chiar dacă părinţii îi învaţă să 
nu se comporte în acel fel, de pildă să nu mintă, energia emoțională a familiei în care 
cresc îi învaţă pe copii să perceapă lumea la fel. 

Altfel spus, energia emoțională care există în casa noastră ne învaţă să ne 
racordăm la frecvenţa ei. 

Corpul nostru emoţional îşi schimbă şi îşi pierde treptat propria frecvență 
vibratorie, cea specifică unei ființe umane normale. Copiii învaţă jocul adulţilor, al 
Visului exterior, dar îşi pierd astfel inocenţa, fericirea, libertatea şi tendinţa înnăscută 
de a iubi. Ei sunt forțați să se schimbe şi încep să perceapă o altă lume, o altă 
realitate, a injustiţiei, a durerii emoționale, a emoțiilor negative. Ei intră astfel în iad, 
în iadul pe care îl creează chiar oamenii, adică în Visul Planetei. Iadul îi întâmpină cu 
bucurie, dar nu se poate spune că l-au inventat ei personal. Jadul era aici înainte de 
naşterea noastră. 

Putem vedea cu uşurinţă cât de uşor pot fi distruse iubirea şi libertatea dacă îi 
privim pe copii. 

Imaginaţi-vă un copilaş de doi sau trei ani care aleargă şi se joacă prin parc. 
Mama îl supraveghează pe micuţ şi se teme să nu cadă şi să nu se lovească. 

La un moment dat, ea doreşte să-l oprească, dar copilul crede că mama se joacă 
cu el, aşa că încearcă să alerge mai rapid decât ea. Pe strada din apropiere trec maşini, 
lucru care o sperie şi mai tare pe mamă, care reuşeşte în cele din urmă să-l prindă. 
Copilul se aşteaptă ca mama lui să se joace cu el, dar ea îl plesneşte la fund. 

Bum! Ce şoc! Fericirea copilului era expresia iubirii care se manifesta prin el, 
şi el nu înţelege de ce mama sa se poartă astfel. În timp, acumularea acestor şocuri 

subminează iubirea lui până la dispariție. Deşi nu înţelege încă cuvintele, copilul 
poartă în el o întrebare: "De ce?" 

Alergarea şi joaca sunt expresii ale iubirii, dar ele nu mai reprezintă o sursă de 
siguranță, căci părinții îl pedepsesc pentru maniera în care îşi exprimă iubirea. 

Ei îl trimit în camera lui, şi copilul nu mai poate face ceea ce doreşte. Părinții îi 
spun că nu a fost un copil cuminte, iar acest lucru îl demoralizează; înseamnă că este 
pedepsit. 

În acest sistem al pedepsei şi al recompensei există un simţ al dreptăţii şi al 
nedreptăţii, al corectitudinii şi al incorectitudinii. Acest simţ este ca un cuţit care taie 
în carne vie în corpul emoțional al copilului, creând acolo o rană. În funcţie de reacția 
noastră la injustiția comisă, această rană se poate infecta cu emoţii negative. De ce? 
Să luăm un alt exemplu. 

Imaginaţi-vă că aveţi doi sau trei ani. Sunteţi fericit, vă jucaţi, exploraţi lumea. 
Nu sunteți conştient de ceea ce este bine sau rău, de ceea ce este corect sau greşit, de 
ceea ce trebuie să faceți sau de ceea ce nu trebuie să faceţi, căci nu ați fost încă 
domesticit. Vă jucaţi în sufragerie cu tot ceea ce găsiţi în jurul dumneavoastră. Nu 
aveţi nici cea mai mică intenție rea, nu doriți să distrugeți nimic, dar se întâmplă să vă 
jucaţi cu chitara lui tata. Pentru dumneavoastră este doar o jucărie; în nici un caz nu 
v-aţi propus să-i faceţi lui tata un rău. Dar tatăl dumneavoastră are una din acele zile 
în care totul îi merge pe dos. A avut probleme la serviciu, s-a întors acasă şi vă 
găseşte în sufragerie jucându-vă cu lucrurile lui. Se enervează imediat, aşa că începe 
să vă bată. 

Din punctul dumneavoastră de vedere acest lucru este o injustiție. Tata de-abia 
a intrat în cameră şi începe imediat să vă lovească. lar dumneavoastră aveaţi 
încredere în el, căci era tatăl dumneavoastră, cel care de regulă vă proteja, vă lăsa să 
vă jucaţi şi să fiţi cel care doreaţi să fiți. Dintr-odată, ceva nu mai este în ordine. În 
inima dumneavoastră a apărut o durere, generată de injustiţia la care ați fost supus. 

Sunteţi sensibil; vă doare şi începeţi să plângeţi. Nu plângeți însă numai din 
cauză că vă loveşte. Nu atât agresiunea fizică vă produce durerea din suflet, cât cea 
emoţională, simţul că s-a produs o nedreptate. În fond, nu aţi făcut nimic rău. 

Acest simţ al nedreptăţii comise produce o rană în sufletul dumneavoastră. 
Corpul dumneavoastră emoţional este rănit, iar în acel moment vă pierdeţi o parte din 
inocența dumneavoastră. Aţi învăţat că nu puteţi avea întotdeauna încredere în tatăl 
dumneavoastră. Chiar dacă mintea dumneavoastră nu realizează încă acest lucru, căci 
nu a învăţat încă să analizeze, ea realizează totuşi că nu mai poate avea încredere în 
tatăl dumneavoastră. Corpul emoţional vă spune că există ceva în care nu puteţi avea 
încredere şi care se poate repeta. 

Reacţia dumneavoastră poate fi teama, sau mânia, sau ruşinea, sau pur şi 
simplu plânsul. Această reacție înseamnă deja o otravă emoțională, căci reacția 
normală de dinainte de domesticire este dorinţa de a răspunde cu aceeaşi monedă 
nedreptății comise, adică de a vă lovi la rândul dumneavoastră tatăl. Ridicaţi mâna la 
el, dar acest lucru îl înfurie şi mai tare. 

Reacţia lui generează o pedeapsă şi mai mare pentru dumneavoastră. Acum 
sunteţi convins că o să vă distrugă. Aţi învăţat deja să vă temeţi de el, aşa că nu vă 

mai apărați, căci ştiţi că acest lucru nu va face decât să înrăutăţească şi mai tare 
lucrurile. 

Nu înţelegeţi încă de ce, dar ştiţi deja că tata v-ar putea omorî. Acest lucru 
produce o rană foarte gravă în mintea dumneavoastră. Înainte, mintea dumneavoastră 
era complet sănătoasă; erați complet inocent. După această experiență, mintea 
raţională încearcă să găsească o explicaţie. Învăţaţi să reacţionaţi într-un anumit fel: 
în felul dumneavoastră personal. Emoţia respectivă rămâne în interiorul 
dumneavoastră şi vă schimbă de-a pururi cursul vieții. 

Experienţa se va repeta apoi din ce în ce mai des. 

Injustiţiile se vor accentua, vor veni din partea mamei şi a tatălui, a fraților şi 
surorilor mai mari, a unchilor şi mătuşilor, din partea şcolii, a societăţii, din partea 
tuturor. Cu fiecare rană nouă, veți învăţa să vă apăraţi, dar nu aşa cum o făceaţi 
înainte de domesticire, când vă limitați să vă apăraţi pe moment, după care vă 
continuaţi joaca. 

Acum a apărut în interiorul rănii ceva care la început nu reprezintă o problemă 
majoră: otrava emoţională. Aceasta se acumulează însă, iar mintea începe să se joace 
cu ea. Începeţi să fiți din ce în ce mai îngrijorat în legătura cu viitorul, căci aveţi deja 
amintirea otrăvii şi nu doriți ca ea să se repete. 

Mai aveţi şi alte amintiri: aceea de a fi acceptat. Vă mai amintiți de vremea 
când mama şi tata vă acceptau şi când totul era în armonie. Vă doriți din nou acea 
armonie, dar nu ştiţi cum să o recreaţi. Şi întrucât nu puteţi ieşi din sfera propriilor 
dumneavoastră percepții, tot ce se petrece în jurul dumneavoastră pare să fie din 
cauza dumneavoastră. Ajungeţi să credeți că tata se ceartă cu mama din cauza 
dumneavoastră, chiar dacă cearta lor nu are nimic de-a face cu dumneavoastră. 

Treptat, vă pierdeţi astfel inocenţa. Începeţi să simțiţi resentimente, iar la un 
moment dat deveniți incapabil să mai iertaţi. În timp, aceste incidente şi interacțiuni 
vă conving că nu este deloc sigur să fiţi cel care sunteți. Acest mecanism se produce 
în cazul tuturor oamenilor, variind însă în funcție de inteligenţa şi educaţia lor. El 
depinde de multe lucruri. Dacă aveţi noroc, domesticirea nu este atât de puternică. 
Dacă nu aveţi însă noroc, ea va fi atât de puternică, iar rănile atât de adânci, încât 
puteți ajunge să vă temeți chiar să mai vorbiţi. Aşa se nasc oamenii sfioşi. Sfiala nu 
este altceva decât teama de a vorbi, de a te exprima pe tine însuţi. Puteţi ajunge să 
credeți că nu ştiţi să dansaţi sau să cântaţi, dar aceasta nu este decât o reprimare a 
instinctului înnăscut al omului de a iubi. 

Oamenii se folosesc de teamă pentru a-i domestici pe alți oameni, iar teama 
noastră creşte odată cu fiecare nouă experiență a injustiției. Simţul nedreptății este 
cuțitul care taie şi răneşte corpul nostru emoțional. Otrava emoțională este creată de 
reacția noastră la ceea ce considerăm a fi o nedreptate. Unele răni se vor vindeca, dar 
altele vor rămâne infectate şi vor acumula din ce în ce mai multă otravă. Atunci când 
nivelul otrăvii creşte prea mult, noi simţim nevoia să ne eliberăm de ea, trimiţând-o 
altei persoane. Cum? Prin captarea atenţiei respectivei persoane. 

Să luăm exemplul unui cuplu obişnuit. Dintr-un motiv sau altul, soţia este 
supărată. Ea a acumulat foarte multă otravă emoțională din cauza unei nedreptăți 
comise de soțul ei. Soţul nu este acasă, dar ea îşi aminteşte de nedreptatea comisă, iar 
furia creşte în interiorul ei. De îndată ce soţul se întoarce, primul lucru pe care îl 

caută ea este să îi capteze atenţia, căci în acest fel otrava ei se va descărca asupra lui, 
iar ea se va simți eliberată. De îndată ce îi spune acestuia cât de rău, de prost şi de 
nedrept este, otrava din interiorul ei este transferată asupra lui. 

Ea continuă astfel să vorbească până când îi captează atenţia. În cele din urmă, 
soțul reacționează şi se enervează, iar ea se simte deja mai bine. Dar acum otrava 
curge prin el, iar bărbatul simte nevoia să se răzbune. El doreşte să-i capteze acum ei 
atenția şi să se elibereze de otravă, cu diferenţa că de data aceasta este vorba nu 
numai de otrava transferată de la ea, ci şi de propria lui otravă. Dacă veţi examina cu 
atenție acest tablou, veţi constata că cei doi îşi ating reciproc rănile şi joacă un 
adevărat ping-pong cu otrava emoțională. Otrava continuă să crească astfel în 
spirală, până într-o zi, când unul dintre ei va exploda. 

Acesta este felul în care comunică între ei majoritatea oamenilor. 

Prin captarea atenţiei, energia trece de la o persoană la alta. Atenţia este un 
instrument extrem de puternic al minții umane. Toţi oamenii din lume se străduiesc să 
le capteze atenţia celor din jur. În acest fel, ei îşi creează canale de comunicare. Visul 
se transferă astfel de la unul la altul, la fel şi puterea, dar şi otrava emoțională. 

De regulă, noi eliberăm otrava noastră emoțională asupra persoanei despre 
care credem că este responsabilă de nedreptatea comisă asupra noastră, dar dacă 
aceasta este prea puternică şi nu putem să ne descărcăm asupra ei, suntem dispuşi să 
o descărcăm asupra oricărei alte persoane, numai să scăpăm de ea. 

De multe ori o trimitem asupra copiilor, care sunt prea lipsiţi de apărare în faţa 
noastră, şi astfel se nasc relațiile abuzive. Oamenii mai puternici abuzează de cei mai 
slabi, care au mai puţină putere, căci simt nevoia să se elibereze de otrava lor 
emoţională. Toţi oamenii simt nevoia să scape de această otravă, şi nu mai urmăresc 
întotdeauna dreptatea; tot ce vor ei este să scape de otravă. Aşa se explică de ce 
oamenii vânează tot timpul puterea, căci cu cât sunt mai puternici, cu atât mai uşor le 
vine să scape de otrava lor emoțională în defavoarea celor mai slabi decât ei, care nu 
se pot apăra. 

Evident, noi vorbim acum de relaţiile care există în iad, de boala mentală care 
există pe planeta noastră. 

Nimeni nu este vinovat pentru aceasta boală; ea nu este bună sau rea, greşită 
sau corectă. Aceasta este patologia normală a bolii. Nimeni nu este vinovat pentru 
abuzurile comise. La fel cum oamenii de pe planeta imaginară de care vorbeam mai 
devreme nu erau vinovaţi pentru că pielea lor era bolnavă, nici noi nu suntem 
vinovați pentru că avem corpul emoţional acoperit cu răni infectate cu otravă. Atunci 
când ne îmbolnăvim fizic sau când ne rănim corpul, noi nu ne simţim vinovaţi şi nu 
ne condamnăm singuri. Atunci de ce ar trebui să ne simțim ruşinați pentru că mintea 
noastră emoțională este bolnavă? 

Unicul lucru care contează este să devenim conştienţi de existenţa problemei. 
Numai astfel putem avea şansa de a ne vindeca mintea emoțională şi de a opri 
suferința în care ne complăcem. Fără conştientizare nu putem face nimic, decât să 
continuăm să suferim din interacțiunea cu alți oameni, dar şi cu noi înşine, căci de 
multe ori noi ne atingem singuri aceste răni numai pentru a ne pedepsi. 

Încă din copilărie, în mintea noastră se produce o diviziune. O anumită parte a 
minţii se obiŞnuieşte să judece continuu. Ea este Judecătorul interior, care judecă tot 

ceea ce facem sau nu facem, tot ceea ce simţim sau nu simțim. Noi ne judecăm 
singuri în permanență, la fel cum îi judecăm şi pe cei din jur, în funcție de ceea ce 
credem noi şi de simţul dreptății şi al nedreptății format în copilărie. Evident, de 
multe ori ne considerăm vinovați şi dorim să ne auto-pedepsim. Cealaltă parte a 
minții noastre, care primeşte judecata şi simte nevoia să fie pedepsită, este Victima. 
Ea spune: "Bietul de mine! Nu sunt suficient de bun. Nu sunt suficient de puternic. 
Nu sunt suficient de inteligent. De ce să mai încerc?" 

Pe vremea când eraţi copil, nu aveaţi libertatea de a alege ce să credeţi şi ce să 
nu credeți. Judecătorul şi Victima au la bază toate acele credinţe false pe care nu le- 
ați ales singur, ci v-au fost impuse. Când informaţiile respective au pătruns în mintea 
dumneavoastră, eraţi încă inocent. Credeaţi tot ce vi se spunea. Sistemul de 
Convingeri v-a fost inoculat ca un fel de program de către Visul exterior. Toltecii 
numesc acest program Parazitul. Mintea umană este bolnavă din cauza acestui 
Parazit interior care îi fură energia vitală şi îi răpeşte bucuria de a trăi. Parazitul 
reprezintă toate acele convingeri care ne fac să suferim. Aceste convingeri sunt atât 
de puternice, încât chiar ani mai târziu, când învăţăm noi concepte şi dorim să luăm 
propriile noastre decizii, constatăm că ele încă ne mai guvernează viața. 

Uneori, copilul mic care continuă să existe în interiorul fiecăruia dintre noi iese 
la lumină; el este eu/ nostru real, care a rămas la vârsta de doi sau trei ani. Trăim 
atunci clipa prezentă şi ne distrăm, dar ceva din interiorul nostru ne trage înapoi; 
cineva dinlăuntrul fiinţei noastre nu se simte vrednic să fie fericit. O voce interioară 
ne spune că această stare de fericire este prea frumoasă ca să fie adevărată, că nu este 
bine să fii prea fericit. Toată vinovăția acumulată, toată otrava din corpul nostru 
emoţional iese atunci la iveala, încercând să ne tragă înapoi în lumea dramei. 

Parazitul se răspândeşte ca o boală contagioasă, trecând de la bunicii la părinții 
noştri, apoi la noi, care o răspândim mai departe la copiii noştri. Noi transferăm 
aceste programe asupra copiilor noştri, la fel cum am dresa un câine. Oamenii sunt 
animale domesticite, iar această domesticire reprezintă poarta de intrare în visul 
iadului, unde continuă să trăiască în teamă. Hrana Parazitului sunt toate emoțiile 
născute din teamă. Înainte să fi fost infestaţi cu acest Parazit, ne bucuram de viaţă, ne 
jucam, eram fericiți, aşa cum numai copiii mici ştiu să fie. După ce toate aceste 
gunoaie sunt aruncate în mintea noastră, noi uităm ce este fericirea. Învăţăm rapid că 
noi avem dreptate şi încercăm să-i facem pe toți ceilalți să creadă că au greşit. Nevoia 
de "a avea dreptate” este rezultatul dorinţei noastre de a ne proteja imaginea pe care 
dorim să o proiectăm în exterior. Noi simţim nevoia să ne impunem felul de a gândi, 
nu numai asupra celor din jur, dar chiar şi asupra propriei noastre fiinţe. 

Conştientizarea ne ajută să înțelegem cu uşurinţă de ce nu merg relaţiile 
noastre — cu părinții, cu copiii, cu prietenii, cu partenerul de viață, inclusiv cu noi 
înşine. De ce nu merge relația cu noi înşine? Pentru că suntem răniți şi purtăm în noi 
toata acea otravă emoţională, căreia nu-i mai putem face faţă. Suntem plini de otravă 
pentru că am crescut cu o imagine a perfecțiunii care nu este reală, care nu există şi 
care nu este corectă. 

Am văzut deja cum se creează această imagine a perfecțiunii pentru a le face 
pe plac altor persoane, chiar dacă acestea îşi creează propriul lor vis personal, care nu 
are nimic de-a face cu visul nostru. 

Am încercat să le facem pe plac mamei şi tatălui, profesorilor, preotului, 
religiei, lui Dumnezeu. Dar adevărul este că din punctul lor de vedere noi nu vom fi 
niciodată perfecţi. Această imagine a perfecțiunii ne spune cum ar trebui să fim 
pentru a fi buni, pentru a ne accepta pe noi înşine. Aceasta este însă cea mai mare 
minciună între toate, căci noi nu vom fi niciodată perfecţi, şi nu ne vom ierta 
niciodată pentru asta. 

Această imagine a perfecțiunii schimbă felul în care visăm. Noi învăţăm să ne 
negăm felul de a fi şi să ne respingem. Nu vom fi niciodată suficient de buni, de 
corecţi, de curaţi, de sănătoşi, dacă ne vom raporta în permanenţă la convingerile pe 
care le-am acumulat. Va există întotdeauna ceva cu care Judecătorul nu va fi de 
acord şi pentru care nu ne va ierta. Aşa se explică de ce noi ajungem să ne respingem 
felul de a fi, să considerăm că nu merităm să fim fericiți, să căutăm pe cineva care să 
abuzeze de noi, care să ne pedepsească. Imaginea perfecțiunii este responsabilă de 
marile auto-abuzuri la care ne supunem atât de des. 

Atunci când ne respingem singuri, când ne judecăm, ne găsim vinovaţi şi ne 
pedepsim singuri, noi ajungem să credem că iubirea nu există, că nu există decât 
pedeapsa, suferința, judecata. 

Iadul are diferite niveluri. Unii oameni sunt foarte adânc scufundaţi în el, în 
timp ce alţii nu au decât un contact sporadic cu el. Există relaţii extrem de abuzive şi 
relaţii aproape lipsite de abuz. 

Acum nu mai sunteți copil, iar dacă aveţi o relaţie abuzivă, acest lucru se 
datorează faptului că acceptaţi abuzul, că sunteţi convins că îl meritaţi. 

Există o limită a cantităţii de abuz pe care sunteți dispus să o acceptaţi, dar 
nimeni nu poate abuza mai mult de dumneavoastră decât o faceți chiar 
dumneavoastră înşivă. Limita acestui auto-abuz este şi limita abuzului pe care îl veţi 
accepta din partea altor persoane. Dacă cineva va abuza de dumneavoastră mai mult 
decât o faceți singur, veţi pleca, veți fugi, veţi încerca să scăpaţi. Dacă cineva 
abuzează de dumneavoastră mai puţin de această limită, probabil că veți rămâne 
alături de el. Doar meritaţi acel abuz!... 

De regulă, relaţiile obişnuite din iad includ plata pentru o nedreptate comisă; 
practic, este vorba de relaţii de răzbunare. Eu abuzez de altcineva, care simte nevoia 
să fie abuzat, şi el/ea abuzează de mine, care simt la rândul meu nevoia să fiu abuzat. 
În acest fel, echilibrul este perfect. Evident, o energie atrage după sine acelaşi tip de 
energie, aceeaşi vibraţie. 

Dacă cineva vine şi vă spune: "Sunt supus unor abuzuri atât de mari!" şi îl 
întrebaţi: "Atunci de ce mai stai acolo?", el nu va Şti ce să vă răspundă. 

Adevărul este că persoana respectivă are nevoie de acel abuz, căci aceasta este 
maniera în care se auto-pedepseşte. 

Viaţa nu ne oferă altceva decât exact ceea ce avem nevoie. Chiar şi în iad, 
justiția funcţionează impecabil. Nimeni nu este vinovat pentru patimile noastre. Am 
putea spune chiar că suferinţele noastre sunt un fel de dar de care ne bucurăm. 
Aşadar, pentru a curăța otrava şi pentru a vă vindeca rănile, pentru a vă accepta pe 
sine şi pentru a ieşi astfel din iad nu aveţi altceva de făcut decât să deschideţi ochii şi 
să priviţi în jurul dumneavoastră. 

3 OMUL CARE NU CREDEA ÎN IUBIRE 

Aş dori să vă istorisesc o poveste foarte veche, despre omul care nu credea în 
iubire. Acesta era un om obişnuit, la fel ca dumneavoastră şi ca mine, dar ceea ce îl 
făcea să fie cu adevărat deosebit era felul său unic de a gândi: el nu credea că iubirea 
există. 

Evident, a avut o sumedenie de experiențe în încercarea de a găsi iubirea; mai 
mult, i-a observat şi pe oamenii din jurul său. Şi-a petrecut o mare parte din viață 
căutând iubirea, dar singurul lucru pe care l-a descoperit a fost că aceasta nu există. 

Oriunde se ducea eroul nostru, el le povestea oamenilor că iubirea nu este decât 
o invenție a poeților, un concept creat de religii pentru a-i manipula pe cei slabi, 
pentru a-i controla, pentru a-i face să creadă. El le spunea că iubirea nu este reală, şi 
deci nimeni nu o poate găsi, oricât de mult ar căuta-o. 

Omul nostru avea o inteligență foarte vie şi era foarte convingător. El a citit o 
grămadă de cărți, s-a dus la cele mai bune universități şi a devenit astfel un savant 
reputat. Putea vorbi în orice piaţă publică, în faţa a tot felul de oameni, iar logica sa 
era foarte puternică. El le spunea că iubirea este ca un drog, te ameţeşte şi te face să o 
doreşti din nou şi din nou, creându-ţi o dependenţă de ea. Ce se întâmplă însă dacă 
nu-şi primeşti porţia zilnică de dragoste? La fel ca în cazul unui drog, ai nevoie de 
această doză zilnică. 

Le mai spunea că relațiile dintre îndrăgostiţi sunt la fel ca şi cele dintre un 
dependent de droguri şi un vânzător de droguri. Cel care are o nevoie mai mare de 
iubire este precum cel dependent de droguri, iar cel care are o nevoie mai mică de 
iubire este precum vânzătorul de droguri. Cu cât nevoia de iubire este mai mică, cu 
atât mai bine poţi controla relația cu celălalt. Această dinamică a relațiilor 
interumane poate fi văzută cu ochiul liber, căci în orice relaţie există un partener care 
iubeşte mai mult şi un altul care nu iubeşte deloc, dar îl manipulează pe celălalt. 

Unii oameni profită aşadar de pe urma altora, la fel cum un vânzător de droguri 
profită de pe urma toxicomanilor. 

Partenerul dependent, cel care are nevoia mai mare de iubire, trăieşte tot timpul 
cu teama constantă că nu îşi va putea asigura următoarea doză de dragoste, adică de 
drog. "Ce mă voi face dacă mă va părăsi?" 

Teama îl face pe dependentul de iubire foarte posesiv: "Îmi aparţine!” El 
devine astfel gelos şi solicitant, din cauza fricii de a nu pierde următoarea doză. 
Furnizorul de drog îl poate manipula cum doreşte, dându-i mai multe sau mai puţine 
doze, ori refuzându-i-le complet. 

În acest fel, partenerul care are nevoie de iubire se va preda complet şi va fi 
dispus să facă orice, de teama de a nu fi abandonat. 

Eroul nostru a continuat să le explice ascultătorilor de ce nu există iubirea: 
"Ceea ce numesc oamenii iubire nu este altceva decât o relaţie de teamă care are la 
bază controlul. Unde este respectul reciproc? Unde este iubirea pe care susţin că şi-o 
poartă cei doi parteneri? Nu există aşa ceva. În faţa reprezentanţilor lui Dumnezeu, a 
rudelor şi prietenilor lor, cuplurile tinere fac tot felul de promisiuni, că vor trăi 
împreună, că se vor iubi şi se vor respecta reciproc, că vor fi aproape unul de celălalt, 
la bine şi la rău. Ei promit să se iubească şi să se respecte reciproc, şi culmea este că 
ei chiar cred în aceste promisiuni, menite parcă să fie încălcate. Imediat după 

căsătorie, la numai o săptămână sau o lună, amândoi încep să îşi încalce promisiunile 
făcute. 

Totul se reduce la un război al controlului, la cine reuşeşte să manipuleze pe 
cine. Cine va fi furnizorul de droguri şi cine toxicomanul... După numai câteva luni, 
respectul pe care şi l-au promis iniţial cei doi a dispărut. În urma lui nu au rămas 
decât resentimente, otrava emoțională, răni reciproce, care cresc treptat, până când 
iubirea nu mai există deloc. Ei rămân totuşi împreună, dar numai de teama de a nu fi 
singuri, de frica de ceea ce vor spune ceilalți, şi chiar de teama propriilor critici şi 
păreri. Unde se mai poate vorbi însă de iubire?" 

EI le-a mai spus că a văzut multe cupluri în vârstă care au trăit împreună 30, 40 
sau 50 de ani, şi care erau foarte mândre că au trăit atâta vreme împreună. Dar când 
vorbeau despre relaţia lor, tot ce spuneau era: "Am supravieţuit căsniciei”. Altfel 
spus, unul din ei se abandonase celuilalt; de regulă, femeia era cea care ceda şi 
decidea să îndure suferința. 

Oricum, persoana care avea voinţa mai puternică şi nevoi mai puţine câştiga 
războiul, dar unde era iubirea de care vorbeau? Partenerii din aceste cupluri se tratau 
reciproc ca pe nişte posesiuni. "Ea este a mea". "El este al meu”. 

Si astfel, eroul nostru a continuat să peroreze despre motivele pentru care nu 
credea că există iubire. 

El le-a mai spus oamenilor: "Eu am trecut prin toate acestea. De acum înainte 
nu voi mai permite nimănui să îmi manipuleze mintea şi să îmi controleze viaţa în 
numele iubirii”. Argumentele lui erau logice, şi el a convins multă lume prin 
cuvintele sale. Jubirea nu există. 

Într-o bună zi însă, eroul nostru se plimba prin parc. El a văzut acolo, aşezată 
pe o bancă, o femeie frumoasă care plângea. Văzând-o cum plânge, s-a simţit curios. 
De aceea, s-a aşezat lângă ea şi a întrebat-o dacă poate s-o ajute cumva. Vă puteţi 
imagina surpriza lui când ea i-a spus că plânge pentru că iubirea nu există. "Uimitor, 
i-a răspuns el, o femeie care crede că iubirea nu există!" Evident, a dorit să afle mai 
multe despre ea. 

- De ce spui că iubirea nu există? a întrebat-o el. 

- Ei, e o poveste lungă, i-a răspuns ea. M-am căsătorit pe când eram foarte 
tânără, cu toată iubirea, cu toate acele iluzii, plină de speranţă la gândul că îmi voi 
împărți viaţa cu acel bărbat. Ne-am jurat reciproc loialitate, respect şi credință, şi am 
întemeiat o familie. 

Dar în curând totul s-a schimbat. Eu am fost soţia credincioasă, care avea grijă 
de copii şi de casă, în timp ce soţul meu a continuat să se ocupe de carieră. 

Pentru el, imaginea şi succesul erau mai importante decât familia noastră. A 
încetat să mă mai respecte, la fel cum am încetat şi eu să îl mai respect pe el. Am 
început să ne certăm, iar la un moment dat am descoperit că nu îl mai iubesc, la fel 
cum nici el nu mă mai iubeşte pe mine. 

Dar copiii aveau nevoie de un tată, aşa că am preferat să rămân alături de el şi 
să fac tot ce îmi sta în puteri ca să-l suport. Acum copiii au crescut şi au plecat. Nu 
mai am nici un motiv să rămân alături de el. Între noi nu există respect sau bunătate. 
Știu însă că, dacă îmi voi găsi pe altcineva, va fi la fel, căci iubirea nu există. Nu are 
nici un sens să caut ceva ce nu există. De aceea plâng. 

Înţelegând-o perfect, el a îmbrăţişat-o şi i-a spus: 

- Ai dreptate: iubirea nu există. Noi căutăm iubire, ne deschidem inimile şi 
devenim astfel vulnerabili. În locul ei, tot ce descoperim este egoismul. Acesta ne 
răneşte, chiar dacă suntem convinşi că ne vom putea detaşa. Oricâte relaţii am avea, 
acelaşi lucru se petrece din nou şi din nou. De ce să ne mai obosim să căutăm 
iubirea? 

Cei doi gândeau la fel, aşa că s-au împrietenit rapid. Între ei s-a creat o relaţie 
frumoasă. Se respectau reciproc şi nu s-au dezamăgit niciodată. Pe măsură ce relația 
avansa, ei deveneau din ce în ce mai fericiți împreună. Nu Ştiau ce este invidia sau 
gelozia. Nici unul nu încerca să îl controleze pe celălalt, nu erau deloc posesivi. 
Relaţia dintre ei a continuat astfel să se aprofundeze. Le plăcea să fie împreună, căci 
viaţa li se părea mult mai amuzantă astfel. Când nu erau împreună, ceva lipsea din 
viaţa fiecăruia dintre ei. 

Într-o zi, pe când era plecat din oraş, eroului nostru i-a trecut prin cap o idee 
absolut ciudată: "Hm, poate că ceea ce simt eu pentru ea este iubire. Dar e o senzaţie 
atât de diferită de ceea ce simţeam înainte. Nu are nimic de-a face cu ceea ce descriu 
poeţii, nici cu ceea ce afirmă religia, căci nu mă simt deloc responsabil pentru ea. Nu 
iau nimic de la ea, nu simt nevoia ca ea să aibă grijă de mine, nu îmi vine să-mi vărs 
frustrările asupra ei pentru eşecurile mele sau pentru problemele mele personale. 
Petrecem atât de bine împreună. Ne bucurăm fiecare de prezenţa celuilalt. Eu respect 
felul în care gândeşte ea, felul în care simte. Nu mă simt deloc stânjenit alături de ea, 
nu mă agasează niciodată. Nu mă simt gelos când este cu alţi bărbaţi. Nu simt invidie 
atunci când are succes. Poate că iubirea există totuşi, dar este altceva decât ce cred 
oamenii". 

De-abia aŞtepta să ajungă acasă şi să-i spună de ideea ciudată care i-a trecut 
prin cap. Nici nu a început însă bine să vorbească şi ea 1-a luat vorba din gură: 

- Ştiu exact ce vrei să spui. Mi-a trecut şi mie prin cap aceeaşi idee, cu mult 
timp în urma, dar nu am vrut să-ți spun, căci Ştiam că nu crezi în iubire. Poate că 
iubirea există totuşi, dar nu este ce credeam noi că este. 

Cei doi au decis să devină amanți şi să trăiască împreună, şi au rămas uimiți să 
constate că lucrurile nu s-au înrăutățit în nici un fel. Au continuat să se respecte 
reciproc, să se sprijine unul pe celălalt, iar iubirea dintre ei a crescut continuu. Chiar 
şi cele mai simple lucruri le umpleau inimile de bucurie, căci erau atât de fericiți. 

Inima bărbatului era atât de plină de iubirea pe care o simţea, încât într-o 
noapte s-a produs un mare miracol. Privea stelele şi a descoperit una care era 
incredibil de frumoasă, iar inima lui era atât de plină de iubire încât steaua a început 
să coboare şi s-a aŞezat în palma lui. Apoi s-a produs un al doilea miracol: sufletul lui 
a fuzionat cu steaua respectivă. 

Era extrem de fericit, şi de-abia aştepta să se ducă la iubita lui şi să-i dăruiască 
steaua, ca semn al iubirii sale pentru ea. Când el i-a dăruit însă steaua, femeia a simţit 
un moment de îndoială; iubirea lui era prea copleşitoare, şi atunci, steaua a căzut la 
pământ şi s-a spart într-un milion de cioburi. 

Si uite-aşa, am ajuns iarăşi la un bărbat bătrân, care colindă lumea şi ţine 
discursuri despre faptul ca iubirea nu există. Acasă la el, o femeie în vârstă, dar încă 

frumoasă, îşi aşteaptă bărbatul şi îşi plânge amarul pentru paradisul pe care l-a ţinut 
pentru o clipă în mână, dar pe care l-a pierdut din cauza unei clipe de îndoială. 
Aceasta este povestea celui care nu credea în iubire. 

Cine a comis greşeala? Puteţi ghici? Greşeala i-a aparţinut bărbatului, care a 
crezut că îi poate dărui femeii fericirea lui. Steaua nu era altceva decât propria lui 
fericire, iar greşeala lui a fost că a renunţat la ea şi a aŞezat-o în mâinile ei. Fericirea 
nu vine niciodată din afara noastră. El era fericit datorită iubirii care ţâşnea din inima 
lui. Ea era fericită datorită iubirii care ţâşnea din inima ei. Când el a făcut-o însă pe 
ea responsabilă pentru fericirea lui, ea a spart steaua, căci nu putea fi responsabilă 
pentru fericirea lui. 

Indiferent cât de mult îl iubea femeia, ea nu îl putea face fericit, căci nu avea 
de unde să Ştie ce era în mintea lui. Ea nu putea Şti care erau aşteptările lui, căci nu îi 
cunoştea visele. 

Dacă veţi proceda la fel, luându-vă fericirea şi punând-o în mâinile unei alte 
persoane, mai devreme sau mai târziu ea se va sparge, la fel ca şi steaua din poveste. 
Dacă îi dăruiţi altcuiva fericirea dumneavoastră, persoana respectivă v-o poate fura. 
Pe de altă parte, de vreme ce fericirea se naşte în interior şi este rezultatul iubirii 
dumneavoastră, sunteţi unicul responsabil pentru ea. Nu aveţi dreptul să faceți 
niciodată responsabil pe altcineva pentru ea. Şi totuşi, atunci când mergem la 
biserică, primul lucru pe care îl facem este schimbul de inele. Noi ne punem steaua în 
palma celuilalt, aşteptând ca el (sau ea) să ne facă fericiţi, şi invers. Nu contează cât 
de mult iubiți pe altcineva; nu veți putea fi niciodată cel care doreşte cealaltă 
persoana să fiți. 

Aceasta este greşeala pe care o comit majoritatea oamenilor de la bun început. 
Noi ne bazăm fericirea pe celălalt. Din păcate, lucrurile nu merg în acest fel. 

Noi facem tot felul de promisiuni pe care nu le putem respecta, după care ne 
mirăm că am eşuat. 


4 CALEA IUBIRII, CALEA FRICII 

Întreaga noastră viaţa este un vis. Noi trăim într-o fantezie şi tot ceea ce Ştim 
despre noi înşine nu reprezintă altceva decât propriul nostru adevăr. 

Adevărul nostru personal nu este şi adevărul altor persoane, lucru valabil 
inclusiv pentru copiii sau pentru părinții noştri. Gândiţi-vă de pildă ce credeți 
dumneavoastră despre sine şi ce crede mama dumneavoastră. Ea afirmă că vă 
cunoaşte foarte bine, dar de fapt nu are nici cea mai mică idee cine sunteți. 

Ştiţi foarte bine acest lucru. La fel, oricât de bine v-aţi cunoaşte mama, 
dumneavoastră nu aveţi nici cea mai mică idee cine este ea de fapt. Ea are tot felul de 
fantezii interioare, pe care nu le-a împărtăşit niciodată, nimănui. Dumneavoastră nu 
aveţi de unde să ştiţi ce-i trece ei prin minte. 

Dacă vă examinati viața şi încercaţi să vă amintiţi ce făceaţi la vârsta de 12 sau 
13 ani, veţi constata că nu vă puteţi aduce aminte de mai mult de 5% din propria 
dumneavoastră viaţă. Evident, vă veţi aminti de lucrurile cele mai importante, cum ar 
fi numele pe care îl aveţi, căci acesta este unul din lucrurile pe care l-ați repetat cel 
mai des. Sunt momente când uitaţi însă numele propriilor dumneavoastră copii, sau 

pe cel al prietenilor apropiați. Acest lucru se explică prin faptul că viaţa este alcătuită 
din vise — un număr nesfârşit de vise care se schimbă la infinit. Visele au tendinţa de 
a se dizolva, ceea ce explică de ce uităm atât de uşor. 

Orice om are un vis personal al vieţii, care diferă complet de visul altor 
oameni. Noi visăm în funcţie de convingerile pe care le avem şi ne modificăm visul 
în funcție de felul în care judecăm sau în care suntem victimizaţi. De aceea, visele 
unui om nu seamănă niciodată cu visele altcuiva. Într-o relaţie, noi putem pretinde că 
suntem la fel, că gândim la fel, că simţim la fel, că visăm la fel, dar acest lucru este 
absolut imposibil. Orice relație este alcătuită din doi visători care au vise diferite. 
Fiecare visător îşi visează visul în felul său propriu. De aceea, este important să 
acceptăm diferenţele care există între doi visători, să ne respectăm reciproc visele. 

Noi putem avea mii de relaţii simultan, dar fiecare dintre ele se stabileşte între 
două persoane, şi numai între două. Eu am o relaţie cu fiecare din prietenii mei, dar 
cu fiecare în parte, nu cu mai mulţi simultan. 

Am o relaţie cu fiecare din copiii mei, dar fiecare asemenea relaţie este diferită 
de celelalte. În funcţie de felul în care visează doi oameni, ei creează direcţia acelui 
vis comun pe care îl numim relație. 

Orice relație pe care o avem — cu mama, cu tata, cu fraţii, cu prietenii — este 
unică, întrucât noi visăm astfel câte un mic vis comun cu fiecare din aceştia. Orice 
relaţie capătă viață din cauza celor doi parteneri. 

La fel cum corpul este alcătuit din celule, visele sunt alcătuite din emoții. 
Există două surse principale din care provin aceste emoții: una este teama şi toate 
emoțiile care se nasc din teamă, iar cealaltă este iubirea şi toate emoţiile care se nasc 
din iubire. Noi experimentăm ambele tipuri de emoţii, dar cele care predomină de 
regulă sunt cele izvorâte din teamă. În lumea în care trăim, relaţiile normale se 
bazează într-o proporţie de 95% pe teamă şi numai de 5% pe iubire. 

Evident, acest procent mediu variază de la un om la altul, dar chiar dacă teama 
nu depăşeşte 60%, iar iubirea 40%, tot putem spune că avem de-a face cu o relație 
bazată pe teamă. 

Pentru a înţelege mai bine aceste emoţii, vom descrie anumite caracteristici ale 
fricii şi ale iubirii, pe care le-am numit "calea fricii" şi "calea iubirii”. Cele doua căi 
sunt puncte de referință pentru a înţelege mai bine felul în care trăim. Ele reprezintă 
delimitări făcute pentru ca mintea logică să înţeleagă şi să poată controla deciziile pe 
care le luăm. Să vedem aşadar care sunt caracteristicile fricii şi ale iubirii. 

Iubirea nu presupune nici un fel de obligații. 

Teama este caracterizată în primul rând de obligaţii. 

Atunci când mergem pe calea fricii, facem tot ceea ce facem pentru că trebuie 
să facem acest lucru, şi ne aŞteptăm ca şi ceilalți oameni să facă anumite lucruri 
pentru că trebuie să le facă. Noi avem obligaţii, iar atunci când avem posibilitatea, ne 
opunem lor. Cu cât le opunem mai multa rezistență, cu atât mai mult suferim. Mai 
devreme sau mai târziu, noi încercăm să scăpăm de aceste obligaţii. Pe de altă parte, 
iubirea nu opune nici un fel de rezistență. Atunci când iubim, noi facem tot ceea ce 
facem pentru că dorim să facem acest lucru. Orice acţiune a noastră devine o plăcere; 
este ca un joc care ne amuză. 

Iubirea nu are aşteptări. Teama este plină de aşteptări. Atunci când te temi, 
faci tot ceea ce faci pentru că te aŞtepţi să fii nevoit, dar te aştepţi ca şi ceilalți să 
facă acelaşi lucru. Aşa se explică de ce teama răneşte atât de uşor, în timp ce iubirea 
nu răneşte pe nimeni. Noi avem aşteptări, iar dacă acestea nu se împlinesc, ne 
simţim răniți — nu ni se pare drept. 

Îi condamnăm pe cei din jur pentru că nu ne-au împlinit aşteptările. Cine 
iubeşte nu are aŞteptări. El face ceea ce face pentru că doreşte şi nu este deranjat 
dacă alţi oameni nu doresc să facă la fel, căci el nu interpretează faptele altora la 
modul personal. Întrucât nu se aşteaptă să se întâmple ceva anume, dacă lucrul 
respectiv nu se întâmplă, nu se simte deranjat. Orice s-ar întâmpla, el nu suferă, căci 
tot ceea ce se întâmplă este în regulă pentru el. Aşa se explică de ce îndrăgostiţilor 
viaţa li se pare "în roz"; ei nu se aşteaptă ca partenerii lor să facă ceva anume şi nu 
simt obligații faţă de aceştia. 

Iubirea este bazată pe respectul reciproc. Teama nu respectă pe nimeni, nici 
măcar pe sine. Dacă îmi pare rău pentru tine înseamnă că nu te respect, că nu te las să 
iei propriile tale decizii. Când eu iau deciziile în locul tău, înseamnă în mod evident 
că nu am încredere în tine. Lipsa respectului conduce automat la tentativa de a 
controla viaţa celuilalt. În marea majoritate a cazurilor, atunci când le spunem 
copiilor noştri cum să-şi ducă viaţa, noi facem acest lucru pentru că nu îi respectăm. 
Ne pare rău pentru ei şi încercăm să facem în locul lor ceea ce ar trebui să facă ei 
înşişi. Dacă nu ne respectăm pe noi înşine, ne va părea rău pentru noi, ni se va părea 
că nu suntem destul de buni ca să reuşim în această lume. Cum ne-ar putea respecta 
alții în aceste condiţii? Atunci când spunem: "Bietul de mine, nu sunt suficient de 
puternic, nu sunt suficient de frumos, nu sunt suficient de inteligent, nu am cum să 
reuşesc", înseamnă că nu avem nici un pic de respect pentru propria noastră ființă. 
Auto-compătimirea se naşte din lipsa respectului de sine. 

Iubirea este nemiloasă, ei nu-i pare rău pentru nimeni; în schimb, este plină de 
compasiune. Teama este foarte miloasă; celui care se teme îi pare rău pentru toți cei 
din jur. Lui îi pare rău de alții pentru că nu îi respectă, pentru că nu îi crede suficient 
de puternici pentru a reuşi. Pe de altă parte, iubirea respectă pe toată lumea. Cine 
iubeşte pe altcineva crede că acesta poate reuşi prin propriile sale forțe. El crede că 
acesta este suficient de puternic, de inteligent, de bun pentru a-şi stabili propriile sale 
decizii. Nu se grăbeşte în nici un caz să ia decizii în locul celuilalt. 

Evident, dacă acesta din urmă dă greş, el îi întinde mâna, îl ajută să se ridice şi 
îi spune: "Continuă. Mai devreme sau mai târziu vei reuşi, sunt convins de acest 
lucru". Aceasta înseamnă compasiune, care nu are nimic de-a face cu mila. 
Compasiunea se naşte din respectul reciproc şi din iubire; mila se naşte din teamă şi 
din lipsă de respect. 

Iubirea este complet responsabilă. Teama evită responsabilitatea, dar asta nu 
înseamnă că ea nu este responsabilă pentru faptele ei. Încercarea de a evita 
responsabilitatea este una din cele mai mari greşeli pe care le facem, căci orice 
acțiune are anumite consecinţe. Dacă facem o anumită opțiune, noi vom obține un 
anumit rezultat sau o anumită reacție. Chiar dacă nu luăm nici o decizie, tot vom 
obţine un rezultat sau o reacţie. Într-un fel sau altul, noi vom ajunge să experimentăm 
toate consecinţele propriilor noastre acţiuni şi decizii. De aceea, oamenii sunt complet 

responsabili pentru acţiunile lor, chiar dacă nu doresc să fie. Chiar şi atunci când alți 
oameni încearcă să plătească în locul nostru, tot vom ajunge să plătim şi noi, dar 
atunci vom plăti dublu. Când altcineva încearcă să fie responsabil în locul nostru, el 
nu face altceva decât să amplifice drama. 

Iubirea este întotdeauna amabilă. Teama este întotdeauna lipsită de amabilitate. 
Ea ne umple de obligaţii, de aşteptări, ne învaţă să nu îi respectăm pe cei din Jur, să 
evităm asumarea responsabilități şi să ne pară rău pentru alții. Cine s-ar putea simți 
bine în asemenea condiţii? Tot ceea ce se petrece în jurul nostru ne agresează, ne 
înfurie, ne întristează, ne face să ne simţim geloşi sau trădați. 

Mânia nu este altceva decât o altă mască a fricii. 

La fel şi tristeţea, gelozia şi celelalte emoții care se nasc din teamă şi care 
creează suferinţa. Cine suferă de aceste boli nu poate fi amabil, nu poate decât cel 
mult să pretindă că este bun. Când nu eşti fericit, nu ai cum să te simţi bine, deci să fu 
bun cu alţii. În schimb, atunci când te afli pe calea iubirii, nu ai obligaţii sau aşteptări, 
nu-ți pare rău pentru tine sau pentru partenerul tău, totul îți merge bine, iar zâmbetul 
nu te părăseşte nici o clipă. Eşti fericit, deci te simţi bine, iar această stare se revarsă 
în mod natural asupra celor din jur. Iubirea este întotdeauna amabilă, iar bunătatea ei 
conduce la generozitate şi ajunge să deschidă toate uşile. Da, iubirea este generoasă. 
În schimb, teama este egoistă. Cine se teme se gândeşte întotdeauna numai la el. 
Egoismul închide toate uşile. 

Iubirea este necondiționată. Teama impune o mie de condiţii. Cine se află pe 
calea fricii iubeşte pe altcineva numai dacă acesta îl lasă să îi controleze viața, dacă 
se poartă bine cu el, dacă se suprapune cu imaginea pe care şi-a creat-o despre el. Şi 
cum nimeni nu se poate suprapune vreodată perfect peste imaginea creată de 
altcineva pentru el, acesta îl judecă, iar el se va simţi vinovat. Atunci când ne creăm o 
anumită imagine despre alţii iar aceştia nu corespund, noi ne simţim ruşinaţi, 
stânjeniți, enervaţi, şi nu avem deloc răbdare cu ei. Este imposibil să te porți cu 
adevărat frumos cu altcineva în aceste condiţii. Pe calea iubirii nu există dacă; iubirea 
nu pune condiţii. Cine iubeşte o face necondiţionat, fără justificări. Noi iubim pe 
altcineva aşa cum este şi îl lăsăm să fie cel (sau cea) care este. Dacă nu îmi place cum 
este o femeie, nu are nici un rost să stau alături de ea; cel mai bine este să îmi caut pe 
altcineva, care este aşa cum doresc eu să fie. Noi nu avem dreptul să încercăm să 
schimbăm pe nimeni, la fel cum nimeni nu are dreptul să încerce să ne schimbe pe 
noi. 

Dacă ne vom schimba vreodată, o vom face pentru că aşa vom dori noi, pentru 
că ne propunem să renunțăm la suferinţă. 

Cei mai mulți oameni îşi trăiesc întreaga viață pe calea fricii. Ei stabilesc 
relaţii, dar numai pentru că aşa cred ei că trebuie. Atunci când intră într-o relație, ei 
au un milion de aşteptări, deopotrivă din partea partenerului/partenerei de cuplu şi din 
partea lor. 

Toate dramele şi toate suferințele relaționale se nasc din cauza faptului că 
oamenii folosesc canalele de comunicaţie care existau deja înainte ca ei să se nască. 

Ei se judecă şi se victimizează reciproc, se bârfesc unii pe alții, cu prietenii sau 
cu alte persoane, de multe ori în locuri sordide, cum ar fi un bar. Ei îşi învrăjbesc 
propriile rude şi chiar se bucură de acest lucru. Acumulează astfel otravă emoțională, 


26 din 75 


Arta de a iubi 


pe care o transmit apoi copiilor lor. "Uite ce mi-a făcut taică-tău. Să nu te porți 
niciodată ca el. Toţi bărbații sunt aşa, toate femeile sunt pe dincolo". Asta este 
educaţia pe care o dăm oamenilor pe care ar trebui să-i iubim cel mai mult, propriilor 
noştri copii, prietenilor noştri, partenerilor noştri de viață. 

Pe calea fricii există atât de multe condiţii, atâtea aşteptări şi atâtea obligaţii 
încât noi ajungem să creăm o sumedenie de reguli numai pentru a ne proteja 
împotriva durerii emoționale. Adevărul este că nu ar trebui să existe nici un fel de 
reguli. Aceste reguli afectează calitatea canalelor de comunicaţie dintre noi, căci cine 
se teme, minte. Dacă te aştepţi ca eu să mă port într-un anume fel, eu mă voi simți 
obligat să mă port în acest fel, dar eu nu sunt aşa. Dacă mă port aşa cum sunt eu, tu te 
vei simţi rănit, te vei înfuria pe mine. De aceea, prefer să te mint, căci mă tem de 
judecata ta. Mă tem că vei da vina pe mine, că o să mă condamni, că o să mă 
pedepseşti. Şi de fiecare dată când îţi vei reaminti, mă vei pedepsi din nou şi din nou, 
pentru aceeaşi greşeală comisă cândva. 

Nu se poate vorbi de justiţie decât pe calea iubirii. Dacă faci o greşeală, plăteşti 
o singură dată pentru ea, şi dacă te iubeşti cu adevărat, înveţi ceva din greşeala 
comisă. Pe calea fricii nu există dreptate. 

Cine greşeşte plăteşte de o mie de ori pentru aceeaşi greşeală. El îşi pune şi 
partenerul/partenera de cuplu să plătească tot de o mie de ori pentru greşeala comisă. 
Această tactică dă naştere unui sentiment de nedreptate şi creează multe răni 
emoționale, care vor conduce mai devreme sau mai târziu la eşec. Oamenii fac o 
dramă din orice, inclusiv din lucruri absolut minore. Aceste drame reprezintă esenţa 
relaţiilor specifice iadului, iar explicaţia este că ele au la bază teama. 

Orice relaţie este alcătuită din două jumătăţi. 

Jumătate sunteţi chiar dumneavoastră, iar cealaltă jumătate este fiul, fiica, tatăl, 
mama, prietenul sau partenerul/partenera dumneavoastră de cuplu. Într-o relaţie, 
nimeni nu este responsabil decât pentru propria sa jumătate, nu şi pentru cealaltă. Nu 
contează cât de apropiaţi sunteți sau cât de puternică este iubirea dumneavoastră 
pentru cealaltă jumătate; cert este că nu aveţi cum să fiți responsabil pentru felul în 
care gândeşte celălalt. Nu puteţi şti niciodată ce simte, ce crede, ce presupuneri face 
el. Practic, nu ştiţi nimic despre celălalt. Acesta este adevărul. Cum procedăm însă 
noi? Noi ne asumăm responsabilitatea pentru cealaltă jumătate şi aşezăm astfel relația 
noastră pe bazele fricii, ale dramei, ale războiului controlului, adică ale iadului. 

Războiul controlului, specific oamenilor, se datorează faptului că aceştia nu se 
respectă reciproc. 

Adevărul este că noi nu ştim ce este iubirea. Relaţiile dintre noi au la bază 
egoismul, nu iubirea. Singurul lucru de care avem nevoie sunt acele doze mici care ne 
fac să ne simțim bine. Lipsa respectului conduce la războiul controlului, căci fiecare 
partener se simte responsabil pentru celălalt. Eu nu te pot controla pentru că nu te 
respect. Mă simt responsabil pentru tine, căci orice te afectează pe tine mă va răni pe 
mine mai devreme sau mai târziu, şi doresc să evit durerea. 

Dacă văd că tu nu eşti responsabil la rândul tău, te voi bate la cap în toate 
felurile posibile, astfel încât să devii responsabil, dar "responsabil" din punctul meu 
personal de vedere. Asta nu înseamnă că punctul meu de vedere este corect. 

Asta se întâmplă atunci când mergem pe calea fricii. Lipsa respectului ne face 
să ne comportăm ca şi cum celălalt nu ar fi suficient de bun sau de deştept ca să-şi 
dea seama singur ce este bine şi ce este rău pentru el. Pornim de la premisa că celălalt 
nu este suficient de puternic pentru a-şi asuma singur responsabilitatea pentru propria 
sa persoană. Noi preluăm controlul şi spunem: "Lasă-mă pe mine să am grijă de tine", 
"Fă cutare lucru, sau nu fă cutare lucru". Ne reprimăm astfel jumătatea şi încercăm să 
preluăm controlul asupra întregii relaţii. Dacă eu preiau controlul asupra întregii 
relaţii, care mai este rolul tău? Nici o relație nu poate funcționa în acest fel. 

Dacă acceptăm rolul celeilalte jumătăţi, noi putem crea împreună şi ne putem 
bucura de cel mai frumos vis. Nu trebuie să uităm însă că cealaltă parte are propriile 
ei vise, propria ei voinţă, iar noi nu-i putem controla visele, oricât de mult am încerca. 
De aceea, avem o singură opțiune: putem fie să creăm un conflict, adică un război al 
controlului, fie să devenim un partener şi să formăm împreună o echipă. Partenerii de 
echipă joacă împreună jocul, nu luptă unul împotriva celuilalt. 

Dacă jucăm tenis alături de un partener, noi alcătuim o echipă şi nu jucăm 
niciodată unul împotriva celuilalt. Chiar dacă avem maniere diferite de a juca, scopul 
nostru este acelaşi: acela de a ne amuza împreună, de a juca şi de a câştiga meciul. 
Dacă jucăm cu un partener care ne spune: "Nu, nu juca aşa, joacă cum îţi spun eu, 
ceea ce faci tu este greşit", va fi imposibil să ne simţim bine. Mai devreme sau mai 
târziu, vom renunţa să mai jucăm cu acest partener. În loc să fim o echipă, acesta 
doreşte să ne controleze jocul. Dacă între noi nu există conceptul de echipă, conflictul 
este inevitabil. Dacă veţi privi relația dumneavoastră de cuplu ca pe o echipă, ea se va 
îmbunătăţi pe loc. La fel ca într-un joc, relaţia nu presupune neapărat un învingător şi 
un învins. 

Adevăratul scop al jocului este distracţia. 

Cine merge pe calea iubirii dăruieşte mai mult decât primeşte. Evident, el se 
iubeşte suficient de mult pe sine pentru a nu le permite oamenilor egoişti să profite de 
el. Asemenea oameni nu doresc să se răzbune, dar sunt suficient de fermi de la bun 
început. 

Ei îi spun partenerului lor: "Nu-mi place să profiţi de mine, nu suport lipsa de 
respect sau de amabilitate. Nu am nevoie să fiu abuzat verbal, emoţional sau fizic. 
Nu-mi place să te ascult înjurând tot timpul. Asta nu înseamnă că eu sunt mai bun 
decât tine, dar iubesc frumuseţea, îmi place să râd, să mă distrez, să iubesc. Nu sunt 
egoist, dar nu-mi place să am tot timpul alături o victimă. Asta nu înseamnă că nu te 
iubesc, dar eu nu-mi pot asuma responsabilitatea pentru visele tale. Dacă vrei să 
rămâi alături de mine, Parazitului tău îi va fi greu să reziste, căci nu am de gând să 
reacționez la necazurile tale inventate". 

Aceasta atitudine nu are nimic de-a face cu egoismul, ci este consecința 
firească a iubirii de sine. Egoismul, controlul şi teama sunt capabile să ruineze orice 
relație. Generozitatea, libertatea şi iubirea sunt capabile să creeze cea mai frumoasă 
relaţie între toate: o relație de iubire fără sfârşit. 

Arta iubirii începe cu noi înşine. Primul pas constă în a deveni conştienţi, în a 
înțelege adevărul potrivit căruia fiecare om îşi visează propriul vis. Cine înțelege 
acest lucru, devine responsabil pentru partea sa din relație, adică pentru el însuşi. 

Știind că este responsabil pentru partea sa din relaţie, el o poate controla cu uşurinţă. 
Nu are însă nici un rost să încerce să controleze şi cealaltă jumătate a relației. 

Dacă îl/o respectăm cu adevărat, noi vom înţelege că partenerul 
nostru/partenera noastră, sau prietenul, fiul, mama, toți sunt pe deplin responsabili 
pentru jumătatea lor de relaţie. Dacă vom şti să respectăm cealaltă jumătate, relația 
noastră nu va fi niciodată caracterizată de conflicte. Noi nu vom avea parte de un 
război în familie sau în cuplu. 

Mai departe, dacă înțelegem ce înseamnă iubirea şi ce înseamnă teama, putem 
deveni conştienţi de felul în care ne comunicăm visul altor persoane. 

Calitatea comunicării noastre depinde de opţiunile pe care le facem în fiecare 
moment, de racordarea corpului nostru emoțional la vibrația iubirii sau la vibrația 
fricii. Chiar dacă ne aflăm pe calea fricii, prin simpla conştientizare a acestui lucru, 
noi putem să schimbăm vibrația pe cea a iubirii. Este o opțiune personală. 
Conştientizarea căii pe care ne aflăm poate schimba totul. 

În sfârşit, dacă înţelegem faptul că nimeni altcineva nu ne poate face să fim 
fericiți decât noi înşine, şi că această fericire este rezultatul iubirii care emană din 
ființa noastră, vom putea atinge măiestria în cea mai mare artă a toltecilor, Arta 
Iubirii. 

Noi putem vorbi despre iubire şi putem scrie o mie de cărți despre ea, dar 
iubirea diferă pentru fiecare om în parte, căci ea trebuie mai întâi experimentată. 

Iubirea nu este un concept, ci o stare de fapt, o modalitate de a acționa. Singura 
cale de a atinge starea de fericire este iubirea în acțiune. Singura cale care conduce la 
suferinţă este teama în acțiune. 

Singura cale prin care putem atinge măiestria în iubire este să practicăm 
iubirea. Nu este nevoie să o justificăm sau să o explicăm; este suficient doar să o 
practicăm. 

Practica este cea care creează maestrul. 


5 RELAŢIA PERFECTĂ 

Imaginaţi-vă o relație perfectă. Vă aflaţi într-o stare continuă de fericire 
perpetuă, pentru că trăiţi alături de bărbatul ideal sau de femeia ideală. Cum aţi 
descrie viaţa alături de o asemenea persoană? 

Ei bine, relația cu o asemenea persoană ar putea fi asemănată cu relația cu un 
câine. Un câine nu poate fi altceva decât un câine. Orice aţi face, el nu se va schimba. 
Acelaşi lucru este valabil dacă aveţi o pisică, sau un cal. Orice animal este ceea ce 
este. 

Acceptarea acestui adevăr în relația cu alți oameni este foarte importantă. Nici 
un om nu poate fi schimbat de către un altul. Fie îl iubim aşa cum este, fie nu. A 
încerca să-l schimbăm pentru a corespunde imaginii noastre personale este ca şi cum 
am încerca să schimbăm un câine, o pisică sau un cal. Realitatea este că orice om este 
cel care este, inclusiv noi înşine. 

Este la fel ca în cazul dansului: fie doreşti să dansezi, fie nu. Trebuie să fii 
complet sincer cu tine însuţi, că nu se poate să dansezi şi să te simţi bine dacă tu nu 
doreşti acest lucru. Numai cine înțelege acest adevăr profund poate deveni suficient 

de lucid pentru a-i vedea pe cei din jur exact aşa cum sunt, nu aşa cum doreşte el să 
fie. 

Dacă aveţi un câine sau o pisică, gândiți-vă la relația pe care o aveţi cu 
animalul. Să luăm exemplul relației cu un câine. Animalul ştie perfect cum trebuie să 
se poarte cu dumneavoastră. Cum reacționați atunci când câinele greşeşte? Orice i-aţi 
face, lui nu-i pasă, căci el vă iubeşte oricum. Câinele nu aşteaptă nimic de la 
dumneavoastră. Nu este ceva minunat? 

Cum stau însă lucrurile cu iubita sau cu iubitul dumneavoastră, cu soțul sau cu 
soția? Aceştia au atât de multe aşteptări, şi în plus, se mai şi schimbă tot timpul. 

Câinele este responsabil pentru jumătatea lui de relație cu omul. Când stăpânul 
lui ajunge acasă, câinele latră de bucurie, dă din coadă, sare pe el. El îşi joacă foarte 
bine rolul, iar omul ştie că este un câine perfect. Cei care îşi iubesc cu adevărat 
animalele îşi joacă la rândul lor perfect rolul: le hrănesc, le mângâie, se joacă cu ele. 
Ei îşi iubesc necondiţionat animalele, aşa cum îi iubesc şi acestea pe ei. Ambele părți 
îşi asumă perfect partea de responsabilitate pentru relația dintre ele. 

Marea majoritate a oamenilor îşi pot imagina foarte uşor un asemenea tip de 
relație cu un animal, dar nu şi cu un alt om. Oare de ce? Cunoaşteţi pe cineva care nu 
este perfect? Câinele este doar un câine, şi acest lucru nu vă deranjează. Nu vă simțiţi 
deloc responsabil pentru el, nu doriți să-l faceți să devină un alt câine. La rândul lui, 
el nu încearcă să facă din dumneavoastră altcineva decât sunteţi, de pildă un stăpân 
mai bun. De ce aţi încerca atunci să transformați o femeie într-o alta femeie, sau un 
bărbat într-un alt bărbat? De ce nu sunteţi dispus să îi acceptaţi aşa cum sunt? 

Poate că vă gândiţi: "Dar ce mă fac dacă nu mă aflu alături de femeia potrivită, 
sau de bărbatul ideal?" 

Într-adevăr, această întrebare este foarte importantă. 

Evident, trebuie să alegeți femeia potrivită sau bărbatul potrivit. Dar cine poate 
fi partenerul potrivit? Cineva care doreşte să meargă în aceeaşi direcție cu 
dumneavoastră, care este compatibil cu valorile şi cu convingerile dumneavoastră, 
din punct de vedere emoţional, fizic, economic, spiritual. 

Cum puteți şti dacă partenerul dumneavoastră este potrivit pentru 
dumneavoastră? Să spunem că sunteţi bărbat şi că o femeie doreşte să vă aleagă ca 
partener de viaţă. Dacă ar exista o sută de femei aflate în căutarea unui bărbat, câte 
dintre ele ar fi dispuse să vă aleagă pe dumneavoastră? Răspunsul este simplu: nu 
aveţi de unde să ştiţi. De aceea, este necesar să exploraţi şi să vă asumaţi un anumit 
risc. Eu vă pot oferi un răspuns: femeia cea mai potrivită pentru dumneavoastră este 
femeia pe care o iubiţi aşa cum este, pe care nu veţi încerca să o schimbaţi în nici un 
fel. Aceasta este femeia potrivită pentru dumneavoastră. Dacă găsiți o asemenea 
femeie, iar ea vă răspunde cu aceeaşi atitudine, atunci sunteţi un om norocos. 

Sunteţi bărbatul potrivit pentru ea dacă vă iubeşte exact aşa cum sunteți şi dacă 
nu doreşte să vă schimbe în nici un fel. Nu femeia este responsabilă pentru 
dumneavoastră; ea trebuie să aibă încredere că sunteți cel care pretindeţi că sunteţi, că 
proiecția dumneavoastră exterioară este identică cu adevărul dumneavoastră interior. 
Trebuie să fie la fel de cinstită cu dumneavoastră şi să nu proiecteze în exterior o 
imagine diferită de cea reală, astfel încât să descoperiţi mai târziu că nu este cea care 
credeați inițial că este. 

Cine vă iubeşte, vă iubeşte exact aşa cum sunteţi. 

Dacă cineva doreşte să vă schimbe, înseamnă că nu sunteţi persoana pe care o 
doreşte. Atunci, de ce ar mai rămâne alături de dumneavoastră? 

Este uşor să-ți iubeşti câinele, căci câinele nu are opinii despre tine. Câinele îşi 
iubeşte stăpânul necondiţionat. Acest lucru este extrem de important. 

Dacă partenerul dumneavoastră vă iubeşte exact aşa cum sunteţi, iubirea sa 
seamănă cu iubirea unui câine. 

Alături de el/ea, puteți fi dumneavoastră înşivă, puteţi fi cel/cea care sunteţi, 
exact aşa cum câinele este cel care este. 

Atunci când un bărbat întâlneşte o femeie, imediat după "Salut", aceasta începe 
să-i trimită informaţii despre sine. Ea abia aşteaptă să-şi împărtăşească visul cu el şi 
îşi deschide sufletul, chiar dacă nu ştie că face acest lucru. Este atât de uşor să vezi pe 
cineva exact aşa cum este. Nu trebuie să vă mințiți singur. Vă puteţi da seama imediat 
dacă persoana din faţa dumneavoastră este cea pe care o doriţi sau nu. Dar nu aveţi 
dreptul să o acuzaţi niciodată pentru faptul că este o pisică, un câine sau un cal. Dacă 
vă doriți un câine, atunci de ce să vă luaţi o pisică? Dacă vă doriţi o pisică, de ce v-aţi 
lua o găină sau un cal? 

Aşadar, înainte de toate trebuie să vă puneti întrebarea dacă ştiţi exact ce fel de 
bărbat sau de femeie vă doriți. Ce fel de persoană vă poate trezi inima, cine se 
potriveşte cu dumneavoastră exact aşa cum sunteţi, iubindu-vă implicit în felul în 
care sunteţi? De ce ați căuta altceva? De ce să nu luați exact ceea ce vă doriți? De ce 
să pretindeţi că cineva este potrivit, dacă nu este? Asta nu înseamnă că nu o iubiţi, dar 
aveţi de făcut o alegere, puteți spune da sau nu, căci vă iubiţi şi pe dumneavoastră în 
egală măsură. 

Dumneavoastră sunteți singurul responsabil pentru alegerile dumneavoastră. 
Dacă acestea nu sunt bine făcute, nu trebuie să vă învinovăţiți. Este suficient să faceți 
o altă opțiune. 

Să spunem că vă luaţi un câine, deşi vă plac pisicile. Aţi vrea să dresați câinele 
să se comporte ca o pisică şi să spună "miau"... Ce prostie! De ce să nu vă luaţi direct 
o pisică? Asta este singura cale prin care puteți construi o relaţie perfectă. Mai întâi 
de toate trebuie să ştiţi ce anume doriți, cum doriți, când doriți. Trebuie să ştiţi exact 
care sunt nevoile corpului dumneavoastră, ale minţii dumneavoastră, şi deci cine se 
potriveşte cu dumneavoastră. 

Există milioane de femei şi de bărbaţi, şi fiecare dintre ei sunt unici. Unii dintre 
ei se vor potrivi cu dumneavoastră, alţii nu. Îi puteţi iubi pe toţi, dar dacă doriţi să 
staţi zilnic alături de o persoană, este de preferat să alegeţi pe cineva cu care aveți cât 
mai multe lucruri în comun. Nu este necesar ca ea să vă semene identic, dar 
împreună, trebuie să fiți precum o cheie într-o broască, să vă potriviti perfect. 

Ca să reuşiți, este necesar să fiți cinstit cu dumneavoastră înşivă, dar şi cu cei 
din jur. Nu proiectaţi în exterior decât ceea ce simțiți că sunteți cu adevărat şi nu 
pretindeţi că sunteți ceea ce nu sunteţi. 

Metaforic vorbind, este ca şi cum v-aţi afla la piață: doriți să cumpăraţi ceva, 
dar doriți să vă şi vindeţi pe dumneavoastră. Pentru a cumpăra, trebuie să vedeţi 
calitatea produsului care vă interesează. Pentru a vinde, trebuie să le arătaţi celorlalți 

cine sunteți. Nu trebuie să mințiți că marfa dumneavoastră este mai bună decât a 
altora; cel mai bine este să o prezentaţi exact aşa cum este. 

Dacă vedeţi marfa pe care o doriţi, de ce să nu riscaţi? Dar dacă vedeţi de la 
bun început că nu este ceea ce vă doriţi, nu are nici un rost să plătiți pentru ea, numai 
pentru a vă plânge apoi: "Iubitul meu (sau iubita mea) abuzează de mine", când acest 
lucru era atât de evident de la bun început. Nu le atribuiți oamenilor calități care nu 
există. Dacă ştiţi exact ce vă doriţi, puteţi găsi pe cineva cu care să construiți o relație 
la fel de ideală ca şi relaţia cu un câine, ba chiar mai frumoasă. 

Priviţi la persoana din fața dumneavoastră; nu fiți orb şi nu pretindeţi că vedeţi 
ce nu există. Nu negaţi ceea ce vedeţi numai pentru a cumpăra o marfă care nu se 
potriveşte măsurii dumneavoastră. Atunci când cumpăraţi un obiect inutil, acesta 
sfârşeşte de regulă în garaj. Acelaşi lucru se petrece şi cu o relaţie. Pot trece ani până 
când învăţăm această lecţie dureroasă, dar este un bun început. Dacă am trecut de 
acest început, restul este uşor, căci atunci putem fi noi înşine. 

Probabil că aţi investit deja o anumită perioadă de timp într-o relaţie. Dacă 
preferaţi să continuaţi cu ea, mai aveţi încă timp pentru un nou început, dacă vă veţi 
accepta şi dacă vă veţi iubi partenerul exact aşa cum este. Dar mai întâi de toate 
trebuie să faceți un pas înapoi, să vă acceptaţi şi să vă iubiţi pe dumneavoastră, aşa 
cum sunteți. Numai acceptându-vă şi iubindu-vă pe dumneavoastră exact aşa cum 
sunteți vă veți putea exprima ca atare. Dumneavoastră nu puteți fi altceva decât ceea 
ce sunteți deja. Este absurd să pretindeți că sunteţi altcineva. Amăgirea de sine nu 
poate conduce decât la eşec. 

Odată ce v-aţi acceptat pe dumneavoastră aşa cum sunteți, următorul pas este 
să vă acceptaţi partenerul/partenera de cuplu aşa cum este el/ea. Dacă vă decideți să 
rămâneţi alături de o persoană, nu încercaţi să o schimbaţi în nici un fel. Lăsaţi-o să 
fie cea care este, exact ca în cazul unui câine sau al unei pisici. Ea are dreptul să fie 
cea care este, să fie liberă. 

Dacă blocaţi libertatea partenerului/partenerei dumneavoastră de cuplu, vă 
blocaţi practic propria libertate, căci sunteţi implicat direct. Dacă vă iubiţi suficient 
de mult, nu veţi încerca niciodată să renunţaţi la libertatea dumneavoastră personală. 

Cunoaşteţi toate posibilitățile pe care le oferă relația dumneavoastră? Exploraţi 
mai întâi aceste posibilități. Fiţi dumneavoastră înşivă. Găsiţi o persoana care se 
potriveşte cu dumneavoastră. 

Asumaţi-vă riscul, dar fiți onest. Dacă relația merge, continuaţi-o. Dacă nu 
merge, faceţi-vă marea favoare şi renunțaţi. Îi veţi face simultan şi 
partenerului/partenerei dumneavoastră un mare serviciu. Lăsaţi-l (sau lăsaţi-o) să 
plece. Nu fiți egoist. Lăsaţi-i şansa să descopere cine este cu adevărat, ce doreşte. 
Oferiți-vă şi dumneavoastră aceeaşi şansă. Dacă vă daţi seama că nu va merge 
niciodată, cel mai bine este să căutaţi în altă parte. Dacă dumneavoastră nu vă puteţi 
iubi partenerul/partenera de cuplu exact aşa cum este, altcineva poate că va reuşi. Nu 
vă pierdeţi timpul, şi nu risipiţi timpul partenerului/partenerei dumneavoastră. Asta 
înseamnă respectul. 

Dacă dumneavoastră sunteți furnizorul iar partenerul dumneavoastră este cel 
dependent, poate că puteți fi mai fericit cu altcineva. Dacă preferaţi totuşi să păstraţi 
relaţia, faceți tot ce vă stă în puteri pentru ca ea să meargă. Nu uitaţi: dumneavoastră 

veți fi cel care va culege roadele semințelor pe care le semănaţi acum. Dacă vă veți 
iubi partenerul exact aşa cum este, dacă vă puteţi deschide complet inima în faţa sa, 
veţi putea cunoaşte paradisul prin intermediul iubirii dumneavoastră. 

Ce se poate face dacă aveţi deja o pisică, dar vă doriți un câine? Puteţi începe o 
viață nouă. Puteţi rupe legăturile cu trecutul, de care oricum nu vă leagă nimic 
profund. Orice om se poate schimba în bine. 

Un nou început poate să însemne şi iertarea partenerului dumneavoastră, 
indiferent ce greşeli a comis în trecut. Puneţi aceste greşeli pe seama importanței de 
sine, a lipsei de înţelegere reciprocă. 

Unul dintre dumneavoastră a fost rănit şi a dorit să se răzbune pe celălalt. 
Indiferent ce s-a petrecut în trecut, nu merită să rataţi posibilitatea de a cunoaşte 
paradisul prin intermediul unei relaţii de cuplu. Aveţi curajul să mergeţi până la 
capăt, sau renunţaţi. Renunţaţi la trecut şi începeţi fiecare nouă zi pe un nivel superior 
al iubirii. În acest fel, flacăra se va înteţi mereu, iar iubirea dumneavoastră va creşte 
în fiecare zi. 

Evident, nu trebuie să fiți orb. Urmăriţi să înțelegeţi care au fost momentele 
bune şi care au fost cele rele, care au fost cauzele care au stat la baza lor. 

După părerea mea, dacă doi parteneri abuzează fizic sau emoţional unul de 
celălalt, indiferent de circumstanţe, atunci ei nu merită să rămână împreună. 

Dacă momentele rele ţin însă de pierderea unei slujbe, de o zi proastă la 
serviciu, de un accident care nu are nimic de-a face cu relaţia în sine, atunci nu este 
nici o problemă; asemenea momente proaste pot fi depăşite cu uşurinţă. Dacă ele se 
nasc însă din teamă, din lipsă de respect reciproc, din umilire sau ură, cuplul nu are 
nici o şansă să supravieţuiască. 

Si relația cu un câine poate avea momentele ei mai bune sau mai proaste. Să 
spunem că aţi avut o zi proastă la serviciu, sau un accident, şi ajungeţi acasă, unde 
câinele dumneavoastră latră — fericit că vă vede — şi dă din coadă, aşteptând să fie 
mângâiat. Nu aveţi nici un chef să vă jucaţi cu el, dar câinele este prezent. 

Oricum, chiar dacă vede că îl ignoraţi, câinele nu se va supăra pe 
dumneavoastră, nu o va lua la modul personal. După ce se va bucura de sosirea 
dumneavoastră şi îşi va da seama că nu doriţi să vă jucaţi cu el, câinele va pleca şi se 
va juca singur. El nu va insista ca dumneavoastră să vă simțiți fericit dacă va vedea că 
nu sunteți capabil să o faceţi. 

De multe ori, oamenii se simt înțeleşi mai bine de câinele lor decât de 
partenerii care doresc cu tot dinadinsul să-i facă să se simtă fericiţi. Dacă nu simțiți 
nevoia să fiți fericit şi tot ceea ce vă doriți este un moment de linişte, nu este vina 
nimănui, şi în nici un caz a partenerului dumneavoastră. Poate că aveţi o problemă şi 
simțiți nevoia să vă liniştiți. Dar tăcerea îi face pe oameni să emită o sumedenie de 
presupuneri: "Ce am făcut? Precis tace din cauză că l-am supărat cu ceva!" În 
realitate, tăcerea dumneavoastră nu are nimic de-a face cu partenerul dumneavoastră; 
nu este ceva personal. Dacă veți fi lăsat în pace, tensiunea va dispărea, iar 
dumneavoastră veţi reveni la starea dumneavoastră naturală de fericire. 

Cheia trebuie să se potrivească cu broasca. Dacă unul din parteneri trece printr- 
un moment prost sau printr-o criză emoțională, celalalt trebuie să-l lase în pace, să fie 

cel care este. Relațiile caracterizate prin acest tip de respect sunt foarte diferite; ele 
reprezintă un mod de a fi, şi pot deveni extrem de reuşite. 

Relaţia reprezintă o artă. Visul creat de două persoane este încă şi mai dificil 
de controlat decât propriul vis. Pentru ca amândoi partenerii să fie fericiți, fiecare 
dintre ei are datoria să-şi îndeplinească perfect rolul (jumătatea de relație). Fiecare 
este responsabil pentru jumătatea sa, şi fiecare jumătate are propriile sale deşeuri. Cel 
puțin, deşeurile dumneavoastră sunt deşeurile dumneavoastră. Singurul chemat să 
facă ordine în viața dumneavoastră şi să curețe aceste deşeuri sunteți dumneavoastră, 
nu şi partenerul dumneavoastră. 

Dacă acesta încearcă să vă curețe propriile deşeuri, se poate alege cu capul 
spart. 

Nimeni nu ar trebui să-şi bage nasul acolo unde nu-i fierbe oala. 

Acelaşi lucru este valabil şi pentru jumătatea partenerului dumneavoastră. 
Ştiind că acesta are propriile sale deșeuri, cel mai bine este să îl lăsaţi să îşi facă 
singur ordine în viață. Respectaţi-i viaţa cu tot cu deşeurile sale. Nu ați intrat în 
această relaţie pentru a-i curăța deşeurile sale; el/ea trebuie să aibă singur(ă) grijă de 
acest lucru. 

Astfel, dacă partenerul dumneavoastră vă solicita ajutorul, aveţi opţiunea să-i 
răspundeţi prin nu. 

Aceasta nu înseamnă că nu-l acceptaţi sau că nu-l iubiţi, ci doar că nu sunteţi 
capabil sau că nu doriți să intrați în acest joc. Spre exemplu, dacă partenerul 
dumneavoastră se înfurie, îi puteți spune: "Ai tot dreptul să te înfurii, dar eu nu 
trebuie să mă înfurii numai pentru că te-ai înfuriat tu. Nu eu sunt cel care ţi-a 
provocat mânia". Nu trebuie să acceptaţi furia partenerului dumneavoastră, dar îi 
puteți permite să fie furios. Nu are nici un sens să vă certați; lăsaţi-l să se manifeste şi 
să se vindece, fără să interveniți. La fel, îi puteţi cere să nu intervină în propriul 
dumneavoastră proces de vindecare, atunci când este cazul. 

Să spunem că sunteți bărbat şi că sunteți fericit; dintr-un motiv sau altul, 
partenera dumneavoastră nu poate fi fericită. Are probleme personale, încearcă să îşi 
vindece propriile răni şi se simte nefericită. O iubiţi şi deci vă simţiți dator să o 
sprijiniți, dar acest sprijin nu trebuie să însemne să fiți şi dumneavoastră nefericit 
numai pentru că este ea nefericită. De altfel, acesta nu ar fi deloc un sprijin; dacă ea 
este nefericită şi veţi deveni şi dumneavoastră nefericit, vă veţi scufunda amândoi în 
depresie. Dacă dumneavoastră sunteți fericit, fericirea dumneavoastră i-ar putea 
readuce — eventual — şi ei fericirea. 

În mod similar, dacă dumneavoastră sunteți nefericit şi ea este fericită, fericirea 
ei poate deveni un punct de sprijin pentru dumneavoastră. Lăsaţi-o să fie fericită, 
chiar de dragul dumneavoastră. Nu încercaţi nici o clipă să-i răpiți fericirea. 
Indiferent ce s-a întâmplat la serviciu, nu veniți acasă ca să vă descărcați otrava 
asupra ei. Mai bine rămâneţi tăcut şi lăsaţi-o să înțeleagă că nu este ceva personal, că 
vă veţi rezolva singur problema. Îi puteţi chiar spune: "Continuă să fii fericită, să te 
joci, iar când îmi voi reveni, voi veni şi eu să mă bucur de fericirea ta. Deocamdată 
simt nevoia să fiu singur”. 

Dacă aţi înţeles conceptul minţii rănite, veţi înţelege cu uşurinţă motivul pentru 
care relațiile amoroase sunt atât de dificile. Corpul nostru emoţional este o rană vie. 

Dacă nu suntem conştienţi de rănile noastre sau de cele ale partenerului nostru, noi 
avem tendința să devenim egoişti. Rănile ne dor, iar noi simțim nevoia să ni le 
protejăm, chiar şi de către cei pe care îi iubim. Dacă suntem însă conştienţi de ele, 
putem face anumite /egăminte. Dacă ştim că partenerul nostru are anumite răni şi 
dacă îl iubim, vom urmări în mod natural să nu-i atingem aceste răni. Nu îl vom sili 
să îşi vindece cu forța rănile, la fel cum nici el nu ne va sili pe noi să ne vindecăm 
propriile răni. 

Asumaţi-vă riscul şi responsabilitatea de a face un nou /egământ cu partenerul 
dumneavoastră — nu un /egământ pe care l-aţi citit într-o carte, ci unul care se 
potriveşte în cazul dumneavoastră. Dacă nu merge nici aşa, schimbaţi-l şi înlocuiți-l 
cu un nou /legământ. 

Folosiți-vă imaginaţia pentru a explora noi posibilități, pentru a crea noi 
legăminte, bazate pe respect reciproc şi pe iubire. Cheia păstrării unei relaţii bazate pe 
iubire, fără a deveni vreodată plictisit, constă în comunicarea născută din respect 
reciproc şi din preţuire. Fiţi deschis; afirmaţi-vă nevoile. Totul depinde de încrederea 
pe care o aveţi în sine şi în partenerul dumneavoastră. 

Nu împărtăşiţi cu partenerul dumneavoastră deşeurile din viața dumneavoastră, 
ci iubirea pe care i-o purtaţi, înţelegerea şi respectul dumneavoastră. 

Scopul pe care îl aveţi este să fiți împreună din ce în ce mai fericiți, şi el 
presupune o iubire din ce în ce mai mare. Trebuie să fiți bărbatul perfect sau femeia 
ideală, iar partenerul/partenera dumneavoastră trebuie să fie la fel, aşa cum un câine 
este întotdeauna un câine perfect. Cine va extrage toate beneficiile dacă vă veţi trata 
partenerul cu iubire şi cu respect? Nimeni altul decât dumneavoastră. 

Vindecaţi-vă propria jumătate şi veți fi fericit. 

Dacă sunteţi capabil să vă vindecați corpul emoţional, puteți spune că sunteți 
pregătit pentru o relaţie fără teamă, fără nevoi. Dar nu uitaţi: singura jumătate pe care 
o puteţi vindeca este cea care vă aparţine. Dacă vă aflaţi într-o relaţie şi operaţi cu 
jumătatea dumneavoastră, iar partenerul dumneavoastră lucrează la rândul lui cu 
propria sa jumătate, progresul va fi rapid şi uriaş. Fericirea derivă din iubire, iar dacă 
atât dumneavoastră cât şi partenerul dumneavoastră deveniți canale ale iubirii, 
posibilitățile care vi se vor deschide în faţă vor fi infinite. Relaţia va avansa rapid şi 
veți cunoaşte în curând ziua în care veți putea rămâne alături de partenerul 
dumneavoastră fără vinovăţie şi fără ruşine, fără mânie şi fără tristeţe. Va fi o zi 
minunată, căci vă veţi deschide complet, gata să împărtăşiți, să serviţi, să dăruiți 
iubirea dumneavoastră. 

Dacă v-aţi decis să alcătuiți un cuplu, rolul dumneavoastră este numai acela de 
a-l iubi şi de a-l servi pe cel pe care l-aţi ales. Rolul partenerului dumneavoastră este 
acelaşi: de a vă iubi şi de a vă servi pe dumneavoastră. Cu fiecare sărut, cu fiecare 
atingere, veţi simți amândoi că rolul fiecăruia este de a-l servi pe celalalt prin iubirea 
să, fără să aştepte nimic în schimb. Sexul însuşi devine minunat, dar diferit de cel pe 
care îl ştiaţi înainte. Sexul devine o comuniune, un abandon complet, un dans, o artă, 
expresia supremă a frumuseţii. 

Faceţi următorul legămânr: "Îmi placi; eşti minunat(ă) şi mă faci să mă simt 
atât de bine. Eu voi aduce flori, tu adu muzica. Vom dansa împreună, şi vom pluti pe 

deasupra norilor”. Este frumos, este romantic, este sublim. Războiul controlului a 
dispărut. 

Relația dumneavoastră a devenit o comuniune, un serviciu reciproc. Dar nu 
veți putea realiza o asemenea relație decât atunci când iubirea ce v-o purtaţi chiar 
dumneavoastră înşivă va fi suficient de puternică. 


6 BUCĂTĂRIA MAGICĂ 

Imaginaţi-vă că aveţi acasă o bucătărie magică, în care puteţi obține pe loc 
orice fel de mâncăruri, din orice colţ al lumii, în orice cantități. Cu o asemenea 
bucătărie nu mai aveţi cum să vă faceţi griji legate de mâncare; orice doriţi apare 
instantaneu pe masă. 

Evident, sunteți foarte generos cu mâncarea dumneavoastră, pe care o dăruiți 
necondiționat altor persoane, fără a aştepta nimic din partea lor. Oricine intră în casa 
dumneavoastră este invitat la masă, din simpla plăcere de a împărtăşi aceste alimente. 
În acest fel, casa dumneavoastră este întotdeauna plină cu oameni care vin să 
mănânce în bucătăria dumneavoastră magică. 

Într-o zi, cineva bate la uşă. Este o persoană de sex opus, care a adus o pizza. 
Ea vi se adresează: "Hei, vezi această pizza? Am să-ţi dau ţie această pizza dacă mă 
laşi să-ți controlez viaţa, dacă accepţi să faci tot ce voi spune eu. Nu o să-ți mai fie 
niciodată foame, căci eu voi aduce pizza în fiecare zi. Tot ce ai de făcut este să te 
porți frumos cu mine". 

Vă puteţi imagina reacţia dumneavoastră? În bucătăria dumneavoastră puteți 
obține pe loc aceeaşi pizza, ba chiar una mai bună. lar această persoană vine şi vă 
oferă hrană, dacă acceptați să faceţi tot ce spune ea. Probabil că o să râdeți şi o să-i 
spuneţi: "Nu, mulţumesc! Nu am nevoie de mâncarea ta. Am suficientă mâncare. Poţi 
intra în casa mea şi poţi mânca orice doreşti, iar eu nu am să-ţi cer nimic în schimb. 
Nu voi face însă niciodată ceea ce doreşti tu să fac. Nimeni nu mă poate manipula cu 
ceva de mâncare", 

Acum imaginați-vă exact opusul situației de mai sus. Au trecut câteva 
săptămâni de când nu ați mâncat. 

Sunteţi foarte flămând şi nu aveţi nici un ban pentru a vă cumpăra de mâncare. 
Aceeaşi persoană vine la dumneavoastră cu o pizza şi vă spune: "Hei, ţi-am adus de 
mâncare. singura condiție ca să primeşti această pizza este să faci ce spun eu". Pizza 
miroase foarte apetisant, iar foamea dumneavoastră este maximă. Vă decideți să 
acceptaţi hrana şi să faceţi ce spune persoana respectivă. După ce mâncaţi, ea vă 
spune: "Dacă vrei, îți mai aduc, dar va trebui să faci tot timpul ceea ce îţi cer eu”. 

Acum aveţi de mâncare, dar s-ar putea ca mâine să nu mai aveţi, aşa că 
acceptaţi să faceţi tot ce vi se cere. Deveniţi astfel un sclav din cauza mâncării, pentru 
că aveți nevoie de hrană. După o vreme începeţi totuşi să aveţi îndoieli: "Ce m-aş 
face cu fără pizza mea? Nu aş putea trăi fără această pizza. Ce se va întâmpla dacă 
partenerul meu va da altuia această pizza, pizza mea?" 

Imaginaţi-vă acum că în loc de hrană, avem de-a face cu iubirea. Să spunem că 
în inima dumneavoastră există foarte multă iubire. Nu numai că vă iubiți pe 
dumneavoastră, dar iubiți întreaga lume. O iubiți atât de mult încât nu mai aveţi 
practic nevoie de iubirea altcuiva. O răspândiți necondiționat asupra celor din jur, 

fără să puneţi condiţii. Sunteţi un milionar al iubirii, iar cineva vă bate la uşă şi vă 
spune: "Hei, ţi-am adus nişte iubire. Poţi avea iubirea mea, dar numai dacă vei face 
ceea ce îţi voi spune eu". 

Dacă sunteţi deja plin de iubire, care va fi reacția dumneavoastră? Probabil veţi 
râde şi îi veţi răspunde: "Mulţumesc, dar nu am nevoie de iubirea ta. Inima mea e 
plină deja de iubire, chiar mai mare şi mai multă decât a ta, iar eu îmi dăruiesc iubirea 
necondiţionat”. 

Dar ce se întâmplă dacă dumneavoastră tânjiți după iubire, dacă inima 
dumneavoastră este complet goală, iar altcineva vine şi vă spune: "Vrei puţină iubire? 
Uite, îţi ofer eu nişte iubire, dar numai dacă accepţi să faci ceea ce îți spun eu"? Dacă 
tânjiți cu adevărat după iubire, şi dacă apucaţi să gustaţi puţin din iubirea altuia, 
atunci veţi fi dispus să faceţi orice pentru acea iubire. Unii oameni sunt atât de goi 
încât sunt dispuşi să-şi vândă chiar sufletul pentru puţină atenție. 

Inima omului este la fel ca bucătăria magică din metafora de la începutul 
acestui capitol. Dacă vă veţi deschide inima, veţi avea la dispoziţie întreaga iubire de 
care aveți nevoie. Nu are nici un sens să colindaţi întreaga lume cerşind după iubirea 
altora: "Vă rog, vrea cineva să mă iubească şi pe mine? Vă implor, mă simt atât de 
singur. Nu sunt suficient de bun pentru a fi iubit. Simt nevoia să mă iubească cineva, 
ca să îmi dovedesc că sunt vrednic de a fi iubit". Iubirea există deja în interiorul 
fiecăruia dintre noi, dar noi nu o vedem. 

Nu vedeţi ce dramă creează oamenii atunci când sunt convinşi că nu dispun de 
iubire? Tânjesc atât de mult după puţină iubire încât atunci când apucă să guste puţin 
din iubirea altcuiva, ei devin dependenţi, creându-şi astfel o nevoie uriaşă. Devin 
obsedaţi de iubire. Atunci se produce marea dramă: "Ce o să mă fac dacă el/ea mă va 
părăsi? Cum am să pot trăi fără el/ea?" Ei nu pot trăi fără furnizorul de droguri, fără 
doza lor zilnică. Fiind atât de înfometați, ei sunt dispuşi să-i lase pe alții să le 
controleze viaţa numai pentru acea doză minusculă. Acceptă ce le spun ceilalți să 
facă şi să nu facă, cum să se îmbrace şi cum să nu se îmbrace, cum să se comporte şi 
cum să nu se comporte, ce să creadă şi ce să nu creadă. "Te voi iubi dacă o să te 
comporti în acest fel. Te voi iubi dacă mă vei lăsa să îţi controlez viaţa. Te voi iubi 
numai dacă vei fi bun cu mine. În caz contrar, poţi să-ti iei adio de la iubirea mea”. 

Drama oamenilor este că ei nu ştiu că în inima lor există o bucătărie magică. 
Toată această suferință a început cu mult timp în urmă, când noi ne-am închis inima 
şi am uitat de iubirea care există în ea. La un moment dat din viața noastră, noi am 
început să ne temem de iubire, convinşi că iubirea nu este dreaptă, că noi am iubit pe 
alții mai mult decât ne-au iubit ei pe noi, că iubirea răneşte. Am încercat să fim buni 
cu alții, să îi iubim, dar am eşuat. Am avut două sau trei relații, dar ne-am ales de 
fiecare dată cu inima rănită, aşa că ne vine greu să ne mai asumăm încă o dată riscul. 

Noi ne criticăm atât de mult, încât nu este de mirare că în inima noastră nu mai 
există loc pentru iubirea de sine. lar dacă nu reuşim să ne iubim nici măcar pe noi 
înşine, cum am putea să ne împărtăşim iubirea cu alții? 

Atunci când intră într-o relaţie, oamenii devin egoişti, pentru că sunt posesivi. 
Lor li se pare că întreaga lume se învârte în jurul lor. Ei sunt atât de egoişti încât şi-ar 
dori ca persoana cu care îşi împart viața să simtă aceeaşi nevoie de iubire ca şi ei. 

Oamenii îşi doresc pe cineva "care să aibă nevoie de ei", pentru a-şi justifica 
propria existență, pentru a avea un motiv să continue să trăiască. Ei cred că ceea ce 
caută este iubirea, dar în realitate ei caută pe "cineva care să aibă nevoie de ei", pe 
care să-l controleze şi să-l manipuleze. 

Războiul controlului care caracterizează relaţiile dintre oameni se datorează 
felului în care au fost crescuţi şi îndoctrinaţi, în care au fost educați de mici să 
concureze unii cu ceilalți pentru controlul atenţiei celor din jur. Ceea ce ei numesc 
iubire — cineva care să aibă nevoie de mine, cineva căruia să-i pese de mine — nu este 
de fapt iubire, ci egoism curat. Cum ar putea să meargă o relaţie bazată pe egoism? 
Este imposibil, căci egoismul este contrariul iubirii. Ambii parteneri sunt însetați de 
iubire. Ei gustă o picătură din această iubire în relaţiile lor sexuale, după care devin 
dependenţi de ea, pentru că şi-o doresc prea mult. Dar egoismul naşte critici, temeri, 
vinovăție, drame... 

De aceea, mulți oameni îşi îndreaptă atenţia către sfaturile altora. Au apărut 
atâtea cărți despre iubire şi despre sexualitate, dar marea lor majoritate ar putea fi 
intitulate: "Cum să fii egoist şi să îţi împlineşti nevoile sexuale". Intenţia lor este 
bună, dar unde este iubirea? 

Nici una din aceste cărți nu te învaţă cum să iubeşti. 

De altfel, iubirea nici nu poate fi învățată. Ea există deja în genele noastre, ţine 
de natura noastră. Singurele lucruri care pot fi învăţate sunt invențiile oamenilor din 
această lume a iluziei. Ei caută iubirea în exterior, deşi sunt scăldaţi în iubire. Iubirea 
este pretutindeni, dar ei nu au ochi pentru ea. Corpul lor emoţional a uitat frecvența 
iubirii. 

Oamenii se tem atât de mult să iubească pentru că iubirea nu le oferă nici o 
siguranță. Teama de a fi respinşi îi înspăimântă de moarte. Ei preferă să pretindă că 
sunt ceea ce nu sunt, aşteptând de la partenerii lor să-i accepte, deşi sunt incapabili să 
se accepte chiar ei înşişi. Problema noastră nu este că suntem respinşi de un partener, 
ci că ne respingem singuri, pentru că nu suntem suficient de buni, pentru că asta 
credem noi despre noi înşine. 

Auto-respingerea este principala problemă. Noi nu suntem niciodată suficient 
de buni pentru noi înşine, şi nici nu avem cum, căci totul porneşte de la o înţelegere 
greşită a conceptului de perfecțiune. 

Acesta este un concept fals. El nu este nici măcar real, dar majoritatea 
oamenilor continuă să creadă în el. 

Considerând că sunt imperfecţi, ei ajung să se respingă pe sine, iar nivelul de 
auto-respingere depinde numai de gradul în care au reuşit adulții să le macine 
integritatea în copilăria lor. 

După domesticire, nimeni nu mai poate fi suficient de bun pentru ceilalți. 
Oamenii nu se mai simt suficient de buni nici măcar pentru ei înşişi, căci marele 
Judecător este tot timpul prezent, reamintindu-le că nu sunt perfecţi. Aşa cum 
spuneam într-un capitol anterior, omul nu se poate ierta niciodată pentru că nu este 
ceea ce doreşte el să fie, şi de aici se nasc toate problemele. Dacă el ar renunța la 
această problemă falsă, ar putea avea grijă de jumătatea lui de relație, fără să se mai 
preocupe de cealaltă jumătate. 

Dacă îi spui unei alte persoane că o iubeşti, iar ea îți răspunde că nu te iubeşte, 
este acesta un motiv să suferi? Faptul că altcineva te respinge nu reprezintă un motiv 
să te respingi şi tu însuţi. Chiar dacă cineva nu te iubeşte, te va iubi cu siguranță 
altcineva. Există întotdeauna altcineva care să te iubească. Şi este mult mai bine să fii 
cu cineva care doreşte să fie cu tine decât cu cineva care este nevoit să stea cu tine. 

Cel mai bine este să vă focalizaţi asupra relației supreme pe care o puteţi avea: 
relația cu dumneavoastră înşivă. Această relație nu are nimic de-a face cu egoismul, 
ci cu iubirea de sine. Cele două concepte sunt departe de a fi sinonime. Egoismul se 
naşte acolo unde nu există iubire. Cine se iubeşte pe sine, este capabil să îşi reverse 
iubirea şi asupra altora. 

Numai asemenea oameni pot intra într-o relație adevărată, căci ei nu fac acest 
lucru pentru că simt nevoia să fie iubiţi, ci pentru că doresc să facă această opțiune. 
Când îşi aleg un partener de cuplu, ei îl privesc obiectiv şi văd imediat cu cine au de- 
a face. 

Având suficientă iubire, ei nu au nevoie de iubirea partenerului lor, şi deci nu 
mai trebuie să se amăgească. 

Asemenea oameni sunt compleţi. Iubirea emană din ei, aşa că nu mai simt 
nevoia să vâneze iubire datorită fricii de singurătate. Cine pluteşte în oceanul iubirii 
se simte la fel de bine singur sau în compania altora. Ei sunt fericiți atunci când sunt 
singuri, dar găsesc la fel de amuzant să îşi împărtăşească fericirea cu alții. 

Cine iubeşte şi doreşte să stea împreună cu altcineva numai pentru a fi gelos, 
pentru a-l controla sau pentru a fi controlat? O asemenea relaţie nu are nimic plăcut 
sau amuzant. Dacă e vorba să fii criticat şi judecat tot timpul, să te simți prost, mai 
bine renunţi din start. Decât să suferi, mai bine să fu singur. De ce caută oamenii 
relaţii de cuplu? Pentru a trăi o dramă, pentru a se poseda reciproc, pentru a se 
pedepsi, pentru a fi salvaţi de la singurătate? Să fie acesta motivul? Evident, toate 
aceste motive fac parte dintre opţiunile noastre, dar ce anume căutăm de fapt? 

Copiii cu vârste de 5, 6 sau 7 ani sunt atraşi de alţi copii, pentru că le place să 
se joace, le place să se amuze reciproc. Ei nu îşi pierd timpul cu alți copii pentru că 
nu doresc să se certe sau să sufere. Asta nu înseamnă că nu se poate întâmpla şi aşa 
ceva, dar certurile copiilor nu durează niciodată prea mult. Apoi ei continuă să se 
joace. Când se plictisesc, ei schimbă jocul pe care îl joacă, îi schimbă regulile, dar 
continuă să exploreze. 

Dacă intraţi într-o relaţie pentru a suferi o dramă personală, pentru a fi gelos, 
pentru a fi posesiv, pentru a-i controla viaţa partenerului, înseamnă că nu doriți 
plăcerea de a fi în cuplu, ci durerea, iar ceea ce veţi găsi este exact ceea ce căutați. 
Dacă intraţi într-o relaţie din egoism, aşteptându-vă ca partenerul pe care l-aţi ales să 
vă facă fericit, puteţi fi convins că acest lucru nu se va întâmpla, iar vina nu îi va 
aparţine partenerului dumneavoastră, ci dumneavoastră. 

Atunci când intrăm într-o relaţie, nu neapărat de cuplu, noi facem acest lucru 
pentru că dorim să împărtăşim anumite sentimente, să ne amuzăm, să ne simțim bine, 
să nu ne plictisim. Ne căutăm un partener pentru că dorim să ne jucăm, să fim fericiți 
şi să ne bucurăm de ceea ce suntem. Nu ne alegem în nici un caz partenerul numai 
pentru a-l împovăra cu deşeurile noastre, cu gelozia, mânia şi egoismul nostru, şi asta 
în condiţiile în care susţinem că îl iubim. Cum poţi să-i spui cuiva: "Te iubesc”, 

numai pentru a abuza apoi de el, umilindu-l cu lipsa ta de respect? Oricât de mult ţi-ai 
susține iubirea, este greu să te creadă cineva! Atunci când iubeşti cu adevărat, îi 
doreşti întotdeauna ființei iubite tot ce este mai bun în lume. De ce să-ţi verşi otrava 
asupra propriilor tăi copii? De ce să abuzezi de ei numai pentru că tu eşti plin de 
temeri şi de otravă emoţională? De ce să-ţi condamni părinţii pentru propriile tale 
deşeuri? 

Oamenii învață de mici să fie egoişti şi să-şi blocheze inimile. Ei tânjesc după 
iubire, dar nu realizează că secretul acesteia este bucătăria magică din inimile lor. 
Deschideți-vă inima! Deschideţi bucătăria magică şi nu mai colindaţi lumea cerşind 
iubire. Toată iubirea de care aveţi nevoie există deja în inima dumneavoastră. Inima 
omului are capacitatea de a emana oricât de multă iubire, putând să acopere cu ea 
întreaga lume, dacă doreşte. Dăruiţi-vă necondiţionat iubirea; fiți generos cu iubirea 
dumneavoastră, căci aveţi în inimă bucătăria magică. 

În acest fel, toţi acei oameni care tânjesc după iubire vor dori să stea alături de 
dumneavoastră, pentru a se bucura de iubirea dumneavoastră. 

Fericirea se naşte din iubire, iar iubirea se naşte chiar din inima omului. Dacă 
veți fi generos cu iubirea dumneavoastră, toată lumea se va grăbi să vă răspundă cu 
aceeaşi monedă. Cine este generos nu poate fi singur. Cine este egoist va fi 
întotdeauna singur, fără ca altcineva decât el însuşi să fie de vină. 

Generozitatea deschide toate porţile; egoismul le închide. 

Egoismul se naşte din sărăcia inimii, din convingerea că iubirea nu este 
suficientă pentru toți. 

Oamenii devin egoişti din convingerea greşită că mâine nu vor mai avea 
suficientă pizza ca să mănânce. 

Cine înţelege însă că în inima lui există o bucătărie magică va fi întotdeauna 
generos, iar iubirea lui va fi necondiționată. 


7 MAESTRUL DIN VIS 

Orice relație poate fi vindecată, orice relație poate deveni minunată, dar 
procesul de vindecare nu poate începe decât cu noi înşine. Este nevoie să avem 
curajul să ne folosim de adevăr, să fim absolut cinstiți cu noi înşine. Chiar dacă nu 
putem fi cinstiți cu tot restul lumii, este important să fim cinstiți măcar cu noi înşine. 
Chiar dacă nu putem controla tot ce se întâmplă în jurul nostru, putem face cel puţin 
efortul de a ne controla propriile reacţii. Aceste reacții controlează visul vieții 
noastre, visul nostru personal. 

Ele sunt cauzele fericirii sau nefericirii noastre. 

Reacţiile noastre sunt cheia unei vieți împlinite sau nu. Dacă putem învăţa să 
ne controlăm reacţiile, ne vom putea schimba obişnuinţele, iar apoi întreaga viaţă. 

Noi suntem singurii responsabili pentru consecinţele faptelor, gândurilor, 
sentimentelor şi cuvintelor noastre. Nu întotdeauna ne dăm seama ce cauze au stat la 
baza acestor consecinţe — ce emoţii, ce gânduri precise —, dar este limpede că suferim 
sau ne bucurăm ca urmare a unor atitudini personale. 

Visul personal poate fi controlat prin opţiunile pe care le facem. Noi suntem 
singurii în măsură să ne dăm seama dacă ne plac sau nu consecinţele acestor opțiuni. 

Dacă ne bucurăm de ele, este limpede că putem continua să facem ce am făcut şi până 
acum. 

Totul este perfect. Dacă nu ne place însă ce se întâmplă în propria noastră 
viață, dacă nu ne bucurăm de visul nostru, atunci merită să încercăm să ne dăm seama 
care sunt cauzele care au provocat aceste consecințe. Aceasta este calea prin care 
visul poate fi transformat. 

Viaţa este manifestarea visului dumneavoastră personal. Dumneavoastră puteți 
transforma programul visului dumneavoastră personal, puteţi deveni un maestru al 
viselor. Un maestru al viselor face din viața sa o capodoperă. Controlul viselor 
înseamnă însă o mare provocare, căci oamenii sunt de regulă sclavii viselor lor. De 
vină este felul în care învăţăm să visăm. Cu toate convingerile pe care le avem, 
potrivit cărora nu putem face nimic, este greu să scăpăm de Visul Fricii. Pentru a ne 
trezi din acest Vis, este necesar să începem prin a-l controla. 

Aşa au creat toltecii Arta Transformării, pentru a se elibera de vechiul Vis şi 
pentru a crea un nou vis, în care totul devine posibil, inclusiv ieşirea definitivă din 
Vis. Ei împart oamenii care practică Arta Transformării în două categorii: Visătorii şi 
Vânătorii. 

Visătorii ştiu că visul este doar o iluzie, dar continuă să se joace în această 
lume a iluziei, ştiind că este o iluzie. Vânătorii sunt precum un tigru sau precum un 
jaguar, ei stau la pândă şi îşi controlează fiecare acțiune şi fiecare reacţie. 

Auto-controlul este necesar în fiecare clipă. 

Este nevoie de mult timp şi de mult curaj pentru a atinge măiestria în arta auto- 
controlului, căci este mult mai uşor să interpretăm totul la modul personal şi să 
reacționăm aşa cum o facem de regulă. Acest mod de viață ne conduce însă la 
numeroase greşeli, la foarte multă suferință şi durere, căci reacțiile noastre nu fac 
altceva decât să genereze mai multă otravă emoțională şi să amplifice drama noastră 
personală. 

Dacă vă veţi controla reacţiile, veţi descoperi că foarte curând veţi putea vedea, 
percepând lucrurile exact aşa cum sunt. În mod normal, mintea percepe lucrurile aşa 
cum sunt, dar din cauza felului în care am fost programaţi, a numeroaselor convingeri 
pe care le-am achiziționat în timp, noi interpretăm tot ceea ce percepem, dar mai ales 
ceea ce vedem. 

Există o mare diferenţă între viziunea oamenilor prinşi în magia Visului şi arta 
de a vedea obiectiv realitatea, exact aşa cum este ea. Diferenţa rezultă din felul în 
care reacționează corpul nostru emoţional în faţa realității percepute. Spre exemplu, 
dacă mergeţi pe stradă şi un necunoscut vă spune: "Eşti un prost", după care merge 
mai departe, dumneavoastră puteți percepe foarte diferit acest lucru. Puteţi accepta 
imediat cuvintele necunoscutului, gândindu-vă: "Da, cred şi eu că sunt foarte prost", 
sau vă puteţi înfuria. 

Vă puteți simţi umilit, sau puteți pur şi simplu să ignoraţi cuvintele acestuia. 

Adevărul este că persoana respectivă era măcinată de propria sa otravă 
emoțională şi v-a spus ce v-a spus numai pentru că aţi fost prima persoană care i-ați 
ieşit în cale. De fapt, otrava lui nu avea nimic de-a face cu dumneavoastră. Nu era o 
poveste personală. Dacă puteţi înțelege acest adevăr, nu reacționaţi în nici un fel. 

Puteţi foarte bine să vă gândiţi: "Bietul om! Probabil că suferă foarte mult, 
dacă mi-a putut spune aşa ceva!", dar nu luaţi cuvintele sale la modul personal. 
Acesta este doar un exemplu, dar principiul poate fi aplicat la aproape tot ceea ce se 
întâmplă, în fiecare moment. Noi avem un ego mititel, care interpretează întreaga 
realitate din jurul lui ca şi cum l-ar afecta direct, lucru care îl conduce la reacţii 
exagerate. Noi nu înţelegem ce se petrece cu adevărat în jurul nostru pentru că 
reacționăm imediat şi transformăm astfel evenimentele într-o parte din visul nostru. 

Reacțiile noastre se nasc din convingerile înrădăcinate adânc în subconştientul 
nostru. Noi am repetat de o mie de ori aceste reacții, aşa că au devenit o rutină pentru 
noi. Ne-am condiționat astfel să reacționăm într-un anume fel. Tocmai în asta constă 
provocarea: în a ne schimba reacţiile normale, rutinele zilnice, în a ne asuma riscuri şi 
în a face alegeri diferite. În cazul în care consecinţele nu sunt cele dorite, putem face 
noi schimbări în viața noastră, mereu şi mereu, până când ajungem la rezultatul dorit. 

Spuneam mai devreme că existenţa Parazitului, adică a Judecătorului, 
Victimei Şi sistemului nostru de Convingeri, nu reprezintă opţiunea noastră. Dacă ne 
dăm seama că nu am avut nici o şansă atunci când am fost infestaţi cu el, că nu am 
ales personal această cale, că totul nu este decât un vis, atunci putem regăsi ceva 
foarte important, ceva ce am pierdut de mult şi pe care religiile îl numesc "liberul 
arbitru". Toate religiile afirmă că atunci când l-a creat pe om, Dumnezeu i-a dat 
liberul arbitru. Acest lucru este adevărat, dar Visul ne-a răpit acest liber arbitru şi l-a 
păstrat pentru el, căci Visul controlează voința majorității oamenilor. 

Există oameni care spun: "Doresc să mă schimb. Doresc cu adevărat să mă 
schimb. Nu există nici un motiv să fiu atât de sărac. Sunt un om inteligent. Merit o 
viață mai bună, merit să câştig mult mai mulți bani". 

Ei ştiu foarte bine toate aceste lucruri, dar ce fac mai departe? Se duc şi dau 
drumul la televizor, pierzând ore întregi în faţa lui... Ce voinţă au aceşti oameni? 

Atunci când conştientizăm un aspect, avem posibilitatea de a alege. Dacă ne- 
am păstra în permanenţă această stare de conştientizare, noi ne-am putea schimba 
rutinele, reacțiile noastre obişnuite, şi chiar întreaga viaţă. Conştientizarea este 
procesul prin care ne putem regăsi liberul arbitru. Dacă dispunem din nou de liberul 
arbitru, noi putem opta în fiecare moment pentru a ne reaminti cine suntem. Chiar 
dacă mai uităm din când în când, putem face din nou şi din nou aceeaşi opţiune, dar 
numai dacă suntem conştienţi. 

Dacă nu suntem conştienţi, nu avem posibilitatea de a opta. 

A deveni conştient înseamnă a deveni responsabil pentru propria viaţă. Noi nu 
suntem responsabili pentru ceea ce se petrece în restul lumii. Nu suntem responsabili 
decât pentru noi înşine. Nu noi am creat lumea aşa cum este; ea era deja aşa atunci 
când ne-am născut noi. Noi nu ne-am născut cu marea misiune de a salva lumea, de a 
schimba societatea, ceea ce nu înseamnă că nu ne-am născut cu o mare misiune. 

Adevărata misiune pe care o avem în viaţă este aceea de a deveni fericiţi. 
Pentru a putea deveni fericiți, noi trebuie să ne privim în față convingerile, felul în 
care ne judecăm şi ne victimizăm singuri, renunțând la acest mod de viaţă. 

Trebuie să fim foarte cinstiţi cu noi înşine în legătură cu fericirea noastră. Cei 
care spun în dreapta şi în stânga: "Priviți-mă. Sunt un adevărat succes, am tot ce-mi 


42 din 75 


Arta de a iubi 


doresc, sunt atât de fericit", dar în realitate îşi displac propria persoană, nu fac altceva 
decât să proiecteze în exterior un fals sentiment al fericirii. 

Noi putem avea totul, dar mai întâi trebuie să avem curajul să ne deschidem 
ochii, să descoperim adevărul, să vedem lucrurile exact aşa cum sunt. 

Oamenii sunt atât de orbi, dar numai pentru că nu doresc să vadă. Să luăm un 
exemplu. 

Să spunem că o tânără femeie întâlneşte un bărbat, față de care simte o atracţie 
puternică. 

Hormonii ei o iau razna, iar ea simte că nu mai poate trăi fără el. Toate 
prietenele ei văd imediat ce fel de om este respectivul: dependent de droguri, şomer 
etc. Are toate însuşirile care le fac pe femei să sufere atât de mult. Numai ea îl vede 
altfel: este frumos, înalt, puternic, fermecător. Ea îşi creează o imagine despre 
bărbatul respectiv şi neagă tot ceea ce nu doreşte să vadă. Se amăgeşte singură. În 
orbirea ei, ea vrea să creadă cu tot dinadinsul că relaţia ei cu el va merge. Prietenele 
ei încearcă să o avertizeze: "Bine, dar este dependent de droguri, este un beţiv, este 
şomer", dar ea le răspunde: "Da, dar iubirea mea îl va schimba”. 

Evident, părinții fetei îl detestă de la bun început pe alesul acesteia. Ei sunt 
îngrijorați pentru fata lor, căci îşi dau imediat seama încotro se îndreaptă. Îi spun: 
"Nu este bun pentru tine". Dar fata le răspunde: "M-am săturat să îmi spuneţi voi ce 
să fac cu viaţa mea". Ea se împotriveşte sfaturilor primite de la mama si de la tatăl ei 
şi îşi urmează calea hormonilor, continuând să se amăgească şi să îşi justifice 
alegerile: "Este viaţa mea şi fac ce vreau cu ea". 

Câteva luni mai târziu, relația ei cu bărbatul respectiv o readuce cu picioarele 
pe pământ. Adevărul începe să iasă la lumină, iar ea îl acuză pe bărbat pentru ceea ce 
a refuzat singură să vadă. Nici unul nu îl respectă pe celălalt, se abuzează reciproc, 
dar acum este în joc orgoliul ei. Cum s-ar putea întoarce acasă, când ar trebui să 
recunoască faptul că mama şi tata au avut dreptate? Acest lucru le-ar da prea mare 
satisfacție. Oare cât timp îi va mai trebui acestei femei să-şi înveţe lecţia? Cât de 
putin se iubeşte pe sine? 

Care este limita auto-abuzului în cazul ei? 

Toate suferințele noastre apar din cauza faptului că noi nu dorim să vedem, 
deşi lucrurile se desfăşoară atât de clar în faţa ochilor noştri. Atunci când cunoaştem 
pe cineva care poartă o mască, încercând să pară mai bun decât este în faţa noastră, el 
nu ne poate păcăli cu lipsa lui de iubire şi de respect. Dar noi nu dorim să vedem şi 
nu dorim să auzim nimic din ceea ce este real. Aşa se explică cuvintele profetului: 

"Nu există orb mai mare decât cel care nu vrea să vadă. Nu există surd mai 
mare decât cel care nu vrea să audă, şi nu există nebun mai mare decât cel care nu 
vrea să înţeleagă”. 

Oamenii sunt îngrozitor de orbi, dar plătesc un preţ mare pentru orbirea lor. 
Dacă şi-ar deschide ochii şi ar vedea viaţa aşa cum este, ei ar putea evita foarte multă 
durere emoțională. Asta nu înseamnă că riscurile dispar cu desăvârşire. Suntem vii şi 
deci trebuie să ne asumăm riscuri. Şi chiar dacă eşuăm, ce contează? 

Cui îi pasă? Nu are nici cea mai mică importanţă. 

Învăţăm din greşeala noastră şi ne continuăm drumul, fără prejudecăţi. 

Judecata de sine nu este necesară, la fel cum nu este necesară nici auto- 
acuzarea şi vinovăția. Trebuie doar să ne acceptăm propriul adevăr şi să ne dorim un 
nou început. Dacă ne putem vedea aşa cum suntem, am făcut deja primul pas către 
acceptarea de sine, către oprirea auto-respingerii. Odată ce am ajuns să ne acceptăm 
aşa cum suntem, lucrurile pot începe să se schimbe, dar numai din acest punct mai 
departe. 

Orice om are preţul lui, şi Viaţa respectă această valoare. Ea nu se măsoară 
însă în dolari sau în aur; se măsoară în iubire. Mai mult, se măsoară în iubirea de 
sine. Acesta este preţul dumneavoastră, măsura în care vă iubiți pe sine, iar Viaţa 
respectă acest preţ. 

Preţul celui care se iubeşte pe sine este foarte mare, ceea ce înseamnă că 
toleranța sa faţă de abuzurile comise asupra sa este foarte mică. Asemenea oameni se 
respectă pe sine. 

Ei se plac aşa cum sunt, iar acest lucru le sporeşte prețul. Dacă sunt anumite 
aspecte legate de sine care le displac, preţul coboară. 

Uneori, auto-condamnarea este atât de puternică încât oamenii simt nevoia să 
se umilească numai pentru a se putea accepta. Dacă nu-ţi place o persoană, nu ai 
decât să pleci de lângă ea. Dacă nu-ți place un grup de persoane, nu ai decât să pleci 
din acel grup. 

Dacă nu te placi pe tine însuţi nu ai însă unde să pleci. 

Singura posibilitate care îți mai rămâne este să te reduci la tăcere, să te 
refugiezi într-un alt plan mental. 

Pe unii îi ajută alcoolul. Pe alții drogurile. Unii preferă să mănânce încontinuu, 
numai să uite de sine. Auto-abuzarea poate lua apoi forme din ce în ce mai rele. 

Există oameni care se urăsc cu adevărat. Ei sunt auto-distructivi şi se omoară 
încetul cu încetul, căci nu au curajul să se sinucidă rapid. 

Dacă veţi observa pe cineva auto-distructiv, veţi remarca faptul că el are 
tendința de a atrage oameni la fel că el. Ce putem face dacă nu ne plăcem aşa cum 
suntem? Unii îşi îneacă amarul în alcool, pentru a uita de suferinţă. Alcoolul este o 
scuză bună. Şi unde este cel mai uşor să facem acest lucru? Într-un bar. Pe cine găsim 
acolo? Alţi oameni la fel ca noi, care încearcă să se evite pe sine, ameţindu-se. Ne 
îmbătăm împreună, începem să vorbim despre suferințele noastre şi ne înţelegem cât 
se poate de bine. Începe chiar să ne placă această stare. Ne înţelegem reciproc, căci 
rezonăm pe aceeaşi frecvenţă. Şi noi şi ceilalți suntem auto-distructivi. 

Ne putem chiar găsi o pereche de acest fel. Ne vom răni reciproc, dar vom crea 
o relație perfectă pentru iadul pe care îl cultivăm. 

Ce se întâmplă însă dacă ne schimbăm? Să spunem că dintr-un motiv sau altul 
nu mai simțim nevoia să bem alcool. Ne simţim bine cu noi înşine, si chiar ne 
bucurăm de prezenţa noastră. Am renunţat la alcool, dar nu şi la prietenii noştri, care 
continuă să bea. Ei se îmbată, devin astfel ceva mai fericiţi, dar noi ne dăm seama că 
fericirea lor nu este reală. Ceea ce ei numesc fericire nu este decât o revoltă împotriva 
durerii lor emoţionale. Ei sunt atât de răniți în "fericirea" lor încât ajung să se distreze 
rănindu-i pe alții sau pe ei înşişi. 

Simțim acum că nu ne mai potrivim în acest cerc, iar amicii noştri ne resping la 
rândul lor, căci îşi dau seama că nu mai suntem la fel ca ei. "Îmi dau seama că mă 

respingi, căci văd că nu mai bei cu mine, nu te mai droghezi împreună cu mine". A 
sosit momentul să facem o alegere: putem să ne întoarcem de unde am plecat, sau 
putem să ne ridicăm pe un alt nivel de frecvență, întâlnind acolo oameni care se 
acceptă pe sine, aşa cum facem noi. Pătrundem practic astfel într-o altă lume, într-o 
altă realitate, care are alte reguli, inclusiv pentru relaţii, şi în care nu vom mai fi 
niciodată dispuşi să acceptăm abuzurile altora. 


8 SEXUL: CEL MAI MARE DEMON DIN 74D 

Dacă am scoate oamenii din creaţie, din univers, am constata că întreaga 
creație — stelele, luna, plantele, animalele, toată lumea — este perfectă aşa cum este. 

Viaţa nu are nevoie de justificări sau de judecăţi; fără noi, ea ar continua să îşi 
ducă existența exact aşa cum este. Dacă reintroducem oamenii în acest tablou, dar le 
luăm capacitatea de a judeca, am constata că aceştia sunt la fel ca restul naturii. 
Nimeni nu ar fi bun sau rău, cinstit sau necinstit; fiecare ar fi exact cel care este. 

Visul Planetei ne face să ne dorim să justificăm tot ceea ce ne înconjoară, să 
evaluăm toate lucrurile, etichetându-le în bune sau rele, în drepte sau nedrepte, deşi 
ele sunt exact ceea ce sunt, punct. Oamenii acumulează foarte multă cunoaştere, tot 
felul de convingeri, de principii morale, de reguli, învăţate de la familie, de la 
societate, de la religie. Ei îşi bazează cea mai mare parte a comportamentului lor, a 
sentimentelor lor, pe această cunoaştere. Ei îşi creează singuri îngeri şi demoni, iar 
între toți, sexul devine cel mai mare demon din iad. Sexul a ajuns astfel să fie 
considerat cel mai mare păcat al oamenilor, deşi trupul lor a fost creat special 
pentru sex. 

Omul este o ființă biologică, deci sexuală, iar lucrurile nu pot fi schimbate. 
Corpul este plin de înţelepciune. Inteligența lui este structurată în genele sale, în 
ADN-ul său. ADN-ul nu trebuie să înțeleagă sau să justifice ceva anume; el ştie. 
Problema oamenilor nu este legată de sex, ci de felul în care îşi manipulează ei 
cunoaşterea şi judecăţile, în condiţiile în care nu există nimic de justificat. Este atât 
de greu pentru minte să se abandoneze, să accepte că lucrurile sunt cele care sunt. 
Orice om are un adevărat set de principii legate de ceea ce ar trebui să fie sexul, de 
ceea ce ar trebui să însemne o relație, iar aceste convingeri sunt complet 
distorsionate. 

În iad, noi plătim un preţ mare pentru o experiență sexuală, dar instinctul 
nostru este atât de puternic încât suntem dispuşi să plătim acest preț. În urma 
experienței noastre noi rămânem cu o stare de vinovăţie, de ruşine. Auzim atâtea 
lucruri legate de sex: "Uite ce face femeia aceea! Vai! Uite-l pe bărbatul acela, cum 
se comportă!" Avem atâtea definiții legate de ceea ce trebuie să însemne o femeie, un 
bărbat, cum ar trebui să se comporte fiecare din punct de vedere sexual... Bărbaţii 
sunt consideraţi întotdeauna ori prea macho, ori prea efeminaţi, în funcție de cel care 
judecă. Femeile sunt considerate prea slabe sau prea grase. Avem un milion de păreri 
despre felul în care ar trebui să arate o femeie pentru a fi frumoasă. Ea ar trebui să îşi 
cumpere anumite haine, să afişeze o anumită imagine pentru a fi seducătoare. În caz 
contrar, ea ajunge să creadă că nu este bună de nimic, că nimeni nu o poate plăcea. 

Oamenii au ajuns să creadă atât de multe minciuni legate de sex încât aproape 
nimeni nu se mai bucură deschis de sex. "Sexul este ceva animalic. Este ceva rău. Ar 
trebui să ne fie ruşine că avem sentimente erotice". 

Toate aceste reguli legate de sex se opun cu desăvârşire naturii; ele nu 
reprezintă decât un vis, dar noi îl credem. Adevărata noastră natură iese însă la 
lumină, iar noi nu ne mai potrivim cu toate aceste reguli. Atunci ne simţim vinovaţi: 
nu suntem ceea ce ar trebui să fim. Începem să ne judecăm, să ne victimizăm singuri. 
Ne pedepsim, iar acest lucru nu este corect. Întregul proces creează răni care se 
infectează apoi cu otravă emoțională. 

Singura care joacă acest joc este mintea; corpului nu-i pasă de ceea ce crede 
mintea. El continuă să aibă nevoi sexuale. În anumite momente din viaţă, nimeni nu 
se poate împiedica să nu simtă atracția sexuală. 

Acest lucru este absolut normal. În nici un caz nu ar trebui să reprezinte o 
problemă. Corpul se simte trezit din punct de vedere sexual atunci când este excitat 
fizic, când este atins, când este stimulat vizual, când vede o posibilitate de a face sex. 

Câteva minute mai târziu, dacă impulsul încetează, corpul nu mai simte nevoia 
sexuală; cu mintea este însă o cu totul altă poveste... 

Să spunem că sunteţi o femeie căsătorită şi că aţi fost crescută după principiile 
catolice. Aveţi în minte tot felul de idei despre ceea ce ar trebui să fie sexul, despre 
ceea ce este bine sau rău, corect sau incorect, despre ceea ce este acceptabil şi ceea ce 
este un păcat. 

Astfel, pentru ca sexul să fie un act corect, este nevoie să semnezi un contract; 
dacă nu ai semnat contractul, el devine un păcat. V-aţi dat cuvântul să-i fiți loială 
partenerului dumneavoastră, dar într-o zi mergeţi pe stradă şi vedeţi un alt bărbat. 

Simţiţi o atracție puternică; cel care simte atracția este corpul. Nu este nici o 
problemă; asta nu înseamnă că trebuie să treceţi la fapte. Senzaţia este inevitabilă, 
căci îi aparţine corpului dumneavoastră. 

După ce cauza stimulării a trecut, corpul renunţă la nevoia sa, dar mintea 
continuă să simtă dorinţa să justifice ceea ce a simţit corpul. 

Mintea ştie, iar aceasta este o cu totul altă problemă. Mintea ştie, 
dumneavoastră ştiţi, dar în fond, ce anume ştiţi? Ştiţi numai ceea ce credeţi. Nu 
contează dacă este bun sau rău, corect sau incorect, drept sau nedrept. Aţi fost 
crescută cu convingerea că este ceva rău, deci imediat apare judecata. Şi astfel încep 
drama şi conflictul. 

Mai târziu, vă gândiţi la bărbatul respectiv, şi gândurile dumneavoastră sunt 
suficiente pentru a vă trezi din nou hormonii. Din cauza puternicei memorii a minţii, 
este ca şi cum aţi vedea din nou bărbatul în fața dumneavoastră, iar corpul va 
reacționa la fel. 

Dacă mintea ar lăsa corpul în pace, acesta ar uita cu desăvârşire de bărbatul 
respectiv, ca şi cum nu l-ar fi văzut niciodată. Dar mintea îşi aminteşte, şi întrucât 
ştiţi că acest lucru este greşit, începeţi să vă judecaţi singură. Mintea afirmă că nu este 
bine ce faceți şi încearcă să reprime ceea ce simte ea însăşi. Se întâmplă însă un 
fenomen ciudat. Cu cât încerci să-ţi reprimi mai tare mintea, cu atât mai abitir se 
gândeşte aceasta la obiectul ei. După o vreme, eroina noastră se întâlneşte din nou cu 

bărbatul respectiv, şi deşi situația diferă, corpul ei reacționează cu mult mai multă 
putere. 

Dacă ar fi renunţat de la bun început la judecata ei, poate că a doua oară ea nu 
ar fi avut nici o reacție. Dar acum ea vede bărbatul, simte o puternică nevoie sexuală, 
după care are tendinţa să se judece: "Doamne, ce fac? Sunt îngrozitoare!" Se simte 
vinovată, deci trebuie să fie pedepsită. Starea ei proastă se amplifică, şi totul a pornit 
de la un balon de săpun, căci în fond nu s-a întâmplat nimic: totul s-a petrecut în 
interiorul minţii ei. Poate că bărbatul respectiv nici nu a observat că ea există. Femeia 
începe să îşi imagineze tot felul de scenarii, să facă presupuneri, şi tot gândindu-se la 
el, ajunge să îl dorească din ce în ce mai tare. Face cunoştinţă cu el, îi vorbeşte, este o 
relație frumoasă, dar ea devine obsedată, căci se teme. 

Apoi cei doi fac dragoste, experiență care este simultan extraordinară şi 
cumplită. Acum femeia simte cu adevărat nevoia să fie pedepsită. "Ce femeie îşi lasă 
dorința sexuală să fie mai puternică decât principiile ei morale?" Mintea începe să 
joace acum tot felul de jocuri. Deşi o doare inima, ea poate nega sentimentele care o 
animă, sau poate încerca să-şi justifice acțiunile pentru a evita durerea emoţională. 

"Eh, probabil că şi soţul meu face acelaşi lucru”. 

Atracția devine şi mai puternică, dar de data aceasta nu se mai datorează 
corpului, ci minţii, care joacă un anumit joc. Teama devine o obsesie, şi continuă să 
se auto-alimenteze. Ori de câte ori femeia va face dragoste cu bărbatul, ea vă trai o 
experienţă extraordinară, dar nu neapărat fiindcă el este extraordinar, ci mai degrabă 
pentru că toată acea tensiune, toată acea teamă va fi eliberată. Pentru a retrăi 
experienţa, mintea joacă un joc nou, punând intensitatea experienței pe seama 
bărbatului, dar acest lucru nu este adevărat. 

Drama continuă să crească astfel, dar totul nu este altceva decât un simplu joc 
mental. Ea nu are la bază nici un fel de realitate, şi în nici un caz iubire, căci acest tip 
de relaţii sunt foarte distructive. Ele sunt inclusiv auto-distructive, căci femeia îşi face 
singură rău, iar ceea ce o doare cel mai tare este zona convingerilor sale. Nu contează 
dacă acestea sunt corecte sau greşite; cert este că ea îşi încalcă propriile principii. 
Într-un fel, acelaşi lucru ni-l dorim şi noi, dar de pe poziţia /uptătorului spiritual, nu a 
victimei. 

Din păcate, eroina noastră se va folosi de această experienţă pentru a pătrunde 
încă şi mai adânc în interiorul iadului, nu pentru a ieşi din acesta. 

Mintea şi corpul au nevoi complet diferite, dar mintea deţine controlul asupra 
corpului fizic. Pe de altă parte, corpul are o serie de nevoi care nu pot fi evitate; de 
pildă, el trebuie hrănit cu alimente şi apă, are nevoie de un adăpost, de somn, de sex. 
Toate aceste nevoi sunt perfect normale şi sunt uşor de satisfăcut. Necazul este că 
mintea şi le asumă, făcând din ele "nevoile mele". 

Noi creăm tot felul de imagini în mintea noastră, iar mintea simte nevoia să-şi 
asume responsabilitatea pentru tot ce se petrece. Ea crede că ea este cea care are 
nevoie de hrană, de apă, de adăpost, de haine, de sex. Realitatea este însă cu totul 
alta: mintea nu are acest tip de nevoi fizice. Ea nu are nevoie de hrană, de oxigen, de 
apă sau de sex. Cum ne putem da seama de acest lucru? Atunci când mintea spune: 
"Vreau mâncare", noi mâncăm; la un anumit moment, corpul se satură, dar mintea 
continuă să creadă că are nevoie de mâncare. În acest fel, noi continuăm să mâncăm 

în exces, fără a ne satisface vreodată mintea, pentru simplul motiv că nevoia nu este 
reală. 

Un alt exemplu se referă la nevoia de a ne acoperi corpul. Da, corpul are 
nevoie să fie acoperit pentru că afară este prea frig sau pentru că soarele arde mai 
tare, dar acestea sunt nevoi ale corpului, uşor de satisfăcut. Când mintea îşi asumă 
această nevoie, oricâte haine ne-am pune pe noi, tot nu suntem satisfăcuți. Câte femei 
nu deschid dulapul care este plin până la refuz cu haine, după care spun: "Nu am ce 
să port!"? 

Mintea simte nevoia să îşi schimbe maşina, să plece din nou în vacanţă, să îşi 
ia o nouă casă pentru prieteni... Toate nevoile care nu pot fi niciodată plenar 
satisfăcute sunt mentale, nu sunt reale. Acelaşi lucru se petrece şi cu sexul. Când 
nevoia este pur mentală, ea nu poate fi satisfăcută, căci alături de nevoie mai există şi 
întreaga noastră cunoaştere, toate prejudecățile şi principiile noastre, adeseori 
contradictorii şi imposibil de satisfăcut. Aşa se explică de ce sexul devine o 
experienţă atât de dificilă. În realitate, mintea nu are nevoie de sex. Ea are nevoie de 
iubire, nu de sex. De fapt, sufletul, şi nu mintea, este cel care are nevoie de iubire, 
căci mintea poate supravieţui şi numai cu teamă. Frica este şi ea un tip de energie 
care hrăneşte mintea; nu este neapărat cea mai satisfăcătoare hrană, dar merge. 

Noi trebuie să-i redăm corpului libertatea în faţa tiraniei minţii. Dacă nevoia de 
hrană sau de sex dispare din mintea noastră, totul devine incredibil de uşor. 

Primul pas constă în a împărți nevoile în două categorii: nevoile corpului şi 
nevoile minţii. 

Mintea confundă nevoile corpului cu propriile sale nevoi, pentru că ea simte 
nevoia să înţeleagă: cine sunt eu? Noi trăim în această lume a iluziei si nu ştim cine 
suntem. Mintea este cea care creează toate aceste întrebări. "Cine sunt eu?” devine 
cel mai mare mister, şi orice răspuns pare să o satisfacă suficient de mult pentru a se 
simți în siguranță. 

Mintea spune: "Eu sunt corpul. Eu sunt ceea ce văd. Eu sunt ceea ce gândesc. 
Eu sunt ceea ce simt. Eu sunt rănit(ă). Eu sângerez". 

Afinitatea dintre minte şi corp este atât de strânsă încât mintea crede că ea este 
corpul. Dacă trupul are o anumită nevoie, mintea este cea care spune: "Eu am această 
nevoie". Mintea îşi asumă personal toate nevoile corpului, căci ea încearcă să 
înțeleagă "Cine sunt eu?”. De aceea, este absolut normal ca ea să înceapă la un 
moment dat să dobândească controlul asupra corpului. lar omul continuă să trăiască 
astfel până când în viața lui se petrece ceva care îl cutremură şi îl face să vadă că nu 
este ceea ce credea el că este. 

Omul începe să devină conştient atunci când începe să vadă ceea ce nu este, 
când mintea lui începe să realizeze că nu este tot una cu corpul. Ea ajunge să se 
întrebe: "Atunci, cine sunt eu? Sunt eu tot una cu mâna? Dacă îmi tai mâna, eu 
continui să exist. Înseamnă că nu sunt una cu mâna". În acest fel, negând tot ceea ce 
nu poate fi, omul rămâne singur în faţa adevăratei sale fiinţe, a adevăratei sale 
identități, şi descoperă cine este. Acest proces de descoperire a propriei identități este 
un proces de lungă durată, în decursul căruia omul trebuie să renunţe la visul lui 
personal, la toate ataşamentele care îl făceau să se simtă în siguranţă, până când 
ajunge să înțeleagă cine este cu adevărat. 

El descoperă astfel că nu este cine credea că este, pentru simplul motiv că nu el 
a fost cel care şi-a ales singur convingerile. Acestea i-au fost inoculate. Mai mult, ele 
existau deja la vremea când s-a născut el. El mai descoperă că nu este tot una cu 
trupul său, căci poate funcţiona şi fără corp. El începe să observe treptat că nu este tot 
una nici măcar cu visul său, deci cu mintea. La un moment dat, când ajunge la un 
nivel de profunzime suficient de adânc, el descoperă că nu este nici măcar una cu 
sufletul lui. Atunci, el descoperă ceva absolut incredibil. El descoperă că este o forță 
— o forță care îi permite corpului să trăiască şi minţii să Viseze. 

Fără acest eu superior, fără această forţă, corpul ar cădea la pământ. Fără ea, 
visul s-ar dizolva instantaneu. Noi suntem una cu această forță, care este Viaţa însăşi. 
Dacă priviţi în ochii unei persoane apropiate, veţi putea vedea conştiinţa de sine, 
această manifestare a Vieții, strălucind în ochii săi. Viaţa nu este corpul, nu este 
mintea, nu este nici măcar sufletul. 

Ea este o forță, care îi permite nou-născutului să devina treptat un copil, apoi 
un adolescent, apoi un adult care se reproduce, după care îmbătrâneşte. Când Viaţa 
părăseşte corpul, acesta se descompune şi se transformă din nou în ţărâna din care a 
provenit. 

Noi suntem una cu Viaţa care circulă prin corpul nostru, prin mintea noastră, 
prin sufletul nostru. 

Această realitate nu poate fi descoperită cu ajutorul intelectului sau al logicii, 
dar poate fi trăită direct, si atunci descoperim că noi suntem una cu forţa care face 
florile să se deschidă şi să se închidă, care face ca pasărea colibri să zboare din floare 
în floare. 

Descoperim că suntem în fiecare copac, în fiecare animal, în fiecare plantă şi în 
fiecare piatră. Noi suntem forța care pune în mişcare vântul şi care respiră prin 
intermediul corpului nostru. Întregul univers este o ființă vie, pusă în mişcare de 
această forță, iar noi suntem una cu ea. Noi suntem Viața. 


9 ZEIȚA VÂNĂTORII 

În mitologia greacă există o poveste legată de Artemis, zeița vânătorii. Artemis 
era zeița supremă a vânătorii, căci ea ştia să vâneze fără nici un efort. 

Ea îşi putea împlini foarte uşor nevoile şi trăia într-o armonie perfectă cu 
pădurea. Toate vietățile din pădure o iubeau pe Artemis, şi considerau că a fi vânat de 
ea este o adevărată onoare. Artemis nu părea să vâneze vreodată. Tot ceea ce îşi dorea 
venea direct la ea. Aşa se explică de ce era cea mai bună în arta vânătorii, dar pe de 
altă parte ea însăşi era o pradă foarte dificilă. Forma ei animală era aceea a unei 
căprioare magice, aproape imposibil de vânat. 

Artemis trăia într-o armonie perfectă cu pădurea, până când într-o zi regele 1-a 
dat o poruncă lui Hercule, fiul lui Zeus, aflat în căutarea propriei sale transcendențe. 
Porunca era ca Hercule să vâneze căprioara magică a Artemisei. Hercule nu a refuzat, 
căci el era fiul neînvins până atunci al lui Zeus. El s-a dus aşadar în pădure să vâneze 
căprioara. Aceasta l-a văzut pe Hercule, dar nu s-a temut de el. Ea l-a lăsat pe Hercule 
să se apropie de ea, dar când acesta a încercat să o captureze, a fugit. Singura şansă a 
lui Hercule de a prinde căprioara era să devină un vânător mai bun decât Artemis. 

EI l-a chemat în ajutor pe Hermes, mesagerul zeilor, cea mai rapidă fiinţă din 
univers, şi l-a rugat să îi împrumute aripile sale. Acum Hercule era la fel de rapid ca 
şi Hermes, şi în curând prada cea valoroasă se afla în mâinile sale. Vă puteţi imagina 
reacția Artemisei. Fusese vânată de Hercule, şi evident că dorea să se răzbune. Dorea 
să-l vâneze la rândul ei pe Hercule, şi a făcut tot ce i-a stat în puteri să-l captureze, 
dar între timp, Hercule devenise el însuşi cea mai dificilă pradă între toate. Hercule 
era perfect liber, şi oricât de mult a încercat, Artemis nu a reuşit să-l captureze. 

Artemis nu avea nevoie de Hercule. Ea a simţit o nevoie puternică de a-l avea. 
Dar totul nu era decât o iluzie. Ea a crezut că s-a îndrăgostit de Hercule şi l-a dorit 
pentru ea. Singurul gând care i-a mai rămas în minte a fost acela de a pune mâna pe 
Hercule, iar pe măsură ce acest gând se transforma într-o obsesie, ea şi-a pierdut 
fericirea. Artemis a început să se schimbe. Nu mai era în armonie cu pădurea, căci 
acum vâna pentru plăcerea de a prinde prada. Artemis şi-a încălcat propriile reguli şi 
a devenit un prădător. 

Animalele au început să se teamă de ea; întreaga pădure o respingea, dar 
Artemisei nu-i păsa. Ea nu mai vedea adevărul, căci nu se mai gândea la altceva decât 
la Hercule. 

Hercule avea multe sarcini de îndeplinit, dar câteodată se mai ducea în pădure 
să o viziteze pe Artemis. De fiecare dată când făcea acest lucru, Artemis făcea tot ce-i 
stătea în puteri pentru a-l captura. Atunci când era împreună cu Hercule ea era extrem 
de fericită, dar ştia că el urma să plece, aşa că a devenit geloasă şi posesivă. Atunci 
când Hercule pleca de lângă ea, suferea şi plângea. Îl ura pe Hercule, dar îl şi iubea 
totodată. 

Hercule nici nu bănuia ce se petrecea în mintea Artemisei; el nu şi-a dat seama 
că ea îl vâna. Mintea lui nu putea să accepte că şi el ar putea fi o pradă. 

Hercule o iubea şi o respecta pe Artemis, dar nu acest lucru îl dorea ea. 
Artemis dorea să-l controleze, să îl vâneze aşa cum face un prădător. Evident, toată 
lumea din pădure a observat diferenţa, mai puţin ea. 

Ea a rămas convinsă că este zeița supremă a vânătorii. 

Nu şi-a dat seama că a căzut. Nu a realizat că pădurea s-a transformat dintr-un 
paradis într-un iad, căci odată cu ea au căzut şi ceilalți vânători; au devenit cu toții 
prădători. 

Într-o zi, Hermes şi-a asumat forma unui animal, şi tocmai când Artemis era pe 
punctul de a-l distruge, el a redevenit zeu, iar ea şi-a redescoperit înţelepciunea 
pierdută. Hermes i-a dat astfel de înţeles că a căzut. 

După ce şi-a recăpătat conştiinţa de sine, Artemis s-a dus la Hercule să-şi ceară 
iertare. Cauza căderii ei fusese importanța de sine. În timp ce vorbea cu Hercule, ea 
şi-a dat seama că nu-l ofensase niciodată, căci el nu ştia ce se petrecea în mintea ei. 
Apoi, Artemis a privit în jur şi a văzut ce făcuse din pădurea ei dragă. Şi-a cerut 
iertare de la fiecare floare şi de la fiecare animal, şi a redescoperit astfel iubirea. 

Si astfel, Artemis a redevenit zeița supremă a vânătorii. 

V-am spus această poveste pentru a scoate în evidenţă faptul că noi toţi suntem 
vânători, dar simultan suntem şi o pradă. Ce anume vânăm? Noi vânăm tot ceea ce ne 
poate satisface nevoile. Atunci când mintea se identifică cu trupul, aceste nevoi sunt 
foarte iluzorii şi de cele mai multe ori ele nu pot fi îndeplinite. Atunci când vânăm 

nevoile ireale ale minții, noi devenim prădători, căci vânăm ceva ce nu avem cu 
adevărat nevoie. 

Oamenii vânează iubirea. Ei simt nevoia să facă acest lucru deoarece sunt 
convinşi că iubirea le lipseşte. Nedându-şi seama că iubirea există în inima lor, ei o 
vânează la alte persoane, deşi acestea sunt la fel ca ei, inconştiente de iubirea din 
inima lor. Nimeni nu se iubeşte pe sine, deci cum ar putea ei să iubească pe 
altcineva? Oamenii îşi creează astfel o nevoie foarte mare, care nu este reală, şi 
continuă să o vâneze, dar în locuri greşite, căci nici ceilalți oameni nu au iubirea pe 
care o caută ei. 

Când a devenit conştientă de căderea ei, Artemis a redevenit cea care fusese, 
căci ceea ce căuta ea se afla deja în interiorul ei. Acelaşi lucru este valabil pentru noi 
toţi, căci noi suntem precum Artemis după cădere şi înainte de mântuire. Noi vânăm 
iubire. 

Vânăm dreptate şi fericire. Îl vânam pe Dumnezeu, dar Dumnezeu se află în 
interiorul nostru. 

Povestea vânătorii căprioarei magice ne învaţă că noi trebuie să practicăm 
vânătoarea în interiorul nostru. Aceasta este esenţa poveștii. Dacă vă veţi aminti de 
povestea Artemisei, veți descoperi iubirea dinlăuntrul dumneavoastră. Oamenii care 
se vânează reciproc pentru iubire nu vor fi niciodată satisfăcuți, ei nu vor găsi 
niciodată iubirea de care au nevoie alături de alți oameni. Cea care simte această 
nevoie este mintea, dar nimeni nu poate împlini nevoia minţii, căci iubirea nu este 
acolo. Ea nu este niciodată acolo. 

Iubirea pe care o căutăm cu toţii se află în interiorul nostru, dar este o pradă 
greu de cucerit. 

Este atât de dificil să vânezi în interiorul tău pentru a scoate la lumină iubirea 
care există acolo. Pentru aceasta, trebuie să fii foarte rapid, la fel de rapid ca şi 
Hermes, căci dacă nu te concentrezi perfect, totul te poate distrage de la scopul tău. 
Tot ceea ce îţi captează atenţia te împiedică să îți atingi scopul: să vânezi prada, adică 
iubirea din interiorul tău. Cine reuşeşte să o captureze îşi dă însă seama că iubirea din 
interiorul lui creşte din ce în ce mai puternică, împlinindu-i toate nevoile. El 
descoperă astfel fericirea. 

De regulă, oamenii intră într-o relaţie în calitate de vânători. Ei caută ceea ce 
cred ei că au nevoie, sperând că vor găsi toate acele lucruri la cealaltă persoană, dar 
descoperă inevitabil că ceea ce caută ei nu se află acolo. Cei care intră într-o relație 
fără această nevoie trăiesc însă cu totul altceva. 

Cum poţi vâna în interiorul tău? Pentru a captura iubirea din interior, este 
necesar să te abandonezi ție însuţi, deopotrivă în calitate de vânător şi de pradă. 

Atât vânătorul cât şi prada se află în interiorul minții. 

Cine este unul şi cine este celălalt? La oamenii obişnuiţi, vânătorul este 
Parazitul. Parazitul ştie totul despre dumneavoastră şi se hrăneşte cu emoţiile născute 
din teamă. La fel ca şi în natură, Parazitul se hrăneşte cu gunoaie. El adoră teama şi 
drama, se hrăneşte cu mânia, gelozia, invidia, toate acele emoţii care ne fac să 
suferim. Parazitul este cel care doreşte răzbunare, iar plăcerea lui cea mai mare este 
să deţină întotdeauna controlul. 

Auto-abuzarea — adică Parazitul — îi vânează pe oameni 24 de ore din 24; ea se 
află veşnic în urmărirea lor. Oamenii cad uşor pradă acestui vânător feroce, mult prea 
uşor chiar. Cel care abuzează de noi este propriul nostru Parazit. El este mai mult 
decât un vânător; este un prădător care ne mănâncă de vii. 

Prada — corpul nostru emoţional — este acea parte din fiinţa noastră care suferă 
tot timpul. Este totodată acea parte care doreşte să fie mântuită. 

În mitologia greacă există şi povestea lui Prometeu, care a fost înlănţuit pe o 
stâncă. În timpul zilei, un vultur venea şi îi mânca ficatul, care se refăcea însă în 
timpul nopţii. A doua zi vulturul venea din nou şi continua să-i mănânce măruntaiele. 
Ce înseamnă această parabolă? Atunci când Prometeu era trezit, el avea un corp fizic 
şi unul emoţional. Vulturul este Parazitul care se hrăneşte cu măruntaiele noastre. 

În timpul nopţii, Prometeu nu se mai identifică cu corpul emoţional, care putea 
astfel să se refacă (proces care se întâmplă şi în realitate). La trezire, corpul său 
interior devenea iarăşi hrană pentru vultur, lucru care s-a repetat până când Prometeu 
a fost salvat de Hercule. În povestea de faţă, Hercule joacă rolul lui Christos, al lui 
Buddha sau al lui Moise, adică al Mântuitorului care rupe lanţul suferinţei şi îi redă 
omului starea de libertate. 

Pentru a vâna în interior trebuie să începem prin a vâna toate reacțiile pe care 
le avem. În acest fel putem începe să ne schimbăm fiecare obişnuinţă, pe rând. Este o 
luptă de eliberare din sclavia Visului care ne controlează viaţa. Este un război între 
noi si prădătorul dinlăuntrul nostru, Adevărul fiind undeva la mijloc. Toate tradițiile 
occidentale, din Canada şi până în Argentina, vorbesc de luptători, căci luptătorul 
este un vânător care se vânează pe sine însuşi. Lupta este cumplită, căci este dusă 
împotriva Parazitului. 

Simplul fapt că eşti un luptător nu înseamnă automat că vei câştiga războiul, 
dar cel puţin te revolți împotriva sclaviei şi nu mai accepți ca Parazitul să te mănânce 
de viu. 

A deveni un luptător este primul pas. Când Hercule a plecat în pădure în 
căutarea Artemisei, el nu a ştiut ce să facă pentru a o captura. Când a ajuns însă la 
Hermes, maestrul suprem, el a învăţat cum poate deveni un vânător mai bun. Pentru a 
o putea vâna pe Artemis, el trebuia să devina un vânător mai bun decât ea. Pentru a te 
vâna pe tine însuţi, trebuie să devii un vânător mai bun decât Parazitul. Acesta din 
urmă lucrează 24 de ore din 24; de aceea, va trebui să lucrăm şi noi tot atâta timp, 
dacă dorim să devenim mai buni decât el. Parazitul are un avantaj: ne cunoaşte foarte 
bine. Noi nu avem cum să ne ascundem de el. 

Aşa se explică de ce Parazitul este prada cel mai dificil de capturat. El 
reprezintă acea parte din ființa noastră care încearcă să ne justifice comportamentul în 
fața altor persoane, dar atunci când suntem singuri, devine cel mai cumplit judecător. 
El nu ştie să facă altceva decât să judece, să condamne şi să ne facă să ne simţim 
vinovaţi. 

Într-o relaţie obişnuită din iad, Parazitul partenerului nostru se aliază cu 
propriul nostru Parazit împotriva eurilor noastre reale. În acest fel, noi nu mai trebuie 
să luptăm numai cu propriul nostru Parazit, ci şi cu cel al partenerului nostru, care 
concură cu cel personal pentru a ne face viaţa un calvar. Noi nu putem face nimic 
împotriva acestui lucru decât dacă devenim conştienţi de mecanismul prin care 

acționează el. De pildă, putem manifesta mai multă compasiune pentru partenerul 
nostru, ajutându-l să se lupte cu propriul Parazit. Ne putem bucura ori de câte ori el 
(sau ea) reuşeşte să mai facă un pas către eliberare. Putem înţelege că atunci când se 
înfurie, când se întristează sau când devine gelos, noi nu avem de-a face cu cel/cea 
care ne iubeşte, ci cu Parazitul său. 

De îndată ce înţelegem că Parazitul există, noi îi putem da partenerului nostru 
spaţiul necesar pentru a se lupta cu el. De vreme ce noi nu suntem responsabili decât 
pentru o jumătate din relaţia noastră, îi putem permite celuilalt să îşi trăiască visul 
personal aşa cum consideră necesar. În acest fel, va fi mai uşor pentru noi să nu 
interpretăm la modul personal ceea ce face partenerul nostru. Această atitudine va 
schimba complet relația noastră, căci într-adevăr, nimic din ceea ce face partenerul 
nostru nu are conotaţii personale. El/ea trebuie să îşi curețe propriile deşeuri. 

Dacă nu vom interpreta la modul personal acest proces, va fi mult mai uşor să 
construim o relație frumoasă cu altcineva. 


10 CUM PUTEM PRIVI PRIN OCHII IUBIRII 

Dacă ne privim cu atenţie corpul, vom descoperi că el este alcătuit din miliarde 
de fiinţe vii care depind de noi. Fiecare celulă din corpul nostru este o fiinţă vie care 
depinde de noi. Noi suntem cei responsabili pentru toate aceste fiinţe. Pentru toate 
celulele noastre, noi suntem Dumnezeu. Le putem asigura nevoile, le putem iubi, sau 
dimpotrivă, le putem face foarte mult rău. 

Celulele din corpul nostru ne sunt în totalitate loiale; ele lucrează pentru noi, în 
armonie. Am putea spune chiar că ele se roagă către noi. Noi suntem Dumnezeul lor. 
Acesta este adevărul curat. Ce putem face însă, pornind de la această cunoaştere? 

În povestea din capitolul anterior, Artemis se afla la început într-o armonie 
perfectă cu pădurea. 

După ce a căzut, ea şi-a pierdut respectul pentru pădure. Când şi-a redobândit 
conştiinţa de sine, Artemis s-a dus la fiecare floare şi i-a spus: "Îmi pare rău; de acum 
înainte voi avea din nou grijă de tine”. 

Iar relaţia dintre ea şi pădure a redevenit o relaţie de iubire perfectă. 

Metaforic vorbind, pădurea este corpul nostru, iar dacă ne dăm seama de acest 
adevăr, ne putem adresa corpului şi îi putem spune: "Îmi pare rău; de acum înainte 
voi avea din nou grijă de tine". Relaţia dintre noi şi corpul nostru, dintre noi şi fiecare 
celulă a noastră, depinde în întregime de noi, şi poate deveni cea mai frumoasă relație 
din lume. Corpul nostru şi toate acele celule vii îşi joacă perfect rolul în jumătatea lor 
de relație, la fel cum o face câinele sau un alt animal. Cealaltă jumătate a relației este 
mintea noastră. 

Corpul are grijă de jumătatea sa, dar mintea abuzează de corp, chinuindu-l în 
fel şi chip. 

Priviţi felul în care vă tratați pisica sau câinele. 

Dacă v-aţi trata corpul în acelaşi fel, aţi putea trăi o relație plină de iubire cu el. 
Corpul abia aşteaptă să primească iubirea minţii dumneavoastră, dar mintea spune: 
"Nu, nu îmi place această parte a corpului meu. Of, ce formă îngrozitoare are nasul 
meu, ce urechi clăpăuge am... Corpul meu este prea gras. Picioarele mele sunt prea 
scurte". Mintea îşi imaginează tot felul de lucruri urâte despre corp. 

Corpul nostru este perfect aşa cum este, dar noi avem tot felul de păreri 
preconcepute despre ceea ce este bine şi ceea ce este rău, despre ceea ce este frumos 
şi ceea ce este urât. Toate acestea nu sunt altceva decât simple concepte mentale, dar 
noi credem în ele, şi de aici apar toate problemele. 

Pornind de la o imagine exterioară a perfecțiunii, noi am dori ca şi corpul 
nostru să arate exact la fel, să se comporte într-un anume fel. Ne respingem astfel 
corpul, deşi acesta este cel mai bun aliat al nostru, singurul care ne este cu desăvârşire 
loial. Deşi uneori el nu poate face ceea ce îi cerem, din cauza propriilor limite, noi 
continuăm să tragem de el până când cedează. 

Priviţi ce faceți cu propriul dumneavoastră corp. 

Dacă dumneavoastră vă respingeți propriul corp, la ce vă puteţi aştepta din 
partea altor persoane? Dacă vă puteți accepta propriul corp, veți putea accepta 
aproape pe oricine, aproape orice situație. Acest aspect devine foarte important atunci 
când este vorba de arta de a cultiva o relaţie. Relaţia cu sine se reflectă imediat în 
relația cu ceilalți. Dacă vă respingeți propriul corp, atunci când vă veţi împărtăşi 
iubirea cu partenerul dumneavoastră veţi deveni sfios. Vă veţi gândi: "Of, ce corp 
am! Cum mă poate iubi, când am un asemenea corp?" Pornind de la auto-respingere, 
ajungeţi rapid la presupunerea că şi celălalt vă respinge, din acelaşi motiv. La fel şi 
invers: când respingeţi pe altcineva, îl respingeţi de regulă pentru acelaşi motiv 
pentru care vă respingeţi pe dumneavoastră înşivă. 

Pentru a crea o relație paradisiacă, este necesar să vă acceptați corpul exact aşa 
cum este. Mai mult decât atât, este necesar să vă iubiţi corpul şi să-i permiteţi să se 
simtă liber, liber să dăruiască, liber să primească, fără să se simtă sfios, căci "sfiala" 
nu este altceva decât teamă. 

Gândiţi-vă la felul în care vă priviţi câinele. 

Indiferent cum arată acesta, îl priviţi cu ochii iubirii şi vi se pare frumos. Unii 
oameni intră într-un adevărat extaz privind frumuseţea animalului lor, căci nu este o 
frumuseţe pe care să o poată poseda. De altfel, frumuseţea nu este decât un concept 
pe care l-am învăţat. 

Credeţi că o broască poate fi urâtă? Nu, broasca este frumoasă. Orice animal 
este minunat, la fel ca tot ceea ce există. Dar noi ne gândim: „O, ce urâţenie!" pentru 
că cineva ne-a învăţat cândva ce anume este urât şi ce este frumos, la fel cum am fost 
învăţaţi ce este bine şi ce este rău. 

Nu are nici o importanță dacă suntem frumoşi sau urâţi, înalți sau scunzi, graşi 
sau slabi. Dacă eşti foarte frumos, mergi pe stradă şi cineva îți spune: „O, eşti 
frumos!", îi poţi răspunde: "Mulţumesc, ştiu", după care îţi poţi continua drumul. Nu 
are nici o importanţă pentru tine. Foarte important devine acest lucru numai atunci 
când nu crezi că eşti frumos, dar cineva îți spune totuşi că eşti. Atunci îi vei răspunde 
probabil: "Chiar sunt?" Opinia lui poate face o impresie puternică asupra ta, iar atunci 
îi vei putea cădea pradă cu uşurinţă. 

Oamenii sunt convinşi că au nevoie să audă asemenea lucruri, căci nu cred că 
sunt frumoşi. Vă mai aduceţi aminte de povestea Bucătăriei Magice? 

Dacă ai la dispoziţie toata mâncarea din lume şi cineva îţi cere să-l laşi să-ți 
controleze viaţa pentru ceva de mâncare, îi răspunzi: "Nu, mulțumesc". Dacă vrei să 
fii frumos şi nu crezi că eşti deja, iar cineva vine şi îţi spune: "Îţi voi spune tot timpul 

cât de frumos eşti, dacă mă laşi să-ţi controlez viaţa", vei fi tentat să-i răspunzi: "Da, 
te rog, spune-mi numai că sunt frumos". 

Mulţi oameni sunt dispuşi să se vândă astfel (mai ales femeile), convinşi fiind 
că au nevoie de aceasta părere. 

În realitate, importante nu sunt părerile altora, ci propriile noastre păreri. Noi 
suntem frumoşi indiferent ce ne spune mintea. Aceasta este realitatea. Nu trebuie să 
facem ceva pentru a deveni frumoşi, căci dispunem deja de toata frumuseţea din 
lume. Nu trebuie în nici un caz să devenim obligați cuiva pentru a fi frumoşi. 

Cei din jur sunt liberi să vadă orice doresc. Dacă eşti conştient de propria ta 
frumuseţe şi o accepti, nu îți mai pasă de părerea celor din jur, indiferent cum te văd 
aceştia, frumos sau urât. 

Mulţi oameni cresc de mici convinşi că nu sunt atrăgători şi invidiază 
frumusețea altor persoane. 

Pentru a-şi justifica invidia, ei ajung să îşi spună: "Eu nu doresc să fiu frumos". 
Unii chiar se tem să fie frumoşi. Această teamă se poate naşte din mai multe surse, nu 
neapărat identice pentru toată lumea, dar de multe ori din teama de propria putere. 
Femeile frumoase au putere asupra bărbaţilor, dar nu numai asupra lor, ci de multe 
ori chiar şi asupra femeilor. 

Alte femei, care nu sunt la fel de frumoase, le pot invidia pentru puterea pe 
care o au asupra bărbaților. 

Astfel, dacă te îmbraci într-un anume fel şi eşti conştientă că toţi bărbaţii vor fi 
înnebuniţi, ce vor spune celelalte femei despre tine? "E o femeie uşoară”. Unele 
femei se tem de judecata semenelor lor. Şi totul se petrece numai în interiorul minţii, 
nefiind altceva decât o convingere falsă, care deschide o nouă rană pe corpul lor 
emoțional. Şi toate aceste răni trebuie acoperite apoi cu minciuni şi cu negații. 

Invidia este o altă convingere care poate fi eliminată cu uşurinţă prin 
intermediul conştientizării. 

Oricine poate învăţa să suporte invidia celor din jur, dacă devine conştient(ă) 
că orice om este frumos în felul lui. Singura diferenţă între frumuseţea unei persoane 
şi frumuseţea alteia constă în concepţia pe care o au oamenii despre frumuseţe. 

Frumuseţea nu este altceva decât o concepţie, o convingere, dar multe femei 
cred în ea şi îşi bazează întreaga putere pe acea frumuseţe. Timpul trece, ele 
îmbătrânesc, apar alte femei, mai tinere şi mai frumoase. Pentru a încerca să-şi 
păstreze puterea — la baza căreia sunt convinse că stă frumuseţea lor — femeile sunt 
dispuse să treacă la operaţii de chirurgie plastică. Oamenii sunt răniți până şi de 
propria lor vârstă. "Vai, frumuseţea mea se duce. Cum mă va mai iubi bărbatul meu 
dacă nu mă va mai considera atrăgătoare? Acum precis se va uita după altele, care 
sunt mai atrăgătoare decât mine!" 

Femeile încearcă să se opună vârstei, convinse că dacă cineva este bătrân, el nu 
mai poate fi şi frumos. 

Aceasta convingere este complet greşită. Aşa cum orice bebeluş este considerat 
frumos, orice persoană în vârstă este la fel de frumoasă. Din păcate, emoțiile ne 
întunecă privirea, iar noi nu mai reuşim să facem distincţia între ceea ce este frumos 
ŞI ceea ce nu este. 

Noi emitem tot felul de păreri care ne limitează fericirea, împingându-ne către 
auto-respingere, dar si către respingerea celor din jur. Şi astfel se naşte drama, 
capcana în care cădem singuri şi din care nu mai reuşim să ieşim. 

Bătrâneţea este la fel de frumoasă ca şi tinereţea. 

Omul creşte, se transformă dintr-un copil într-un adolescent, apoi într-un adult. 
Întregul proces este frumos. La fel este şi bătrâneţea. În viaţa unui om, există anumiţi 
ani în care el se poate reproduce activ. 

În timpul acelor ani este normal să încercăm să fim mai atrăgători din punct de 
vedere sexual, căci însăşi natura ne împinge către această direcție. După ce perioada 
respectivă a trecut, nu mai trebuie să fim atrăgători din punct de vedere sexual, dar 
asta nu înseamnă că ne-am pierdut frumuseţea. 

Noi suntem întotdeauna ceea ce credem că suntem. Nu există altă soluţie decât 
să fim ceea ce suntem. Orice om are dreptul să se simtă frumos şi să se bucure de 
această senzație. Orice om are dreptul să-şi onoreze corpul şi să îl accepte aşa cum 
este. Noi nu avem nevoie de iubirea nimănui. Iubirea se naşte în interiorul nostru. Ea 
trăieşte în interiorul nostru şi există întotdeauna acolo, dar noi nu o mai simţim din 
cauza peretelui de ceaţă care ne învăluie mintea. Noi nu putem percepe cu adevărat 
frumuseţea din afara noastră decât atunci când simţim frumuseţea care există în 
interiorul nostru. 

Din păcate, noi avem tot felul de păreri despre ceea ce este frumos şi ceea ce 
este urât. Dacă nu suntem satisfăcuţi de felul în care arătăm, una din posibilități 
constă în a ne schimba sistemul de convingeri, şi în acest fel viaţa noastră se poate 
schimba. Sună uşor, dar nu este deloc astfel. Cine controlează convingerile, 
controlează visul. Când visătorul ajunge să îşi controleze perfect visul, acesta poate 
deveni o capodoperă. 

Puteţi începe prin a practica o tehnică de puja pentru corpul dumneavoastră, în 
fiecare zi. În India, oamenii realizează tehnici de puja, sau ritualuri, pentru diferiţi zei 
sau pentru diferite zeițe. Ei se închină în fața unui idol, aşează ghirlande de flori la 
gâtul acestuia şi îşi hrănesc idolul cu iubirea lor, căci pentru ei, aceste statui îl 
reprezintă pe Dumnezeu. La fel, îi puteți oferi şi dumneavoastră în fiecare zi — în mod 
devoţional, iubirea dumneavoastră, corpului dumneavoastră. Ori de câte ori faceţi 
baie sau duş, tratați-vă corpul cu toată iubirea, cu tot respectul pe care îl merită, cu 
recunoştinţă. Atunci când mâncaţi, luaţi o înghiţitură, închideţi ochii şi mestecaţi-o 
încet, bucurându-vă de savoarea ei. Gândiţi-vă că hrana este o ofrandă adusă 
propriului dumneavoastră corp, templul viu în interiorul căruia trăieşte Dumnezeu. 

Practicaţi în fiecare zi aceasta tehnică şi veţi ajunge să simţiţi cum iubirea pe 
care i-o purtați corpului dumneavoastră devine din ce în ce mai puternică, astfel încât 
nu veți mai putea să îl respingeți niciodată. 

Imaginați-vă cum o să vă simţiţi în ziua când vă veţi adora propriul corp. 
Atunci când vă veți accepta complet corpul fizic, vă veţi simţi atât de bine şi veţi fi 
atât de fericit... Când veţi intra într-o relație cu cineva, limita auto-abuzului va fi 
aproape de zero. 

Aceasta este iubirea de sine. Ea nu are nimic de-a face cu importanța de sine, 
căci îi veți trata atunci şi pe ceilalţi cu aceeaşi iubire, cu acelaşi respect şi cu aceeaşi 


56 din 75 


Arta de a iubi 


recunoştinţă. Vă puteţi imagina perfecțiunea unei asemenea relații? Asta înseamnă să- 
l cinsteşti pe Dumnezeu în interiorul tău şi în interiorul celor din jur. 

Atunci când îți faci un ţel din a crea relația perfectă între tine şi corpul tău, 
înveţi practic ce înseamnă relația perfectă cu cei din jur, inclusiv cu mama, cu 
prietenii, cu iubitul sau cu iubita ta, cu copiii, cu câinele. Când între tine şi corpul tău 
există o relație perfectă, poţi spune că jumătatea ta din orice fel de relație exterioară 
este perfect acoperită. Nu mai depinzi atunci de succesul unei relaţii exterioare. 

Atunci când faci puja cu propriul tău corp, când ştii cum să-ți exprimi 
devoțiunea faţă de acesta, vei atinge corpul iubitului sau iubitei tale cu aceeaşi 
devoțiune, cu aceeaşi iubire, cu acelaşi respect, cu aceeaşi recunoştinţă. Invers, atunci 
când iubitul sau iubita îţi atinge corpul, acesta se deschide complet: fără teamă şi fără 
să simtă vreo nevoie, el este plin de iubire. 

Imaginați-vă câte posibilități deschide acest gen de iubire. Ea nu are nevoie 
nici măcar de atingere. 

Simpla privire în ochii celuilalt este suficientă pentru a împlini nevoile minții şi 
ale sufletului. Corpul este deja satisfăcut, căci el conţine toată iubirea dumneavoastră. 
Atunci nu veţi mai fi niciodată singur, căci veți fi împlinit de propria dumneavoastră 
iubire. 

Oriunde vă veți întoarce privirea, veţi întâlni iubirea — nu numai din partea 
oamenilor. Vedeţi un copac şi simţiţi cum iubirea acestuia vă înconjoară. 

Vedeţi cerul, iar acesta vă va umple mintea cu iubirea sa. Îl vedeţi pe 
Dumnezeu pretutindeni. El devine o realitate vie, nu mai este o simpla teorie. 
Dumnezeu este pretutindeni. Viaţa este pretutindeni. 

Tot ce există a fost creat de Iubire, de Viaţă. 

Chiar şi teama este o reflexie a iubirii, dar ea există numai în minte, iar în cazul 
oamenilor, chiar controlează această minte. Noi interpretăm tot ceea ce vedem în 
funcție de ceea ce există în mintea noastră. 

Dacă aceasta este umplută cu teamă, noi vom analiza ceea ce percepem prin 
filtrul fricii. Dacă suntem furioşi, vom percepe totul prin ochelarii mâniei. 

Emoţiile noastre acționează ca un filtru prin care vedem lumea exterioară. 

Am putea spune că ochii sunt o expresie a sentimentelor noastre. Noi percepem 
Visul exterior în funcţie de ceea ce vedem cu ochii. Când suntem furioşi, vedem 
lumea exterioară prin ochii mâniei. 

Dacă o privim prin ochii geloziei, reacţiile noastre vor fi diferite. Dacă o 
privim prin ochii mâniei, tot ceea ce vedem ne deranjează. Dacă o privim prin ochii 
tristeții, ne vine să plângem pentru că plouă, pentru că e prea mult zgomot, pentru 
orice motiv. Ploaia este ploaie. Nu avem cum să o judecăm sau cum să o interpretăm, 
dar noi privim ploaia prin ochii tristeţii, adică în funcţie de starea corpului nostru 
emoțional. Atunci când suntem trişti, tot ceea ce vedem ni se pare trist. 

Dacă privim lumea prin ochii iubirii, vom vedea iubirea oriunde vom privi. 
Copacii ni se vor părea confecționaţi din iubire. Apa la fel. Atunci când privim lumea 
prin ochii iubirii, noi ne putem conecta voinţa la voinţa altui visător, iar visul nostru 
va deveni unul singur. Atunci când percepem lumea prin ochii iubirii, noi devenim 
una cu păsările, cu natura, cu oamenii, cu tot ceea ce ne înconjoară. În acest fel, 
putem privi lumea prin ochii unui vultur sau ne putem transforma în orice formă de 

viaţă. Noi putem deveni una cu vulturul prin intermediul iubirii noastre şi îi putem 
împrumuta aripile, sau putem deveni una cu ploaia, ori cu norii. Pentru a face acest 
lucru, este necesar mai întâi să ne golim mintea de teamă şi să o percepem prin ochii 
iubirii. Trebuie să ne dezvoltăm voinţa până când devine suficient de puternică pentru 
a se conecta la o altă voință, devenind una cu ea. În acest fel putem să căpătăm aripi 
pentru a zbura. Sau putem deveni una cu vântul, zburând ici şi colo, ori alungând 
norii pentru ca soarele să răsară. Aceasta este puterea Iubirii. 

Atunci când toate nevoile minţii şi trupului nostru sunt împlinite, noi vedem 
lumea prin ochii iubirii. ÎI vedem atunci pe Dumnezeu pretutindeni. De pildă, îl 
putem vedea pe El dincolo de Parazitul oamenilor din jurul nostru. În interiorul 
oricărui om se află Pământul Făgăduinţei pe care Moise l-a promis poporului său. 

Pământul Făgăduinţei este o zonă din mintea umană, dar nu poate fi perceput 
decât de către acea minte care a devenit fertilă pentru iubire, căci numai acolo poate 
trăi Dumnezeu. Mintea omului obişnuit este şi ea un pământ fertil, dar pentru 
Parazitul care creşte din seminţele invidiei, mâniei, geloziei şi fricii. 

În tradiţia creştină se vorbeşte de trompeta arhanghelului Gabriel, care suna 
momentul Mântuirii, când toată lumea se ridica din morminte pentru a trăi viața 
eternă. Acest mormânt este al Parazitului, iar Mântuirea este revenirea la Viaţă, căci 
nu sunt vii decât aceia ai căror ochi pot vedea Viața, care este sinonimă cu Iubirea. 

Pot exista relaţii care corespund perfect visului Paradisului. Noi ne putem crea 
propriul Paradis, dar trebuie să începem întotdeauna cu noi înşine. Mai exact, trebuie 
să începem prin a ne accepta în întregime corpul. Trebuie să vânăm apoi Parazitul, 
până când acesta capitulează. În acest fel, mintea va ajunge să iubească trupul şi nu 
ne va mai sabota iubirea. Totul depinde numai de noi, nu de altcineva. Înainte de 
toate acestea însă, trebuie să învăţăm cum să ne vindecăm corpul emoţional. 


11 VINDECAREA CORPULUI EMOȚIONAL 

Vă propun să revenim puțin la imaginea cu boala de piele şi cu rănile care s-au 
infectat. Dacă apelăm la un doctor, acesta se va folosi de bisturiu pentru a deschide 
rănile, pe care le va curăța, va pune un remediu pe ele şi le va păstra curate până când 
se vor vindeca şi nu ne vor mai durea. 

Pentru vindecarea corpului emoţional trebuie să facem acelaşi lucru. Trebuie să 
deschidem mai întâi rănile şi să le curățăm, să punem pe ele un remediu si să le 
păstrăm curate până când se vindecă de la sine. 

Dar cum putem deschide aceste răni? Vom folosi drept bisturiu adevărul. Cu 
2.000 de ani în urmă, unul dintre cei mai mari Maeştri ai umanităţii ne-a spus: "Şi 
veţi cunoaşte Adevărul, iar Adevărul vă va face liberi”. 

Adevărul este precum un bisturiu, căci deschiderea rănilor şi descoperirea 
tuturor minciunilor este un proces foarte dureros. Rănile corpului nostru emoțional 
sunt acoperite de sistemul nostru de negare, de sistemul de minciuni pe care l-am 
creat pentru a ne proteja aceste răni. Dacă ne vom privi rănile prin ochii adevărului, 
ele vor sfârşi prin a se vindeca. 

Putem începe prin a practica adevărul cu noi înşine. Atunci când eşti sincer cu 
tine însuţi, începi să vezi lucrurile aşa cum sunt, nu aşa cum ai vrea să fie. Să luăm 
unul din exemplele cele mai încărcate din punct de vedere emoţional: violul. 

Să spunem că sunteţi femeie şi că cineva v-a violat cu zece ani în urmă. În 
clipa de față, acest lucru nu mai este adevărat. El a fost doar un vis, în care cineva a 
abuzat de dumneavoastră prin violenţă. 

Nu a fost ceva ce v-aţi dorit, deci nu a fost ceva personal. Dintr-un motiv sau 
altul, a fost ceva care vi s-a întâmplat şi care li se poate întâmpla şi altora. 

Ce sens are să vă auto-condamnaţi din acest motiv, refuzându-vă plăcerea 
sexualității pentru tot restul vieții dumneavoastră? Cu siguranță, nu violatorul v-a 
condamnat la această sentință. Dumneavoastră sunteți singura care vă condamnați, 
considerându-vă vinovată, o victimă, dar câți ani trebuie să suportați pedeapsa de a nu 
vă bucura de una din cele mai mari satisfacţii din viaţă? De multe ori, violul distruge 
bucuria sexuală pentru tot restul vieţii. Unde este dreptatea în acest caz? Nu 
dumneavoastră ați fost cea care a violat pe altcineva, deci ce rost are să suferiți pentru 
tot restul vieţii pentru o faptă pe care nu ați comis-o dumneavoastră? Nu sunteţi 
vinovată cu nimic pentru faptul că ați fost violată, dar Judecătorul din mintea 
dumneavoastră vă poate face să trăiţi acoperită de ruşine pentru foarte mulţi ani de 
acum înainte. 

Evident, această nedreptate va crea o rană emoţională dintre cele mai adânci şi 
o cantitate uriaşă de otravă, care va necesita ani lungi de terapie pentru a se vindeca. 
Adevărul este că deşi ați fost violată, nu este deloc necesar să suferiți încontinuu 
pentru această experiență. Este alegerea dumneavoastră. 

Acesta este aşadar primul pas: folosirea adevărului ca un bisturiu. Puteţi 
constata astfel că nedreptatea care a creat rana emoțională nu mai este de actualitate. 
Acum, în acest moment, ea nu mai este adevărată. Puteţi descoperi că ceea ce credeaţi 
că v-a rănit atât de profund nu a fost niciodată adevărat. Chiar dacă a fost adevărat 
cândva, asta nu înseamnă că mai este adevărat şi acum, în clipa prezentă. Folosindu- 
vă de adevăr, puteţi deschide rana si puteți privi nedreptatea dintr-o perspectivă 
diferită. În lumea în care trăim, adevărul este relativ. El se schimbă tot timpul, căci 
noi trăim într-o lume a iluziilor. Ceea ce este adevărat acum nu trebuie să rămână 
neapărat astfel şi mai târziu. O vreme este posibil să nu mai fie adevărat, pentru ca 
mai apoi să devină din nou adevărat. De altfel, în lumea iadului, adevărul nu este de 
multe ori decât un alt concept, o altă minciună care poate fi folosită împotriva 
noastră. 

Sistemul nostru de negare este atât de puternic încât totul devine foarte 
complicat. Adevărurile sunt amestecate cu minciuni, iar minciunile cu adevăruri. 

Dacă veţi descoperi puţin câte puţin adevărul de straturile succesive care îl 
acoperă, la fel ca foile de ceapă, este posibil ca în final să vă daţi seama că toată 
lumea, inclusiv dumneavoastră, minte tot timpul. 

Aproape tot ceea ce există în această lume a iluziei este o minciună. Din acest 
motiv, eu le solicit adepților mei să urmeze trei reguli pentru stabilirea adevărului. 
Prima regulă este următoarea: nu mă credeţi pe mine. Nu trebuie să mă credeți 
neapărat pe mine; important este să vă gândiţi şi să faceţi alegerile pe care le 
considerați necesare. Puteţi crede în cuvintele mele, dar numai dacă acestea au un 
sens pentru dumneavoastră şi numai dacă vă oferă o anumită satisfacție. Dacă vi se 
pare că vă conduc către trezirea conştiinţei de sine, puteţi face alegerea de a crede în 
ele. Eu sunt responsabil pentru ceea ce afirm, dar nu şi pentru ceea ce înțelegeți 

dumneavoastră din cuvintele mele. Eu şi dumneavoastră trăim în vise complet 
diferite. Chiar dacă ceea ce afirm eu este perfect adevărat pentru mine, acest lucru nu 
este neapărat valabil şi pentru dumneavoastră. Prima regulă este extrem de uşoară: 
nu mă credeţi pe mine. 

A doua regulă este ceva mai dificilă: nu vă credeți nici pe dumneavoastră 
înşivă. Nu credeți toate minciunile pe care vi le spuneţi singur, toate acele minciuni 
pentru care nu aţi optat personal, ci pe care aţi fost programat să le credeţi. Nu credeţi 
atunci când mintea vă spune că nu sunteţi suficient de bun, că nu sunteți suficient de 
puternic, că nu sunteți suficient de inteligent. Nu credeți în propriile dumneavoastră 
limite. Nu credeţi nici o clipă că nu meritați iubire sau fericire. Nu credeţi că vă 
lipseşte frumuseţea. Nu credeți că sunteţi predestinat suferinţei. Nu credeţi în propria 
dumneavoastră dramă existențială. 

Nu credeți în Judecătorul sau în Victima din mintea dumneavoastră. Nu credeți 
vocea interioară care vă spune că sunteţi un prost, care vă împinge către sinucidere. 
Nu credeţi în toate aceste lucruri, căci nu sunt adevărate. Mai bine deschideţi-vă 
urechile, deschideți-vă inima şi ascultați. Ascultaţi glasul inimii care vă împinge către 
fericire şi faceţi această alegere. Apoi respectaţi-o. Nu credeți însă în tot ce afirmă 
mintea dumneavoastră, căci 80% din convingerile pe care le aveţi sunt minciuni care 
v-au fost inoculate, sunt neadevăruri. Cea de-a doua regulă este aşadar ceva mai 
dificilă: nu vă credeţi nici pe dumneavoastră înşivă. 

A treia regulă este următoarea: nu credeți pe nimeni. Nu-i credeți nici pe alți 
oameni, căci şi ei mint tot timpul. Atunci când rănile dumneavoastră emoţionale vor 
dispărea complet, când nu veţi mai simţi nevoia să-i credeţi pe oameni numai pentru a 
fi acceptat, atunci veţi vedea totul cu mult mai multă claritate. Veţi vedea că albul 
este alb iar negrul este negru, şi nu veţi mai face confuzii între ele. Ceea ce este 
corect acum poate să nu mai fie peste câteva clipe. Ceea ce nu este corect acum poate 
să devină corect peste câteva clipe. 

Lucrurile se schimbă atât de rapid, dar noi nu putem observa schimbarea decât 
dacă suntem suficient de atenți. Nu-i credeți pe alţii, căci ei se vor folosi de 
inconştiența dumneavoastră pentru a vă manipula. Nu-i credeţi pe cei care susțin că 
au venit din Pleiade ca să salveze această lume. Nu este nevoie să vină cineva din 
afară ca să salveze această lume. Lumea nu are nevoie de extratereştri ca să fie 
salvată. Lumea în care trăim este o ființă vie şi este mai inteligentă decât noi toți la un 
loc. Dacă suntem dispuşi să credem că lumea în care trăim trebuie salvată, foarte 
rapid va apărea cineva care ne va spune: „O cometă se îndreaptă către Pământ. Dacă 
te sinucizi acum, vei putea urca pe cometă şi vei ajunge în rai!" Nu credeţi în toate 
aceste prostii. 

Individul este singurul care îşi poate crea propriul vis despre paradis. Nimeni 
altcineva nu îl poate crea pentru el. Bunul-sim este singurul ghid care ne poate 
conduce către fericire, căci aceasta nu poate fi decât propria noastră creaţie. Cea de-a 
treia regulă este deci la fel de dificilă ca şi a doua, căci noi avem tendinţa de a-i crede 
pe ceilalți. Ei bine, nu-i credeți! 

Nu mă credeţi pe mine, nu vă credeţi pe dumneavoastră, nu-i credeţi nici pe 
ceilalți. Prin acest mecanism simplu, tot ceea ce este neadevărat va dispărea precum 

fumul în această lume a iluziei. Tot ceea ce există este aşa cum este. Adevărul nu 
trebuie justificat sau explicat. El nu are nevoie să fie apărat. 

Doar minciunile simt nevoia să fie justificate şi apărate. Pentru a apăra o 
minciună omul trebuie să creeze o a doua minciună, apoi o a treia, care să o justifice 
pe a doua, şi aşa mai departe. El îşi creează astfel un întreg eşafodaj de minciuni, care 
se destramă atunci când una din ele iese la iveală. Nici chiar în această privință nu 
trebuie să vă simtiti vinovat. Aşa stau lucrurile în lumea noastră... 

Marea majoritate a minciunilor în care credem dispar pur şi simplu dacă 
încetăm să mai credem în ele. 

Ceea ce nu este adevărat nu poate supraviețui scepticismului; numai adevărul 
poate supravieţui scepticismului. Ceea ce este adevărat rămâne adevărat, indiferent 
dacă este crezut sau nu. De pildă, corpul nostru este alcătuit din atomi. Nu are 
importanţă dacă suntem de acord sau nu: corpul rămâne oricum alcătuit din atomi. 
Universul în care trăim este alcătuit din stele. 

Acestea sunt adevăruri, indiferent dacă le credem sau nu. 

Numai ceea ce este adevărat supravieţuieşte, iar acest lucru include şi propriile 
noastre păreri despre sine. 

Aşa cum spuneam mai devreme, pe vremea când eram copii noi nu am avut 
posibilitatea să alegem ceea ce trebuie şi ceea ce nu trebuie să credem. Acum, 
lucrurile s-au schimbat. Am crescut şi avem posibilitatea să alegem. Putem să credem 
sau să nu credem. Chiar dacă ceva nu este adevărat, noi putem crede în el pentru 
simplul motiv că dorim să credem acest lucru. Putem aşadar să alegem cum dorim să 
ne trăim viaţa. Dacă suntem suficient de cinstiți cu noi înşine, vom înţelege rapid că 
noi suntem perfect liberi să alegem. 

Atunci când optăm pentru a privi prin ochii adevărului, noi putem scoate la 
lumină o parte din minciunile în care trăim şi putem deschide rănile provocate de ele. 
Aceste răni sunt însă otrăvite. 

După ce am deschis rănile, este necesar să le curățăm de toată această otravă. 
Cum putem face acest lucru? Acelaşi mare Maestru care a trăit cu 2.000 de ani în 
urmă ne-a oferit soluția: /ertarea. Nu există nici o altă cale de a curăța rănile 
emoționale de otrava lor decât iertarea. 

Este necesar să-l iertaţi pe cel care v-a rănit, oricât de gravă vi s-ar părea 
această greşeală în mintea dumneavoastră. lertaţi-l chiar dacă nu merită să fie iertat, 
nu de dragul lui, ci de dragul dumneavoastră, căci nu meritaţi să suferiți de fiecare 
dată când vă aduceți aminte ce s-a întâmplat. Indiferent ce v-au făcut alţii, iertați-i, 
dacă nu doriți să vă simțiți rău tot timpul. /ertarea este remediul care poate vindeca 
mintea. lertați-i pe ceilalți din compasiune pentru propria dumneavoastră ființă. 
Iertarea este un act de iubire de sine. 

Să luăm exemplul unei femei divorţate. Să spunem că ea a fost căsătorită timp 
de zece ani, iar după o ceartă îngrozitoare cu soțul ei, a divorţat. Ea îşi urăşte acum 
fostul soţ. Simpla pomenire a numelui lui este suficientă pentru a simţi o durere în 
stomac şi a-i veni să verse. Otrava emoțională este atât de puternică încât ea nu o mai 
poate suporta. Are nevoie de ajutor, aşa că se duce la un terapeut şi îi spune: "Sufăr 
atât de mult. Sunt plină de furie, de gelozie, de invidie. Ce a făcut el este de neiertat. 
[l urăsc". 

Terapeutul o priveşte şi îi spune: "Trebuie să îţi eliberezi emoţiile, să îţi 
exprimi mânia. la o pernă, bate-o, muşc-o, trânteşte-o, şi eliberează-ți astfel furia". 
Femeia face cum i s-a spus şi se descarcă. Se pare că terapia funcționează. Ea îi 
plăteşte terapeutului 100 de dolari şi îi spune: "Mulţumesc. Mă simt mult mai bine 
acum", după care pleacă cu un zâmbet mare pe faţă. 

Nici nu a ieşit bine din biroul terapeutului şi cu cine credeţi că se întâlneşte nas 
în nas? Cu fostul ei soţ! Instantaneu, mânia o orbește, ba este chiar mai rea ca înainte. 
Femeia se simte nevoită să alerge din nou la terapeut şi să-i mai dea 100 de dolari 
pentru o nouă şedinţă de eliberare a tensiunilor. Acest gen de eliberare a emoțiilor nu 
reprezintă decât o soluţie temporară. Ea poate elibera o parte din otravă şi vă poate 
face să vă simțiți mai bine pentru o vreme, dar nu vindecă rana. 

Singura cale prin care rănile emoţionale pot fi vindecate este iertarea. Femeia 
trebuie să-şi ierte fostul soț pentru abuzul pe care l-a comis asupra ei. Nu se poate 
vorbi de iertare decât atunci când te întâlneşti cu cel care ţi-a făcut cândva rău şi nu 
simți nimic faţă de el. Chiar dacă auzi numele lui, nu ai nici o reacţie emoțională. 
Numai atunci când îţi atingi rana, iar aceasta nu mai doare deloc, poţi spune că ai 
iertat persoana în cauza. Evident, o cicatrice tot va mai rămâne, sub forma amintirii a 
ceea ce s-a întâmplat, dar după ce rana s-a vindecat, durerea provocată de ea dispare. 

Mulţi vor spune: "Uşor de zis, greu de făcut! Personal, am încercat, dar nu am 
reuşit!" Sunt atâtea motive, atâtea justificări pentru care nu putem ierta. 

Adevărul este însă cu totul altul. Noi nu putem ierta pentru că aşa am fost 
învăţaţi: să nu iertăm, pentru că am practicat îndelung arta de a nu ierta, pentru că am 
ajuns la o adevărată măiestrie în această artă. 

Pe vremea când eram copii mici, iertarea era pentru noi instinctuală. Înainte de 
a ne îmbolnăvi si noi, la fel ca toți ceilalți, era atât de uşor şi de natural să iertăm. 
Supărarea ne trecea aproape instantaneu. 

Dacă priviţi doi copii care se joacă împreună, apoi se ceartă şi se iau la bătaie, 
veţi vedea că ei încep să plângă şi aleargă imediat la mamele lor: "M-a bătut!" 

Una din mame se duce la cealaltă şi începe să se certe cu ea, fără să observe că 
cei doi copii se joacă deja împreună, ca şi cum nimic nu s-ar fi întâmplat. În schimb, 
cele două mame se vor urî de acum înainte pentru tot restul vieții. 

Noi nu trebuie să învăţăm arta de a ierta, căci ne-am născut cu ea în sânge. Ce 
s-a întâmplat însă? 

Noi am învăţat treptat comportamentul opus, l-am practicat, iar acum a devenit 
foarte greu pentru noi să iertăm. Mai mult, totul s-a transformat într-un război al 
orgoliilor. De ce? Deoarece importanța de sine creşte atunci când refuzi să ierți. Sună 
atât de ferm să spui: "Orice ar face, nu îl voi ierta niciodată. Ceea ce a făcut este de 
neiertat". 

Adevărata problema este orgoliul. Datorită orgoliului nostru, a onoarei pătate, 
noi punem gaz pe foc şi ne reamintim continuu că nu putem ierta. Dar cine suferă din 
aceasta cauza şi cine acumulează din ce în ce mai mult otravă emoțională? Noi 
suntem cei care suferim din cauza faptelor celor din jurul nostru, chiar dacă acestea 
nu au nimic de-a face cu noi. 

De asemenea, noi învăţăm să suferim numai pentru a-i pedepsi pe cei care au 
abuzat de noi. Ne comportăm ca nişte copii mici, plini de toane, care solicită atenția 

celor din jur. Suntem capabili să ne rănim singuri, numai pentru a putea spune: "Uite 
ce am făcut din cauza ta!". Nebunia devine din ce în ce mai mare, dar în loc să-i 
cerem iertare lui Dumnezeu, preferăm să aşteptăm ca Dumnezeu să vină la noi şi să-şi 
ceară iertare mai întâi. De multe ori nici nu mai ştim de ce suntem atât de supăraţi pe 
părinţi, prieteni sau pe partenerul nostru de viață. Suntem supăraţi, dar dacă cealaltă 
persoană ne cere iertare, tot amarul nostru iese la iveală, şi noi izbucnim: „O, nu, tu 
iartă-mă pe mine!" 

Renunţaţi la orgoliu şi la toane. Nu mai sunteți copil mic. Nu aveţi nevoie de 
ele. Renunţaţi la importanta de sine şi cereţi-vă iertare. lertaţi-i la rândul 
dumneavoastră pe ceilalți şi veți vedea cum în viaţa dumneavoastră vor începe să se 
petreacă miracole. 

Începeţi prin a face o listă cu toţi cei cărora ar trebui să le cereți iertare. Apoi 
faceţi acest lucru. 

Chiar dacă nu aveți posibilitatea să o faceţi direct, cereți-le iertare în 
rugăciunile şi în visele dumneavoastră. În al doilea rând, faceţi o listă cu toţi cei care 
v-au rănit, cu toţi oamenii pe care nu i-aţi putut ierta până acum. Începeţi cu părinții, 
cu frații si surorile, cu copiii, soţul sau soţia, prietenii, amanţii, şi continuaţi cu 
câinele, pisica, guvernul, şi chiar Dumnezeu. 

lertați-i pe ceilalți pornind de la ideea că orice v-au făcut, nu au avut nimic 
personal cu dumneavoastră. Orice om îşi visează propriul vis. 

Cuvintele şi acțiunile care v-au rănit nu erau decât o reacție la demonii din 
mintea persoanei respective. Ea trăieşte în iad, iar dumneavoastră nu sunteți decât un 
personaj secundar în visul ei. Nimic din ceea ce face altcineva nu vi se datorează. 
Atunci când veţi ajunge să înţelegeţi acest lucru, că nimic nu trebuie luat la modul 
personal, compasiunea care urmează înţelegerii vă va conduce în mod natural către 
iertare. 

Începeţi practica iertării. Chiar dacă la început vi se va părea dificil, ea va 
deveni mai devreme sau mai târziu o obişnuinţă. Singura cale prin care puteți 
descoperi arta iertării este încercarea. Practicaţi-o cât mai des cu putință, şi în cele din 
urmă vă veţi putea ierta pe dumneavoastră înşivă. Va veni cu siguranță momentul în 
care veţi simți nevoia să vă iertați pe sine, pentru toate acele răni şi pentru toată 
otrava pe care le-aţi creat în timpul visului dumneavoastră. 

Iertarea de sine conduce la acceptarea de sine, iar apoi la iubirea de sine. 
Acesta este actul suprem de iertare: iertarea de sine. 

Creați un act de putere şi iertați-vă pentru tot ceea ce aţi făcut de-a lungul 
întregii dumneavoastră vieţi. În cazul în care credeţi în vieţile anterioare, iertaţi-vă şi 
pentru tot ce aţi făcut în ele. 

Conceptul de karmă nu este adevărat decât pentru că noi credem că el este 
adevărat. Convingerile noastre referitoare la bine şi la rău ne fac să ne ruşinăm de 
ceea ce considerăm noi că este rău. Ajungem astfel să ne considerăm vinovaţi, să 
credem că merităm să fim pedepsiţi, şi chiar să o facem. Avem convingerea că ceea 
ce am făcut este atât de urât încât nu poate fi curățat decât prin penitență. "Facă-se 
voia ta". Tot ceea ce credem se adevereşte pentru noi. Ne creăm astfel propria karmă 
şi trebuie să plătim pentru ea. 

Aceasta este puterea omului. Arderea karmei este un proces foarte simplu. 
Dacă veţi înceta să mai credeţi în ea, karma va dispărea. Nu este nevoie să suferiți, nu 
trebuie să plătiți nimic; s-a terminat. Dacă vă puteţi ierta pe sine, karma dispare 
instantaneu. Începând din acest moment puteţi începe o viaţă nouă. Mai mult, viaţa 
devine uşoară, căci iertarea este singura cale prin care pot fi curățate rănile 
emoționale. Nu există nici un alt remediu care să le vindece. 

După ce ne-am curăţat rănile este necesar să folosim un remediu puternic 
pentru a accelera procesul de vindecare, şi acest remediu ne-a fost furnizat de la 
acelaşi mare Maestru: el este Iubirea. 

Iubirea este remediul care accelerează procesul de vindecare. Nu există nici un 
alt remediu decât iubirea necondiționată. Nu este vorba de: te iubesc dacă, mă 
iubesc dacă... Acest tip de iubire nu are nevoie de justificări sau explicaţii. lubiţi pur 
şi simplu. lubiţi-vă pe sine, iubiţi-vă aproapele, iubiţi-vă inclusiv duşmanii. Acest 
proces este foarte simplu, dar nu-i putem iubi pe alții până când nu începem prin a ne 
iubi pe sine. De aceea, procesul începe inevitabil cu iubirea de sine. 

Există milioane de feluri în care ne putem exprima fericirea, dar nu există decât 
un singur fel prin care putem fi cu adevărat fericiţi, iar acesta este iubirea. Nu există 
nici o altă cale. Nu poți fi fericit dacă nu te iubeşti pe tine însuți. Aceasta este 
realitatea. 

Dacă nu te iubeşti pe tine însuţi, nu ai nici o şansă să fii fericit. Nu poți 
împărtăşi cu alții ceea ce îți lipseşte. 

Dacă nu te iubeşti pe tine însuţi, nu ai cum să iubeşti pe altcineva. Poţi în 
schimb să simţi nevoia de a fi iubit, şi dacă descoperi pe altcineva care are la rândul 
lui nevoie de tine, se creează o relaţie pe care oamenii o numesc "iubire". În realitate, 
nu este vorba de iubire. Este doar o formă de posesivitate, de egoism, de control lipsit 
de respect. Nu vă minţiţi singur: aceasta nu este iubire. 

Iubirea pe care o emanaţi este singura cale prin care puteți fi fericit. Începeți 
prin a vă iubi pe sine, necondiționat. Abandonaţi-vă în fața acestei iubiri. Nu vă mai 
opunețţi vieții. Nu vă mai respingeţi singur. 

Renunţaţi la toată această vinovăţie, la toate aceste acuzaţii, acceptaţi-vă aşa 
cum sunteţi. În acest fel, îi veţi putea accepta mai uşor şi pe ceilalți aşa cum sunt. 

Aveţi tot dreptul de a iubi, de a zâmbi, de a fi fericit, de a vă împărtăşi iubirea 
şi de a nu vă teme să o primiţi. 

Acesta este procesul de vindecare. Este alcătuit din trei puncte simple: 
adevărul, iertarea şi iubirea de sine. Dacă ar respecta aceste trei puncte, întreaga 
lume ar cunoaşte vindecarea şi nu ar mai fi un spital de nebuni. 

Aceste trei remedii pentru vindecarea minţii ne-au fost date de lisus Christos, 
dar el nu a fost singurul care ne-a învăţat cum ne putem vindeca. 

Buddha a făcut acelaşi lucru; Krishna la fel. Toţi marii maeştri au ajuns la 
aceleaşi concluzii şi ne-au predat aceleaşi lecţii. În întreaga lume, din Mexic până în 
Japonia, din Peru până în Egipt sau în Grecia, au existat oameni care s-au vindecat. Ei 
şi-au dat seama că boala se află în mintea omului şi au aplicat aceste trei remedii: 
adevărul, iertarea şi iubirea, pentru a se vindeca. Orice om care consideră că starea 
lui mentală obişnuită este o boală trebuie să ştie că există un remediu pentru ea. El nu 
trebuie să mai sufere inutil. 

Dacă este conştient că mintea lui este bolnavă, că trupul lui emoţional este 
rănit, el a început deja procesul de auto-vindecare. 

Imaginaţi-vă că toţi oamenii ar începe să fie sinceri cu ei înşişi, să se ierte 
reciproc şi să iubească pe toată lumea. Dacă toți oamenii ar iubi în acest fel, egoismul 
ar dispărea de pe Pământ. Oamenii ar fi deschişi să dăruiască şi să primească, şi nu s- 
ar mai judeca reciproc. Bârfele ar înceta cu desăvârşire, iar otrava emoțională s-ar 
dizolva instantaneu. 

Visul planetar s-ar schimba complet. Pur si simplu am trăi pe o altă planetă, 
care nu ne-ar mai aminti prin nimic de Pământul de dinainte. Această lume diferită a 
fost numită de lisus "Împărăţia lui Dumnezeu pe pământ”, Buddha i-a spus 
"Nirvana", iar Moise "Tărâmul Făgăduinţei”. Este un loc în care putem trăi cu toții în 
iubire, pentru că toată lumea s-ar concentra asupra iubirii. Oamenii ar alege în mod 
conştient un alt mod de viaţă: viaţa în iubire. 

Dar oricum i-am spune noului Vis, acesta ar rămâne tot un vis, la fel de real sau 
de fals ca şi visul iadului. Dar cel puţin puteţi alege visul în care preferaţi să trăiţi. 
Aveţi acum la dispoziţie uneltele prin care vă puteţi vindeca. Întrebarea este: ce veți 
face cu ele? 


12 DUMNEZEUL DIN NOI 

În realitate, noi suntem forţa care se joacă cu mintea noastră şi care se foloseşte 
de corp ca de o jucărie preferată pentru a se amuza. Acesta este motivul pentru care 
ne aflăm aici: de a ne juca şi de a ne amuza. Noi avem prin naştere dreptul de a fi 
fericiți, de a ne bucura de viaţă. Nu ne-am născut ca să suferim. Oricine doreşte să 
sufere este liber să o facă, dar nimeni nu este nevoit să sufere. 

Atunci de ce suferim? Pentru că întreaga lume suferă, iar noi ajungem să 
credem că suferința este ceva normal. Ne creăm apoi un sistem de convingeri pentru a 
susține acest "adevăr". Religiile ne spun că ne-am născut pentru a suferi, că viaţa nu 
este altceva decât o vale a plângerii. Suferiți acum, aveţi răbdare, iar în viaţa de apoi 
vă veţi primi răsplata. Sună frumos, dar este complet fals. 

Noi alegem suferinţa pentru că aşa am învăţat. 

Dacă vom continua să facem aceeaşi alegere, vom continua să suferim. Visul 
planetar poartă în el povestea umanităţii, evoluția oamenilor, iar suferința este 
rezultatul acestei evoluţii. Oamenii suferă pentru că ştiu. Noi ştim ceea ce credem, 
cunoaştem o grămadă de minciuni, şi pentru că nu le putem împlini, suferim. 

Nu este adevărat că vom ajunge în iad sau în rai după moarte. Noi trăim deja 
în iad sau în rai, chiar acum. Jadul şi raiul nu există decât în interiorul minţii. 

Dacă suferim în prezent, vom continua să suferim şi după moarte, căci mintea 
nu moare odată cu creierul. 

Visul continuă, iar dacă ceea ce visăm era un coşmar, noi vom continua să-l 
visăm şi după moartea creierului. Singura diferență între moarte şi somn constă în 
faptul că atunci când dormim, noi ne putem trezi, din cauză că avem un creier. După 
moarte nu ne mai putem trezi, căci nu mai avem un creier, dar visul nu va înceta 
pentru asta. 

Iadul sau raiul sunt aici şi acum. Nu trebuie să aşteptaţi să muriţi ca să le 
cunoaşteţi. Dacă vă veţi asuma responsabilitatea pentru propria dumneavoastră viață, 

pentru propriile acţiuni, vă veţi putea modela viitorul aşa cum veţi dori şi veţi putea 
trăi în rai chiar în timpul acestei vieți. 

Visul marii majorități a oamenilor de pe această planetă este în mod evident un 
iad colectiv. Aceasta nu înseamnă că este ceva greşit sau rău, ori că cineva poartă 
răspunderea pentru acest lucru. Ne putem învinovăţi noi părinții? Nu. Atunci când ne- 
au crescut, ei au făcut ce au ştiut mai bine. Acelaşi lucru l-au făcut şi părinţii lor: ce 
au ştiut mai bine. 

Dacă veţi avea copii, veţi proceda probabil la fel, căci nu veți şti ce altceva să 
faceți. Sunteţi vinovat pentru acest lucru? 

Nu. A deveni conştient nu înseamnă să condamni pe altcineva sau să te simți 
vinovat pentru ceea ce ai făcut. De ce am fi vinovaţi pentru o boală mentală care este 
atât de contagioasă? 

În realitate, tot ceea ce există este perfect. Noi suntem perfecţi exact aşa cum 
suntem. Acesta este adevărul curat. Fiecare dintre noi este un maestru. 

Chiar dacă nu manifestăm altceva decât gelozie şi furie, cel puţin gelozia şi 
funia noastre sunt perfecte. 

Chiar dacă în viaţa noastră se derulează o dramă îngrozitoare, aceasta este 
perfectă, este frumoasă. Dacă ne ducem la un film dramatic, precum Pe aripile 
vântului, suntem impresionați şi plângem, dar nu putem spune că filmul nu a avut o 
mare frumuseţe. 

Cine spune că iadul nu este frumos? Iadul ne poate inspira. Chiar şi iadul este 
perfect, căci nu există nimic altceva decât perfecțiunea. Chiar dacă visul nostru este 
un iad, acesta este perfect, şi la fel suntem şi noi. 

Cunoaşterea este cea care ne face să credem că nu suntem perfecţi. 
Cunoaşterea nu înseamnă altceva decât o descriere a Visului. Visul nu este real, deci 
nici cunoaşterea nu poate fi reală. Orice tip de cunoaştere am avea, aceasta nu este 
reală decât dintr-o anumită perspectivă a percepției. Dacă schimbăm unghiul de 
percepţie, cunoaşterea se schimbă. De aceea, dacă pornim numai de la cunoaşterea 
noastră, noi nu avem cum să ne descoperim pe sine, iar acesta este scopul oricărui 
om, indiferent dacă îşi dă seama sau nu: să se cunoască pe sine, să fie el însuşi, să îşi 
trăiască propria sa viaţă, nu viața Parazitului — viaţa pentru care a fost programat. 

Cunoaşterea nu ne poate conduce la descoperirea de sine; numai înțelepciunea 
poate face acest lucru. 

Există o mare diferență între cunoaştere şi înțelepciune. Noi folosim 
cunoaşterea pentru a comunica unii cu ceilalți, pentru a cădea de acord asupra 
lucrurilor pe care le percepem. Cunoaşterea este singurul instrument pe care îl avem 
la dispoziție pentru a comunica, întrucât oamenii nu mai ştiu să comunice de la suflet 
la suflet. De aceea, este foarte important felul în care ne folosim de cunoaşterea 
noastră, căci noi avem tendinţa să devenim sclavii ei şi să ne pierdem astfel libertatea. 

Înţelepciunea nu are nimic de-a face cu cunoaşterea; ea reprezintă în schimb 
premisa libertăţii interioare. Omul înţelept este liber să îşi folosească mintea şi să îşi 
controleze viața aşa cum doreşte. O minte sănătoasă nu este afectată de Parazit, ea 
este la fel de liberă cum era înainte de domesticire. Prin vindecarea minţii şi 
eliberarea de Vis, omul nu îşi redescoperă inocenţa de dinainte, ci devine un înțelept. 

El redevine la fel ca un copil, dar cu o mare diferență: copilul este încă inocent, 
şi de aceea poate cădea cu uşurinţă în capcana suferinţei şi a nefericirii. Cel care îşi 
transcende Visul este un înțelept; el nu mai poate cădea, căci acum el cunoaşte, deține 
cunoaşterea supremă, inclusiv pe cea a Visului. 

Pentru a deveni un înțelept nu este nevoie să acumulaţi cunoaştere. Orice om 
poate deveni un înţelept, absolut oricine. După atingerea înțelepciunii, viaţa devine 
mult mai simplă, căci omul devine cel care este cu adevărat. Este foarte greu să fii 
altcineva decât tu însuţi, să încerci să te convingi pe tine şi pe cei din jur că eşti 
altcineva decât eşti. Impostura presupune o cheltuială enormă de energie. A fi cel 
care eşti cu adevărat nu presupune nici un efort. 

Înțeleptul nu se mai foloseşte de toate imaginile pe care şi le-a creat de-a 
lungul timpului; el nu mai pretinde că este altcineva decât este în realitate. El se 
acceptă pe sine aşa cum este, iar acceptarea de sine se traduce inclusiv prin 
acceptarea celor din jur aşa cum sunt. Cel înțelept nu mai încearcă să-i schimbe pe 
ceilalți sau să le impună punctul lui de vedere. El respectă convingerile lor, aşa cum 
sunt ele. Îşi acceptă corpul, cu toate instinctele lui. Nu este nimic rău în a avea un 
trup animalic. Toţi oamenii sunt simultan şi animale, iar animalele au instincte. Din 
cauza inteligenţei lor, oamenii învaţă să îşi reprime instinctele; ei nu mai ascultă de 
vocea inimii lor. De aceea, ei se opun corpului şi îi reprimă nevoile, negând chiar că 
ele ar exista. Acest mod de viaţă este departe de a fi înțelept. 

Înțeleptul îşi respectă corpul fizic, la fel cum îşi respectă mintea şi sufletul. 
Viaţa lui este controlată de inimă, nu de minte. El nu îşi mai pune singur piedici, nu 
îşi mai refuză singur fericirea sau iubirea. Nu se mai simte vinovat de nimic, nu mai 
emite judecăţi stupide despre sine sau despre cei din jur. Începând din clipa atingerii 
stării de înțelepciune, toate convingerile care conduc la nefericire, la luptă, care fac 
viaţa să fie atât de dificilă, dispar pur şi simplu. 

Renuntati la toate acele idei care vă fac să credeți că sunteţi cine nu sunteţi şi 
fiţi cel care sunteţi cu adevărat. Abandonaţi-vă naturii dumneavoastră, şi nu veţi mai 
cunoaşte suferința. Când omul se abandonează adevăratului său eu, el se abandonează 
în fața Vieţii, în faţa lui Dumnezeu. După abandonarea egoului, lupta dispare, dispare 
şi rezistenţa, deci şi suferinţa. 

Înțeleptul merge întotdeauna pe calea cea mai simplă, aceea de a fi el însuşi. 
Suferinţa nu înseamnă altceva decât opunere a unei rezistenţe în faţa lui Dumnezeu. 
Cu cât veţi opune mai multa rezistenţă, cu atât mai mult veţi suferi. Este cât se poate 
de simplu. 

Imaginaţi-vă că v-aţi trezit brusc de sub magia Visului şi că v-aţi vindecat 
complet. Nu mai aveţi nici un fel de răni, deci nici otravă emoțională. 

Imaginaţi-vă libertatea pe care o puteţi experimenta. 

Oriunde v-aţi duce, totul v-ar face să vă simțiți fericit. 

De ce? Pentru că o ființă umană sănătoasă nu se teme să-şi exprime iubirea. 
Nu v-ar mai fi atunci teamă să trăiţi, să iubiţi. Imaginaţi-vă ce fel de viață ați putea 
avea, cum i-ați trata pe cei dragi dacă nu ați mai avea toate aceste răni infectate cu 
toată această otravă emoțională. 

Toate şcolile misterelor care au existat vreodată au numit acest proces: trezire. 
Este ca şi cum te-ai trezi într-o bună zi şi ai constata că nu mai ai nici un fel de răni 

emoționale. Când rănile de pe corpul emoţional dispar, limitările din mintea noastră 
dispar si ele, iar noi începem să vedem totul aşa cum este, nu în funcţie de un sistem 
de convingeri sau altul. 

Când îşi deschide în sfârşit ochii şi constată că toate rănile emoţionale i-au 
dispărut, omul devine un sceptic, dar nu în sensul amplificării importanței de sine; el 
nu le spune celorlalți cât de inteligent este el, şi nu îşi bate joc de minciunile lor. Pur 
şi simplu, pentru el Visul îşi pierde relevanța. El înțelege că Visul nu este adevărat. 
Când îşi deschide ochii şi se trezeşte, totul devine evident pentru el. 

Prin trezire, omul trece de frontiera dincolo de care nu mai există întoarcere şi 
nu mai poate vedea lumea în acelaşi fel. El continuă să viseze, căci visul nu poate fi 
evitat (întrucât este principala funcție a minţii), dar cel puţin ştie că visează. Pornind 
de la această cunoaştere, el se poate bucura de vis, sau poate suferi. Totul depinde 
numai de el. 

Trezirea poate fi asemănată cu participarea la o petrecere la care participă mii 
de persoane, în care toată lumea este beată, cu excepţia ta. Tu eşti singura persoana 
trează de la petrecere. Marea majoritate a oamenilor văd lumea prin prisma propriilor 
răni emoționale, prin filtrul otrăvii care le înveninează mintea. Ei nu îşi dau seama că 
trăiesc într-un vis al iadului, la fel cum un peşte nu este conştient de faptul că trăieşte 
în apă. 

Atunci când se trezeşte şi constată că este singura persoană trează de la 
petrecere, înțeleptul se umple de compasiune pentru cei beți din jurul său, căci ştie că 
şi el obişnuia să se îmbete înainte. El nu îi judecă pe oamenii care continuă să trăiască 
în iad, căci şi el a trăit acolo şi ştie ce înseamnă acest lucru. 

După trezire, inima devine o expresie a Spiritului, a Iubirii, a Vieţii. Trezirea 
este sinonimă cu conştientizarea faptului că tu eşti Viaţa. Atunci când devii conştient 
de acest lucru, totul devine posibil pentru tine. Miracolele se petrec tot timpul în viaţa 
ta, căci ele sunt realizate de inimă. Inima se află într-o comuniune directă cu sufletul 
omului, iar atunci când inima vorbeşte, chiar dacă mintea se opune, ceva se schimbă; 
o inimă poate trezi o altă inimă, iar iubirea adevărată devine astfel posibilă. 

În India există o legendă despre Dumnezeu, Brahma, care spune că acesta se 
simţea foarte singur. 

Nimic în afara lui Brahma nu mai exista, aşa că acesta era foarte plictisit. 
Brahma s-a decis să joace un joc, dar nu avea cu cine. De aceea, el a creat o zeiță 
frumoasă, Maya, pentru a avea cu cine să se joace. 

Când Brahma i-a spus pentru ce a creat-o, Maya i-a răspuns: "Bine, îți propun 
un joc minunat, dar va trebui să faci ce îţi spun eu". Brahma a fost de acord, şi 
urmând instrucțiunile Mayei, a creat întregul univers: soarele şi stelele, luna şi 
planetele. Apoi a creat viața pe pământ: animalele, oceanele, atmosfera, totul. 

Atunci, Maya i-a spus: "Ce frumoasă este această lume a iluziei pe care ai 
creat-o. Acum aş dori să creezi o specie de animal care să fie suficient de inteligent 
încât să poată aprecia creaţia ta”. Şi astfel, Brahma l-a creat pe om. După ce şi-a 
terminat creația, el a întrebat-o pe Maya când va începe jocul. 

"O să-l începem chiar acum", i-a răspuns ea, după care l-a luat pe Brahma şi l-a 
tăiat în mii de bucățele minuscule. A aşezat apoi câte o asemenea bucăţică din 
Brahma în trupul fiecărui om şi a spus: "Acum, jocul poate începe! Am să te fac să 

uiţi cine eşti, iar tu vei încerca să te redescoperi pe sine!". Şi astfel, Maya a creat 
Visul, iar Brahma continuă să încerce până astăzi să-şi amintească cine este. Brahma 
se află în interiorul nostru, iar Maya este cea care ne împiedică să ne aducem aminte 
de acest lucru. 

Când se trezeşte din Vis, omul redevine Brahma si îşi dă seama că este divin. 
El se uită însă la ceilalți, se recunoaşte în ei pe sine şi spune: "Bine, eu m-am trezit, 
dar ce se întâmplă cu ceilalți?”. Acum el cunoaşte trucul Mayei şi le poate spune 
adevărul celor din jur, în speranţa că şi aceştia se vor trezi. Doi oameni treji la o 
petrecere se pot distra mult mai bine decât unul singur. Dacă mai apare unul, este şi 
mai bine. 

Începeţi aşadar cu dumneavoastră. Ceilalţi vor începe apoi şi ei să se schimbe, 
până când toţi participanţii la petrecere se vor trezi. 

Învățăturile din India, cele ale toltecilor, ale creştinilor, ale grecilor, ale tuturor 
culturilor din întreaga lume, s-au născut din acelaşi adevăr. Toate vorbesc despre 
scânteia divină care există înlăuntrul omului şi despre necesitatea revelării lui 
Dumnezeu în sine. Toate vorbesc despre deschiderea completă a inimii şi despre 
revelarea înţelepciunii. Vă puteţi imagina cum ar arăta această lume dacă toți oamenii 
şi-ar deschide inimile şi ar descoperi iubirea din ele? 

Orice om poate face acest lucru, mergând pe propria sa cale. Nu trebuie să 
urmaţi o cale bătătorită, ci să vă descoperiţi pe dumneavoastră înşivă, să vă exprimaţi 
pe sine în propria dumneavoastră manieră. De aceea, viaţa este o artă. Cuvântul toltec 
înseamnă "artist al spiritului”. Toltecii sunt cei care se exprimă cu inima, care 
manifestă iubirea necondiționată. 

Dumneavoastră sunteți viu din cauza puterii lui Dumnezeu, care este puterea 
Vieţii. Dumneavoastră sunteţi acea forță care este Viaţa însăşi, dar din cauza raţiunii 
şi a minții, ați uitat cine sunteți cu adevărat. 

Este mai uşor să arunci întreaga responsabilitate asupra altcuiva, cum ar fi de 
pildă Dumnezeu, şi să spui: "Dumnezeu este responsabil pentru tot ceea ce există. El 
mă va mântui”. Nu. Dumnezeu a venit şi v-a spus — adresându-se Dumnezeului din 
interiorul dumneavoastră — să vă treziţi, să faceți alegerea dreaptă, să aveți curajul să 
vă depăşiţi temerile şi să le transformați, să nu vă mai temeţi de iubire. Teama de 
iubire este una din cele mai mari temeri ale oamenilor. De ce? Deoarece în Visul 
Planetei, o inimă rănită înseamnă întotdeauna: "Bietul de mine". 

Poate că unii dintre dumneavoastră se întreabă: "Bine, dacă noi suntem într- 
adevăr Dumnezeu sau Viaţa, atunci de ce nu ştim acest lucru?" Pentru că aşa am fost 
programati. Noi suntem învățați de mici: "Tu eşti un om. Acestea sunt limitările tale". 
După care ne limităm propriile posibilități în funcție de temerile noastre. Noi suntem 
ceea ce credem că suntem. 

Oamenii sunt nişte magicieni foarte puternici. Atunci când crezi ceva, te 
identifici cu ceea ce crezi şi devii acel lucru. Acest act de magie este foarte puternic, 
si el devine posibil tocmai pentru că suntem Dumnezeu, Viaţa, Intenția. Noi avem 
puterea să fim ceea ce suntem, dar nu mintea rațională este cea care controlează 
aceasta putere, ci convingerile noastre. 

Totul se rezumă la convingeri. Existenţa noastră, viața noastră sunt guvernate 
de ceea ce credem. 

Sistemul de convingeri pe care ni l-am creat este precum o cutiuță în care ne- 
am aşezat singuri şi din care nu mai putem scăpa pentru că nu credem că putem 
scăpa. Aceasta este situaţia în care ne aflăm. 

Oamenii îşi creează singuri propriile limitări. Ei sunt singurii care afirmă ce 
este şi ce nu este posibil. Apoi, aceste limitări devin pentru ei realitatea, pentru că ei 
cred în ele. 

Profeţiile toltecilor afirmă că urmează să apară o lume nouă, o umanitate nouă, 
în care oamenii îşi vor asuma responsabilitatea pentru convingerile lor, pentru viețile 
lor. A sosit timpul ca fiecare dintre dumneavoastră să devină propriul său guru. Nu 
trebuie să vă spună altcineva care este Voința lui Dumnezeu. 

A sosit timpul în care puteţi sta față în faţă cu Dumnezeu, fără nici un 
intermediar. L-aţi căutat pe Dumnezeu şi l-aţi descoperit în interiorul dumneavoastră. 
Acum, Dumnezeu nu mai este exterior omului. 

Când descoperă că puterea numită Viaţă se află în interiorul lui, omul îşi 
acceptă propria divinitate, dar rămâne smerit, căci el vede aceeaşi divinitate şi în cei 
din jur. 

Dumnezeu poate fi foarte uşor înţeles, căci totul este o manifestare a sa. Mai 
devreme sau mai târziu, corpul va muri, mintea se va dizolva, dar dumneavoastră nu 
veți dispărea. Dumneavoastră sunteţi nemuritor, aţi existat dintotdeauna, de miliarde 
de ani, sub diferite manifestări, căci dumneavoastră sunteți Viața, iar Viaţa nu poate 
muri. Dumneavoastră dați viață copacilor, fluturilor, peştilor, aerului, lunii şi 
soarelui. Oriunde v-aţi duce sunteţi deja acolo, aşteptându-vă să sosiți. 

Corpul dumneavoastră este un templu viu, în care trăieşte Dumnezeu. La fel şi 
mintea dumneavoastră. 

Dumnezeu trăieşte în interiorul dumneavoastră sub forma Vieții. Dovada cea 
mai bună este faptul că trăiţi — este Viața dumneavoastră. Chiar dacă în mintea 
dumneavoastră există încă deşeuri şi otravă emoţională, Dumnezeu este şi el prezent 
aici. 

Nu aveți nimic de făcut pentru a ajunge la Dumnezeu, pentru a trăi iluminarea, 
pentru a vă trezi. Nu există nimeni care vă poate conduce până la Dumnezeu. Cine 
afirmă contrariul este un mincinos, căci dumneavoastră vă aflați deja acolo. 

Nu există decât o singură ființă vie, şi indiferent dacă doriți sau nu, dacă 
opuneți rezistență sau nu, dumneavoastră sunteți deja alături de Dumnezeu, fără nici 
un efort. 

Singurul lucru pe care îl puteți face totuşi este să vă bucurați de propria 
dumneavoastră viață, să vă vindecați corpul emoțional, astfel încât să vă puteți reface 
viața, pentru a împărtăşi deschis iubirea dinlăuntrul dumneavoastră. 

Chiar dacă v-ar iubi întreaga lume, iubirea altora nu vă va face niciodată 
fericit. Singurul lucru care vă poate face fericit este iubirea dinlăuntrul 
dumneavoastră. Aceasta este singura modalitate de iubire care contează, nu cea care 
vine din afara ființei dumneavoastră. Iubirea dumneavoastră pentru ceilalți este 
jumătatea care vă aparţine; cealaltă jumătate poate fi un copac, un câine sau un nor. 
Dumneavoastră sunteţi o jumătate; cealaltă jumătate este ceea ce percepeți. Visătorul 
este o jumătate, visul este cealaltă jumătate. 

Sunteţi deja liber să iubiți. Dacă preferați să intraţi într-o relaţie, iar partenerul 
dumneavoastră joacă acelaşi joc, relația va deveni perfectă! Ea va ieşi complet din 
sfera iadului, iar iubirea fiecăruia dintre voi va fi atât de mare încât nu veţi avea 
practic nevoie de iubirea celuilalt. Sunteţi totuşi de acord — prin propria voastră 
voinţă — să rămâneți împreună şi să realizați ceva frumos. Veţi crea atunci împreună 
visul raiului. 

Dacă v-aţi învins deja teama şi auto-respingerea, întoarceţi-vă acum la iubirea 
de sine. Aveţi în interiorul dumneavoastră puterea de a transforma iadul în rai, teama 
în iubire, suferinţa în fericire. Le puteți dărui iubirea şi lumina dumneavoastră tuturor, 
la fel ca şi soarele, acum şi de-a pururi, necondiţionat. 

Atunci când iubeşte fără condiţii, omul devine una cu Dumnezeu şi cu spiritul 
Vieţii care curge prin el. 

Viaţa lui devine expresia frumuseţii spiritului. Viaţa nu este altceva decât un 
vis, iar dacă ştiţi să creaţi o viață din iubire, visul poate deveni o capodoperă. 


RUGĂCIUNI 

Dacă aveţi câteva momente la dispoziţie, închideţi ochii, deschideți-vă inima şi 
simţiţi toata iubirea care emană din ea. 

Aş dori să vă alăturaţi mie într-o rugăciune specială prin care putem 
experimenta comuniunea cu Creatorul nostru. 

Focalizaţi-vă atenţia asupra plămânilor, ca şi cum nu ar mai exista altceva 
decât aceştia. Simţiţi plăcerea pe care o resimte corpul atunci când aceştia se dilată 
pentru a împlini cea mai mare dintre nevoile umane, inspirația. 

Inspiraţi profund şi conştientizaţi cum aerul vă umple plămânii. Imaginaţi-vă 
că inspirați iubire. 

Remarcați legătura care există între aer şi plămâni, care este o legătură de 
iubire. Umpleţi-vă plămânii cu aer până când corpul simte singur nevoia să elimine 
aerul. Apoi expiraţi, şi urmăriți să simţiţi aceeaşi plăcere. Ori de câte ori împlinim o 
nevoie a organismului nostru, acesta ne oferă în schimb plăcere. Dacă o 
conştientizăm, respirația ne poate oferi plăcere. Simpla respiraţie este suficientă 
pentru a ne face fericiţi, pentru a ne bucura de viață. Simplul fapt că suntem în viață 
este de ajuns. Simţiţi plăcerea de a fi vii, plăcerea pe care o oferă sentimentul iubirii... 


RUGĂCIUNE PENTRU TREZIREA SPIRITUALĂ 

Astăzi, Părinte al universului, te rugăm să ne deschizi inimile şi ochii pentru a 
ne putea bucura de întreaga ta creație şi pentru a trăi într-o comuniune eternă de 
iubire cu tine. Ajută-ne să te vedem pe tine în tot ceea ce percepem cu ochii, cu 
urechile, cu inima noastră, cu toate simţurile noastre. Ajută-ne să percepem prin ochii 
iubirii, astfel încât să te descoperim pe tine oriunde ne-am duce şi să te vedem pe tine 
în întreaga ta creație. Ajută-ne să te vedem pe tine în fiecare celulă a corpului nostru, 
în fiecare emoție a minţii noastre, în fiecare vis, în fiecare floare, în fiecare persoană 
care ne iese în cale. Tu nu te poţi ascunde de noi, căci tu te afli pretutindeni, iar noi 
suntem una cu tine. Ajută-ne să devenim conştienţi de acest adevăr. 

Ajută-ne să devenim conştienţi de puterea noastră de a crea un vis al raiului în 
care totul să devină posibil. Ajută-ne să ne folosim de imaginaţia noastră pentru a ne 

controla visul vieții, propria noastră creaţie, astfel încât să trăim fără teamă, fără 
mânie, fără gelozie, fără invidie. Dăruieşte-ne o lumină călăuzitoare şi îngăduie ca 
ziua de astăzi să fie ziua în care căutarea noastră să ia sfârşit, în care să descoperim 
pentru totdeauna iubirea şi fericirea. 

Îngăduie ca astăzi să se petreacă ceva extraordinar, care să ne schimbe pentru 
totdeauna viața. Îngăduie ca tot ceea ce facem şi tot ceea ce spunem să fie expresia 
frumuseţii din inima noastră, să izvorască numai din iubire. 

Ajută-ne să fim la fel ca tine, să iubim la fel cum iubeşti tu, să împărtăşim la 
fel cum o faci tu, să creăm din viaţa noastră o capodoperă de frumuseţe şi iubire, la 
fel cum este întreaga ta creaţie. Începând de azi, ajută-ne să ne amplificăm gradat 
puterea iubirii, astfel încât să putem crea o capodoperă artistică din propria noastră 
viaţă. Astăzi, Părinte al universului, îți oferim întreaga noastră recunoştinţă şi iubire 
pentru faptul că ne-ai dat viaţă. Amin. 


RUGĂCIUNE PENTRU IUBIREA DE SINE 

Astăzi, Părinte al universului, te rugăm să ne ajuţi să ne acceptăm exact aşa 
cum suntem, fără să ne mai judecăm. Ajută-ne să ne acceptăm mintea aşa cum este, 
cu toate emoţiile sale, cu toate speranțele şi visele noastre, cu personalitatea ei, cu 
felul nostru unic de a fi. Ajută-ne să ne acceptăm corpul aşa cum este, cu toată 
frumuseţea şi perfecțiunea lui. Îngăduie ca iubirea noastră de sine să devină atât de 
puternică încât să nu ne mai respingem niciodată, încât să nu mai punem niciodată 
piedici în calea propriei noastre fericiri, a libertăţii şi iubirii noastre. 

De acum înainte, îngăduie ca fiecare acțiune a noastră, fiecare reacţie, fiecare 
gând şi fiecare emoție pe care le manifestăm să fie bazate numai pe iubire. 

Ajută-ne, Tată, să ne amplificăm iubirea de sine până când întregul vis în care 
trăim se va transforma, până când teama şi suferinţa vor deveni iubire şi fericire. 

Îngăduie ca iubirea de sine să devină atât de puternică încât să dizolve toate 
minciunile în care am fost programaţi să trăim, care ne spun că nu suntem suficient 
de buni, de puternici, de inteligenţi, că nu putem reuşi. Îngăduie ca iubirea noastră de 
sine să devină atât de puternică încât să nu mai fim nevoiţi să ne trăim viaţa în funcție 
de părerile celorlalți. 

Îngăduie-ne să avem o încredere atât de mare în sine încât să facem singuri 
alegerile pe care le preferăm. 

Iubirea de sine va alunga teama în faţa responsabilităţilor pe care le avem față 
de propria noastră viaţă sau a problemelor care pot apărea pe drum. Orice am dori să 
realizăm, îngăduie să o facem prin puterea iubirii de sine. 

Începând de astăzi, ajută-ne să ne iubim pe noi înşine suficient de mult pentru a 
nu mai permite nici un fel de circumstanţe care să ni se împotrivească. 

Ajută-ne să ne trăim viaţa aşa cum suntem, fără să mai pretindem că suntem 
altcineva, numai pentru a fi acceptaţi de către cei din jur. Nu mai avem nevoie ca 
altcineva să ne accepte sau să ne spună cât de buni suntem, căci ştim acum cine 
suntem cu adevărat. 

Îngăduie să ne bucurăm — prin puterea iubirii de sine — de ceea ce vedem atunci 
când ne reflectăm în oglindă. Îngăduie ca zâmbetul să nu mai părăsească niciodată 
expresia feței noastre, amplificându-i astfel frumuseţea interioară şi exterioară. Ajută- 

ne să simțim o iubire de sine atât de intensă încât să ne bucurăm întotdeauna de 
propria noastră prezenţă. 

Ajută-ne să ne iubim pe sine fără a ne mai judeca, căci judecata nu atrage după 
ea decât vinovăţie şi auto-acuzare, dorința de a ne auto-pedepsi, care ne fac să 
pierdem perspectiva iubirii tale. Amplifică voința noastră de a ne ierta pe sine, chiar 
în acest moment. Purifică minţile noastre de otrava emoţională şi de auto-acuzaţii, 
astfel încât să putem trăi într-o pace interioară şi într-o iubire perfecte. 

Îngăduie ca iubirea noastră de sine să fie puterea care să ne schimbe viaţa, 
transformând-o dintr-un iad într-un rai. Ajută-ne să ne transformăm prin intermediul 
acestei puteri fiecare relaţie pe care o avem, începând cu relaţia cu noi înşine. Ajută- 
ne să ne eliberăm de conflictele cu cei din Jur, să fim fericiți să ne împărțim timpul cu 
cei dragi şi să-i iertăm pentru orice nedreptate pe care ar comite-o faţă de noi. Ajută- 
ne să ne iubim pe noi înşine atât de mult încât să-i putem ierta pe toți cei care au 
greşit vreodată faţă de noi. 

Dă-ne curajul să ne iubim necondiționat prietenii si familia, astfel încât relațiile 
noastre cu ei să devină absolut pozitive şi pline de iubire. Ajută-ne să creăm noi 
canale de comunicare în relaţiile noastre, să scăpăm din războiul controlului, în care 
nu pot exista învingători sau învinşi. Ajută-ne să lucrăm împreună, ca o echipă, într- 
un joc al iubirii, fericirii şi armoniei. 

Fie ca prin grația ta, relația noastră cu familia şi cu prietenii noştri să aibă la 
bază respectul şi bucuria, astfel încât să nu mai simţim nevoia să le spunem cum 
trebuie să gândească şi cum trebuie să se comporte. Fie ca prin graţia ta, relațiile 
noastre amoroase să devină sublime, astfel încât orice clipă pe care o petrecem alături 
de partenerul nostru/partenera noastră să devina o clipă de fericire. 

Ajută-ne să îi acceptăm pe cei din jur exact aşa cum sunt, fără să îi mai 
judecăm, căci atunci când îi respingem pe alţii, noi ne respingem de fapt pe noi 
înşine. Iar atunci când ne respingem pe noi înşine, noi te respingem de fapt pe tine. 

Ziua de astăzi reprezintă un nou început. Ajută-ne să ne începem din nou viața, 
punând la temelia ei puterea iubirii de sine. Ajută-ne să ne bucurăm de viaţă, de 
relaţiile noastre, să explorăm viaţa, să ne asumăm riscuri, să fim vii şi să nu mai trăim 
cu teama de a iubi. Îngăduie să ne deschidem inimile faţă de iubire, care este dreptul 
nostru prin naştere. Ajută-ne să devenim Maeştri ai Recunoștinței, ai Generozităţii şi 
ai lubirii, astfel încât să ne putem bucura de întreaga ta creaţie, acum şi de-a pururi. 
Amin. 

Despre ARTA DE A IUBI 

Conform tradiţiei toltece, există trei discipline fundamentale care ne pot 
conduce către revelarea adevăratei noastre naturi, care este fericire pură, libertate 
interioară şi iubire neprihănită. 

Prima este Arta Conştientizării. Această artă ne învaţă cum ne putem da seama 
cine suntem cu adevărat. Ea reprezintă primul pas către libertate, căci omul nu poate 
fi liber dacă nu ştie cine este cu adevărat, sau ce fel de libertate caută. Toltecii 
obişnuiau să spună: "Fie ca noi să ne putem vedea în mod obiectiv pe noi înşine", şi 
au creat o disciplină special în acest scop: arta conştientizării. 

Cea de-a doua este Arta Transformării, care ne învață cum putem deveni 
luptători spirituali, controlându-ne acțiunile şi reacțiile astfel încât să ne eliberăm de 
cunoaşterea care ne înlănţuie. Această disciplină ne arată cum putem schimba visul 
vieţii noastre prin modificarea legămintelor şi convingerilor noastre. 

Arta de a Iubi este rezultatul la care conduc primele două discipline. Din 
perspectiva toltecă, întreaga creație este alcătuită din Iubire. Iubirea este Viaţa însăşi. 
Cine atinge măiestria în Iubire, intră într-o rezonanță perfectă cu Spiritul Vieţii care 
curge prin el. El nu se mai identifică cu trupul sau cu mintea sa, nici măcar cu sufletul 
său, ci numai cu Jubirea. 

Orice acțiune a sa devine atunci o expresie a Iubirii, iar Iubirea în acțiune este 
singura cale care poate conduce la fericire. 

Când omul atinge desăvârşirea în Arta Conştientizării, a Transformării şi a 
Iubirii, el îşi revelează propria divinitate şi devine una cu Dumnezeu. Acesta este 
scopul toltecilor. 

În lucrarea Arta de a iubi, don Miguel Ruiz descrie prezumţiile şi convingerile 
noastre bazate pe teamă, care se opun iubirii şi care ne conduc către suferință în 
relaţiile noastre interpersonale. Folosind povestioare cu tâlc pentru a scoate la lumină 
mesajul său, Ruiz ne învață cum ne putem vindeca rănile emoţionale, cum ne putem 
regăsi libertatea şi fericirea care reprezintă dreptul nostru prin naştere, şi cum putem 
redescoperi spiritul jocului, care este atât de important pentru bunul mers al unei 
relaţii pline de iubire. Printre temele abordate în lucrarea Arta de a iubi se numără: 

e De ce conduc "domesticirea" şi "Imaginea perfecțiunii" la auto-respingere; 

e Războiul controlului distruge treptat orice relaţie: 

e De ce vânăm iubirea celorlalți, şi cum putem captura iubirea dinlăuntrul 
nostru; 

e Cum ne putem accepta şi cum ne putem ierta pe noi înşine, dar şi pe cei din 
Jur. 

"Fericirea nu poate veni decât dinlăuntrul vostru, căci ea este rezultatul iubirii 
voastre. Atunci când veţi deveni conştienţi de faptul că nimeni altcineva nu vă poate 
face fericiți şi că fericirea este rezultatul propriei voastre iubiri, veţi deveni maeştri în 
arta supremă a toltecilor: arta de a iubi". 


DON MIGUEL RUIZ 

Don Miguel Ruiz este un maestru al tradiţiei toltece a misterelor. Timp de mai 
bine de un deceniu, el a lucrat cu adepţii săi, împărtăşindu-le străvechea înţelepciune 
toltecă şi ghidându-i astfel către obţinerea stării de libertate personală. Astăzi, el 

continuă să predea acest amestec unic de înţelepciune străveche şi de cunoaştere 
modernă prin conferințe, seminarii şi călătorii către locurile sacre ale lumii. 

Don Miguel Ruiz s-a născut într-o familie de vindecători şi a fost crescut într-o 
regiune rurală din Mexic de către o mamă curandera (vindecătoare) şi de către un 
bunic nagual (şaman). Pe când era copil, familia sa a crezut că Miguel va continua 
moştenirea veche de secole, ducând mai departe tradiția esoterică a vindecării şi a 
cunoaşterii toltece. Furat însă de viaţa modernă, Miguel a urmat universitatea de 
medicină şi a devenit chirurg. 

O experienţă de moarte clinică i-a schimbat însă viaţa. Într-o noapte de la 
începutul anilor '70 el a adormit la volan şi s-a trezit exact când maşina sa intra într- 
un zid. Deşi s-a grăbit să-şi scoată cei doi prieteni din maşină, Miguel îşi aminteşte că 
nu se afla în corpul fizic când a făcut acest lucru. 

Uluit de experienţă, el a început o serie de practici intense de cunoaştere de 
sine. S-a devotat în întregime practicii înţelepciunii străvechi, a studiat alături de 
mama sa şi şi-a completat ucenicia alături de un puternic şaman din deşertul mexican. 
Bunicul său, care între timp murise, a continuat să-l înveţe în visurile sale. 

În tradiţia toltecă, nagualul este cel care îl ghidează pe ucenic către eliberare. 
Don Miguel Ruiz este un nagual din linia Cavalerilor Vulturului, dedicându-şi astăzi 
întreaga viață pentru a răspândi mai departe cunoaşterea referitoare la străvechea 
tradiție toltecă. 

Trăieşte în San Diego, California. 

